
Prof. Dr. Tihameris Totas (Tihamėr 
Tėth) gimė 1889 metais Szalnoke, nedideliame 
Vengrijos miestely. Išėjęs aukštesniąją mokyk- 
lą, jis studijavo Budapešto universitete filoso- 
fiją ir teologiją ir kaip šalutinį dalyką — peda- 
gogiką. 

1911 metais buvo įšvęstas kunigu. Nuo ta- 
da dr. Totas ilgą laiką dirbo jaunimo tarpe, 
vadovaudamas katalikiškoms moksleivių orga- 
nizacijoms, dirbdamas įvairiose mokyklose mo- 
kytojo darbą. 1918 metais jis buvo paskirtas 
repetitorium Budapešto universiteto teologijos 
fakultete. 1924 metais ten pat privatdocentu, 
o 1925 metais ordinariniu pedagogikos ir reto- 
rikos profesorium. Pagaliau 1931 metais prof. 
dr. Totas paskiriamas Budapešto dvasinės ku- 
nigų seminarijos rektorium ir studentų dvasios 
vadu. Eidamas daug svarbių ir sunkių parei- 
gų, prof. Totas nemeta plunksnos į šalį. Kasmet 
jis parašo po keletą veikalų, skiriamų mokslus 
einančiam jaunimui, bei kitais opiais laiko 
klausimais. 

Apie prof. dr. Toto veikalų vertingumą ga- 
lima geriausiai spręsti iš to, kad jie yra išversti 
į visas žymesniąsias Europos kalbas. 


Vertėjas 


PIRMOJI DALIS 
DIDIS YRA DIEVAS! 


Kelionė erdve 

Baigiasi atostogos. Jau keletą savaičių mes 
gyvename stovyklos gyvenimą vieno mūsų 
gimnazijos geradario laukuose, apsupti nepa- 
prastai gražios gamtos. 

Vėlus vakaras. Virš mūsų galvų žvaigždė- 
tas dangus; tyliai sėdime aplink stovyklos lau- 
žą, gėrėdamies vakaro ramybe. 

— Žiūrėkit! žiūrėkit! — staiga suriko ma- 
žasis Vytukas. 

— Kas yra? Kas? — krūptelėjęs paklausė 
Skardenis. — Ko taip balsiai šauki? 

— Ak, taip buvo gražu! Ar jūs nematėte? Gi 
žvaigždė nuo dangaus nukrito. Tai buvo puiku! 
Tėveli, pasakykit, kur toji žvaigždė nukrito? 

Kapelionas pirmučiausia nuramino Vytuką, 
mažiausią mūsų stovyklos gyventoją; prieš 
porą savaičių jis baigė prirengiamąją klasę ir 
praeitą šeštadienį atvyko čia aplankyti savo 
brolio. 

— Kantrybės, Vytuk, kantrybės, — tarė 
kapelionas. — Kur tą žvaigždė nukrito? Ogi į 
prapultį! Mat, mano mielas, toji žvaigždė atsi- 

palaidavo nuo gyvybę, šilimą ir šviesą teikian- 
čio centro—saulės ir nukrito į tuštumą. 

— Kaip gaila, — galvojo berniukas. — Juk 
ji taip gražiai mirgėjo! Be to, tokia didelė 
buvo: kaip agurotis. 

— Tur būt truputį didesnė, — pastebėjo 
Budreika, šeštos klasės mokinys. — Ar tu žinai, 
Vytuk, kad yra žvaigždžių šimtą kartų didesnių 
už mūsų žemę! 

— Tėveli, Budreika prasimano kažkokių 
niekų; argi tos sidabrinės sagelės, kurias ma- 
tome danguje, būtų didesnės už mūsų žemę? 

Kapelionas užmetė ant liepsnojančio laužo 
keletą žagarų ir davė ženklą mums prisiartinti. 
Naktis buvo nuostabiai rami. Netoliese čiurleno 
upelis. Artimame tvenkinyje pliauškėjo žuvys. 

— Už žemę? Ne tik už žemę šimtą kartų 
didesnės, bet ir už saulę. Tokio didumo jūs ne- 
galite nė įsivaizduoti. Jei prižadate ramiai 
klausyti, aš jums papasakosiu nuostabių daly- 
kų iš paslaptingojo žvaigždžių pasaulio. 

Žinoma, mes visi sutikome, 

— Taip, taip, tai kupinas nujautimo jaus- 
mas... — tarė kapelionas. — Žiūrėdami į 
žvaigždėtą dangų mes jaučiame tą patį, ką jau- 
tė, tik daug giliau už mus, didysis graikų 
išminčius Aristotelis. Vienoj savo raštų vietoj 
jis sako: „Kaip tas, kuris nuo Idos kalnų ma- 
tydamas lyguma žygiuojančias tvarkingas grai- 


„kų kariuomenės dalis — pryšaky raitelius žir- 

guose ir kovos vežimuose, o užpakaly pėsti- 
ninkus, — supranta, kad ten yra kas nors, 
kurs visa tai tvarko; kaip jūrininkas, matyda- 
mas plaukiantį laivą, žino jame esant vairinin- 
ką, kuris pritaiko prie vėjo būres ir tokiu būdų 
nustato plaukimo kryptį, — Panašaus įsitikini- 
mo vedami ieško tvarkos Kūrėjo ir Palaikytojo 
visi tie, kurie nukreipia savo žvilgsnį į dangų ir 
stebi tvarkingus žvaigždžių būrius ir saulės 
kelionę, kuri prasideda rytuose ir baigiasi va- 
karuose. Ir kaip tik čią jie prieina tą išvadą, 
kad visa tai negalėjo atsirasti atsitiktinai, kad 
tai yra amžinos būtybės padaras“ (Sect. Emp. 
dogm. III 2, fragm. II, p. 36). 

— Bet juk Aristotelis neturėjo tam tikslui 
žiūrono, — paklausė Skardenis. 

— Aišku, neturėjo. Jis stebėjo dangų tik 
plika akimi. O ką jis būtų pasakęs, jei būtų 
turėjęs progos pažvelgti pro modernišką re- 
fraktorių, padidinantį per tūkstantį kartų! 
Jums visiems, tur būt, yra žinomi Zodiako 
žvaigždynai? 

— Argus, Jautis, Dvynai, Vėžys, — pradė- 
jo Skardenis. Tačiau kapelionas jį pertraukė, 
sakydamas; 

— Gerai, Skardeni! Taigi — ,,Dvynai“. Net 
geriausioji akis nemato tame žvaigždyne dau- 
giau kap šešias žvaigždes. O pro žiūroną? Dau- 
giau kaip 3000! Tai tik „Dvynuose“. O ką jau 
bekalbėti apie „Paukščių kelią“. 


13 


A eat oe asi 


— „Paukščių kelią“! ? 

— Plika akimi žiūrint atrodo tik miglos. 
O pro žiūroną? Rodos, lyg būtume patekę į vi- 
duržiemio pūgą, kur mus apsupa milijonai snie- 
gulių; tik čia kiekviena šita sniegulė yra milži- 
niško didumo žvaigždė. 

— Tėveli, ar galima žvaigždes suskaityti? 
— paklausė Skardenis. 

— Ne. Bet, apskritai, galima kalbėti apie 
šimtus milijonų žvaigždžių. 

— Ar iš tikrųjų tos žvaigždės yra tokios di- 
delės? — paklausė Vytukas. — Tikrai didesnės 
už mūsų žemę? 

— Už žemę? Klausykit, mano mieli: Uranas 
yra 14 kartų, Neptūnas 17, Saturnas 93, o Ju- 
piteris net 1279 kartus didesnis už mūsų žemę. 
O ką tai reiškia palyginus su saule! Saulė yra 
1300000 kartų didesnė už žemę, vadinas, iš 
saulės būtų galima padaryti 1300000 tokių 
žemių. Milijonas lengva pasakyti; bet ar žino- 
te, kokį aukštumą sudarytų, pavyzdžiui, mili- 
jonas viena ant kitos sukrautų kortų? Daugiau 
negu kilometrą! Dabar pabandykit kokiu nors 
būdu įsivaizduoti, ką tai reiškia: milijonas že- 
mės kamuolių. Jei mes žemę ir mėnulį įdėtume 
į saulę ir mėnulis būtų lygiai tiek pat nutolęs 
nuo žemės, kaip ir dabar, tai vis dėlto jis dar 
galėtų saulėje suktis apie žemę. 

— Nepaprasta! — sušuko Skardenis. 

— Dar ne galas, Skardeni! Sirijus yra 12 

kartų didesnis už saulę. Bet tai dar nereiškia, 
kad Sirijus būtų didžiausias dangaus kūnas. 
Yra visa eilė dangaus kūnų, daug didesnių už 
Sirijų. 

— Tur būt jie yra labai toli nuo mūsų, kad 
tokie maži atrodo? 

— Žinoma, žinoma. Ir nors žmogaus protas 
tai lengvai apskaičiavo, tačiau jo fantazija to 
nepaprastai didelio nuotolio aprėpti beveik ne- 
gali. Jau iki mėnulio, kuris mums taip arti at- 
rodo, yra nuo mūsų žemės 384000 kilometrų, 
o iki saulės 149480000 kilometrų. Greitasis 
traukinys, einąs per valandą 100 kilometrų, tu- 
rėtų eiti be pertraukos 170 metų, kol pagaliau 
pasiektų saulę. Šviesa šį kelią atlieka daug 
greičiau, būtent per 8,5 minutės. Skardenis jau, 
tur būt, esi ką girdėjęs apie šviesos metus? 

— Taip, tėveli! Kadangi žvaigždžių nuoto- 
liui apskaičiuoti reikėtų be galo didelių skaičių, 
kas paprastai sudaro daug keblumų, tai tam 
tikslui yra priimta vartoti šviesos metus, kaip 
vienetą apskaičiuoti tolumui. Šviesą nueina 
300000 kilometrų per sekundę; taigi, šviesos 
metai yra tas kelias, kurį šviesą nueina per vie- 
nerius metus. 

— Visai teisingai. Bet ar tu kada gerai pa- 
galvojai, koks tai yra nepaprastas greitumas? 
Traukinys, einąs per valandą 60 kilometrų, 
apeitų aplink ekvatorių per vieną mėnesį. Švie- 
sa gi tą patį kelią nueina per vieną sekundę 8 

kartus. Per metus šviesa nuo saulės iki žemės 
suvaikšto 63000 kartų. Vadinas, šviesos me- 
tai yra 63000 nuotolių nuo žemės iki saulės. 
Žiūrėkite: kai kurių žvaigždžių šviesa mirga. 
Tai nejudančios žvaigždės. Kaip nepaprastai 
toli turi būti net artimiausia nejudanti žvaigž- 
dė, jei jau Centauro Alfos (šviesiausios žvaigž- 
dės tame žvaigždyne) šviesa mus pasiekia tik 
per ketverius metus ir keturius mėnesius! Va- 
dinas, artimiausia nejudanti žvaigždė yra 
260000 kartų toliau nuo mūsų negu saulė. 
Nuo mūsų gi iki saulės yra 149480000 kilo- 
metrų. Taigi, artimiausios nejudančios žvaigž- 
dės tolumas yra 149480000 kartų po 260000 
kilometrų. 

— Tai kiek laiko reikėtų važiuoti trauki- 
niu, einančiu 60 kilometrų per valandą, iki 
Centauro Alfos? — paklausė Vytukas. 

— Jei kas norėtų ten važiuoti ir paklaustų 
konduktoriaus: „Atsiprašau, kada būsime Cen- 
tauro Alfoje?“ tai gautų tokį atsakymą: ,„Maž- 
daug po 48663000 metų“. 

— Po šimts pypkių! Mano protas to nebe- 


aprėpia! — sušuko Skardenis. 
— Žiūrėkit, tėveli, ten mirga labai šviesi 
žvaigždė, — vėl įsikišo Vytukas. 


— Tą tu manai? Tai Sirijus. Jo tolumas 
nuo mūsų yra 8,5 šviesos metų. Vienok, kaip 
jis mirga! Koks nepaprastai didelis jis turi 
būti! Bet yra ir dar tolimesnių žvaigždžių: 

Vegos tolumas nuo mūsų žemės yra 36, o Šiau- 
rinės žvaigždės 40,5 šviesos metų. Ar jūs galit 
įsivaizduoti, ką tai reiškia? 

— Jei dabar Vega staiga nustotų švietųsi, 
tai vis dėlto jos šviesą toje pačioje vietoje mes 
dar galėtume matyti 40 metų. 

— Taip iš tikrųjų būtų. Vega lekia po 24 
kilometrus per sekundę (kai tuo tarpu patran- 
kos sviedinys per sekundę tenulekia pusę kilo- 
metro), bet ir tokiu greitumu lėkdama, ji mūsų 
žemę pasiektų tik po 280000 metų. Tačiau 
tai yra dar visai menkas greitumas palyginus 
su Arkturo greitumu. Arkturas per sekundę 
nulekia 674 kilometrus! 

Skardenis susiėmė už galvos, Vytukas taip 
pat padarė abejojančią veido išraišką. 

— Taip, mano mieli! Tai yra moksliški ap- 
skaičiavimai. Kaip jau minėjau, Vegos tolu- 
mas yra 40 šviesos metų ir ji, lėkdama po 24 
kilometrus per sekundę, pasiektų mus po 
280000 metų. O ką jūs pasakysit apie Persejų, 
kurio tolumas nuo mūsų yra 170 šviesos metų? 
Be to, ši žvaigždė dar turi kažką ypatingą. 
Skardeni, papasakok mums apie ją. Tu jau 
esi iš manęs api> ją girdėjęs. 

— Buvo taip. 1901 metais astronomai pa- 
stebėjo, kad Persejo žvaigždyne, kuris jiems 
buvo gerai žinomas, pasirodė iki šiol nematyta 
žvaigždė, pasižyminti nepaprastu šviesumu. 
Tačiau po keleto dienų jos šviesa palengva 

pranyko; o po pusantrų metų ji ir vėl pasirodė, 
bet šiuo kartu tik dvyliktosios žvaigždės didu- 
mo. Tokio didumo ji pasiliko ir iki šiai dienai. 
Kaip tai galėjo atsitikti. Greičiausiai ten buvo 
užgesęs dangaus kūnas, kuris susidūrė su kitu 
dangaus kūnu; nuo smarkaus susidaužimo jis 
užsidegė ir tuo būdu smarkiai nušvietė. Susi- 
dūrimas įvyko 1731 metais, o jo sukelta šviesa 
pasiekė mus tik 1901 metais. 

— Galite sau įsivaizduoti, koks milžiniškas 
tolumas. 

— Atsiprašau, tėveli, Persejus nuo mūsų 
yra už 170 šviesos metų, bet kas gi už jo? — 
paklausė Skardenis. — Ar jau ten pasaulio ga- 
las? 

— Nieku būdu! Tobulais teleskopais vis dar 
randama naujų žvaigždžių; bet ir teleskopo 

giau kaip 9000 šviesos metų. 

— Toliau eina Paukščių kelias... Tai mili- 
jonai žvaigždžių, sugrūstų į šviesią juostą.... 
Kaip toli jos nuo mūsų? Ogi 20000 šviesos me- 
tų. Dabar, Skardeni, tavo protas jau tikrai ne- 
beveikia. 

— Tačiau ir Paukščių keliu pasaulis dar ne- 
sibaigia. Ir už Paukščių kelio gerų teleskopų 
pagalba dar galima išvysti naujus žvaigždžių 
debesis ir ūkus ... Neaprėpiamame tolume dar 

vis galima įžiūrėti naujų žvaigždžių. Ir taip be 
galo eina vis tolyn... Kur? Kas tai galėtų pa- 
sakyti. Nuo mūsų žemės iki Plejadų yra „tik“ 
500 šviesos metų tolumo. "Tuo tarpu astrono- 
mas Seeliger'is tvirtina, kad didžiaisiais žiūro- 
nais vos įžiūrimų žvaigždžių tolumas siekiąs 
iki 86000 šviesos metų. Bet ir už šitų žvaigž- 
džių vis dar galima įžiūrėti nauji rūkai, tik 
deja, juose jau nebegalima išskirti atskirų 
žvaigždžių... Šviesa, kuri lekia žaibo greitumu 
— 300000 kilometrų per sekundę — nuo tų 
pasiektų tik po milijonų metų... 

— Astronomai kalba apie dangaus kūnus, 
esančius spiraliniuose Andromedos ir Medžioto- 
jo rūkuose. Jų tolumas nuo mūsų žemės siekiąs 
iki 6,5 milijono šviesos metų; vadinas, jų silp- 
nutė šviesa mus pasiektų tik po 6,5 mil. metų. 
Jei tai tiesa, tai turi būti žvaigždžių, kurių 
šviesa mūsų dar nepasiekė nuo pasaulio sutvė- 
rimo. 

— O toliau — toliau! Kas dar toliau? To 
niekas nežino. Pasakykit, kas sutvėrė šį bega- 
linį žvaigždžių pasaulį? Kas nustatė žvaigždy- 
nams nematomus kelius?... Dabar mums aiškus 
teisingumas Pasteur'o žodžių, kuriuos jis įsto- 
damas į Prancūzų akademiją pasakė: „Kas yra 
už dangaus žvaigždžių? Naujas žvaigždžių pa- 
saulis. O kas už jo? Ir taip žmogaus sielą nuo- 
latos vargina šis klausimas: kas yra už žvaigž- 

džių? Atsakymas: „ten yra neišmatuojama 
erdvė, laikas ir didybė“, yra tik tušti, nieko ne- 
reiškią žodžiai. Jie mūsų nepatenkina... Todėl 
daugiau mums nieko nebelieka, kaip pulti ant 
kelių“... 

Kapelionas nutilo. Mes žiūrėjome susimąstę 
į ugnį ir tyliai meldėmės. Staiga kapelionas vėl 
prabilo: 

— Mes čia šnekame, klajojame po žvaigž- 
džių pasaulį, o kas nors atėjęs į mūsų stovyklą 
gali mus apvogti. Tad skubėkime apžiūrėti, ar 
viskas tvarkoje! 

Greit pakilome ir apžiūrėjome stovyklą. 
Naktis buvo visiškai tyli. Tik iš kai kurių pa- 
lapinių veržėsi ritmiškas miegančių pavargu- 
sių draugų alsavimas — daugiau nieko. 


Tarp žvaigždžių 
Apibėgę stovyklą, vėl sugrižome prie laužo. 


Juokdamiesi atbėgo ir Skardenis su Budreika. 
— Ko jau taip juokiatės? — paklausė ka- 


pelionas. 

— Skardenis vėl iškirto šposą, tik šiuokart 
protingą. 

— Papasakokit, kaip ten buvo! Ir mes pa- 
sijuoksime! 


— Ak, man atėjo į galvą nuostabi mintis, 
kad žvaigždėtas dangus į save patraukia visai 

priešingus žmonių tipus: poetą ir matematiką. 
Lirikas matuoja jį švelniais ritmais, o astrono- 
mas sausais logoritmais. 

— Labai vykęs šposas, — juokdamasis su- 
šuko Budreika, — ryt papasakosiu tai savo 
draugams. Bet, tėveli, ir man atėjo į galvą min- 
tis, būtent: tur būt žvaigždės yra labai karštos, 
kad gali taip toli nušviesti. 

— Karštos? Yra žvaigždžių užgesusių, vi- 
siškai sustingusių, ir ugnimi žėrinčių. 

— Pav., saulė. Ji tai tikrai karšta. 

— Jos paviršiuje, — atsakė kapelionas, — 
karštis siekia „tik“ 40000, nes šalta erdvė jį 
truputį sumažina. O jos viduje? Apie tai gali- 
me tik spėlioti, turėdami galvoje kelių tūkstan- 
čių kilometrų ilgumo vulkaniškus išsiveržimus 
pro sueižėjusią jos plutą. Šitie saulės „fakilai“ 
išlieja daug ugnies į pasaulio erdvę. Yra paste- 
bima išsiveržimų net per 500000 kilometrų 
aukštumo. 

— Bet iš kur saulė ima nepaprastą karštį? 
— paklausė Skardenis. 

— Drauge, tu patiekei klausimą, į kurį dar 
joks žmogus šiame pasauly nepajėgė atsakyti. 
Buvo bandyta šį dalyką išaiškinti nuolatos pa- 
sikartojančiu saulės susitraukimu, uranijaus 
spinduliavimu ir šilima, kylančia atomams jun- 
giantis. Tačiau, kaip ten iš tikrųjų yra, niekas 
gerai nežino. Tėvo Secchi'o ir Ericson'o ap- 
skaičiavimu, saulės temperatūra siekianti 5—6 

milijonus laipsnių! Kiek laipsnių šilimos buvo 
šiandien pačiam vidurdieny, kai visi suglebę ir 
orą grobstydami paunksnyje gulėjote? 

— Rodos, 350C. 

— Taigi, mokiniai. Kokia turi būti ta jėga, 
kuri galėjo tokią, gal būt jau tūkstančius metų 
žėrinčią ugnį, kaip saulę, sukurti? O ar žinote, 
kad Sirijus laikomas 30 kartų karštesnis už 
saulę? Štai, Skardeni, aš turiu pas save psal- 
mių knygą. Paskaityk tu mums 18 psalmės 
pradžią. 

Skardenis prislinko prie laužo ir pradėjo 
balsiai skaityti: 

„Dangus pasakojo Dievo garbę ir tvirtu- 
mas skelbia jo rankų darbus. Diena dienai gar- 
sina tą dalyką, ir naktis nakčiai duoda žinią“. 


(18 ps.). 
— Iš tikrųjų tai įdomūs dalykai, — tarė 
Skardenis. — Parėjęs namo tuojau pasidirbsiu 


mažutį žvaigždžių pasaulio modelį. 

— Ak, mano mielas, nežinau ar išeis kas 
iš to tavo darbo, nes teks susidurti su nenu- 
galimomis proporcijų sunkenybėmis. Jei tu že- 
mę paimsi tokio didumo kaip taškas, kuris suk- 
sis vieno centimetro  apskritime, tai ar žinai, 
kur turėsi pastatyti Centauro Alf4?7 Maždaug 
už 1,5 kilometro; Sirijų (aną šviesiąją žvaigž- 
dę) už 3 kilometrų; Vegą — už 12 kilometrų; 
o Šiaurinę žvaigždę net už 13 kilometrų. Švie- 

siausia gi pietų žvaigždė, vardu Kanopusas, pri- 
sieitų pastatyti už 160 kilometrų. 

— Ar tu supratai, apie kokį milžinišką 
žvaigždžių tolumą kalbėjome? Pašėlusiu grei- 
tumu mes perlekiame begalines erdvės platy- 
bes. Kur tik pažvelgiame, mieli mokiniai, visur 
mūsų menkutis protas turi lenktis prieš tą 
paslaptingos ir kilnios jėgos veikimą. Mažiau- 
sias smėlio grūdelis ir milžiniškos saulės yra 
šitos jėgos sutvarkytos, suformuotos, į atitin- 
kamas vėžes įstatytos, panašiai kaip kišeninio 
laikrodėlio rateliai, kurie, jungdamiesi su vie- 
nas kitu, tiksliai parodo laiką. 

— Be to, turime nepamiršti, kad visas šis 
' milžinšikas pasaulis nestovi sustingęs, bet tai- 
syklingai juda ir sukasi pagal nustatytus dės- 
nius. Dangaus kūnai sukasi ne tik apie save, 
bet ir apie kitus kūnus. Šis dangaus kūnų su- 
kimasis yra įmanomas tik matematikos pro- 
blemų sprendimo dėka. Bet ir prie šių proble- 
mų žmogaus dvasia galutinai prisiartinti negali. 
Net genialiausias matematikas negalėtų apskai- 
čiuoti kelio trijų, vienas apie kitą besisukančių 
dangaus kūnų. O čia? Milijonai tokių kūnų su- 
kasi ir dar tokiu greitumu. Žemė, sukdamosi 
apie saulę, nulekia per sekundę 30 kilometrų, 
Aldebaranas 49 kilometrus, Polluksas 53 kilo- 
metrus, Arkturas 674 kilometrus. Taigi, iššau- 
to patrankos šūvio greitis, palyginus su dan- 
gaus kūnų greičiu, yra tik sraigės ropojimas. 

— Ir kaip tai įvyksta, kad mes nieko ne- 
jaučiame? 

— Čia irgi labai nuostabus sutvarkymas. 
Visur viešpatauja nepaprasta ramybė. Joks la- 
pelis nejuda, jokia žolelė nesiūbuoja, rodos, lyg 
viskas stovėtų vietoje, kai tuo tarpu mūsų že- 
mė pašėlusiu smarkumu lekia erdve. Kas visa 
tai valdo ir tvarko? Kas yra vyriausias tvark- 
darys? Kas yra tas, kurs taip sumaniai iš- 
sprendė milžiniškus dinamikos uždavinius ir 
apskaičiavo diferencijalus? Į visa tai tegali- 
ma atsakyti tik garsaus pasaulio astronomo 
J. W. Herschel'io žodžiais: „Tik be galo išmin- 
tingos dvasios buvimas išsprendžia sunkeny- 
bes“. (Familiar Lectures 456). 


Pasaulio pakraštyje 


— Šitie milžiniški dangaus kūnai sukasi 
apie vienas kitą ne be tikslo. Vieno kūno su- 
kimasis reguliuoja kito kūno sukimąsi. Mes, 
rodos, jaučiame, kaip nematoma ranka tvarko 
jų judėjimą. Ši didinga tvarka ir punktualumas 
įsminga į mūsų dvasią ir pasakoja mums apie 
begalinę šio tvarkytojo išmintį ir jėgą. Gamta 
— ne chaosas (netvarka), bet kosmos (tvar- 
ka); joje niekur nėra netvarkingai į vieną vietą 
sugrūstų kūnų bei sukauptų energijų. Gamtoje 
galima pastebėti tik planingai sutvarkytas 

milžiniškas mechanizmas, kurį tvarko griežti 
įstatymai. 

— Miškai, gėlės, paukščiai ir gyvuliai gėrisi 
tik akimirka; O žmogaus sielai leista pakilti 
virš kūno pojūčiais pastebimų daiktų ir reikšti 
pagarbą visų grožybių Tvėrėjui. 

— Dažnai ramią žvaigždėtą naktį mūsų sie- 
14 užviešpatauja kažkoks nepaprastas jausmas. 
Dėl ko taip yra? Ogi dėl to, kad visas mūsų 
vidujinis pasaulis siekia kažko didesnio, ge- 
resnio, kilnesnio, negu mes patys esame. Ka- 
dangi mes nesame šio pasaulio vaikai, tai mūsų 
nerami dvasia ir kyla į žvaigždėtas dangaus 
mėlynes, ilgėdamosi savo amžinos tėvynės. Šį 
žmogaus dvasios nerimą yra labai gražiai iš- 
reiškęs mūsų tautos dainius Maironis: 


„Užmigo žemė, tik dangaus 
Negęsta akys sidabrinės, 

Ir sparnas miego malonaus 
Nemigdo tik jaunos krūtinės. 


Neužmigdys naktis žvaigždės, 
Nenuramins širdies troškimų; 
Dvasia ko ieško, kas atspės, 
Kad skęsta ji tarp atminimų! 


Aušra saulėtekio užšvis, 

Ir užsimerks nakties šviesybės; 
Neras tik atilsio širdis: 

Viltis nežvelgs į jos gilybes!“ 

— Tėveli, — tarė Budreika, — man atėjo 
į galvą keista mintis. Pavyzdžiui, jei aš išsi- 
rinkčiau kokią nors žvaigždę, į kurią šviesa 
nuo mūsų žemės nueitų tik per kelis šimtus 
metų ir, jei ant tos žvaigždės gyventų žmonės, 
kurie stebėtų mus pro gerus žiūronus, tai jie 
Lietuvą pamatytų tokią, kokia ji buvo prieš 
kelis šimtus metų. Jie dabar matytų, kaip Min- 
daugas karaliumi vainikuojamas, kaip narsūs 
lietuviai su kryžiuočiais kovoja ir t.t. Žodžiu, 
jei toji žvaigždė būtų žmonių gyvenama, tai 
šviesos bangavimas mūsų įvykius, įvykusius 
prieš kelis šimtus metų, nuneštų ten gyvenan- 
tiems žmonėms tik dabar. Ir juo toliau būtų 
tokia žvaigždė, juo senesnius užgriebtų ji įvy- 
kius. 

— Mintis tikrai keista, — nusišypsojęs tarė 
kapelionas. Jis būtų dar daugiau ką pasakęs, 
jei Vytukas nebūtų nutraukęs jo kalbos. 

— Ar gyvena žmonės ant kitų žvaigždžių? 

— Į tai atsakyti nelengva, mielas vaike. 

— Tėveli, aš skaičiau, kad Marse gyvena 
žmonės, — tarė Seibūtis, — ir kažkur esu girdė- 
jęs, jog nėra jokio Dievo. O jei Dievas ir yra, 
tai kodėl gi jis neužrašė ant dangaus savo var- 
do, kad visi žmonės jį matytų ir nesakytų, jog 
nėra Dievo. 

— Tu, Seibūti, sumaišai du dalyku, — tarė 
kapelionas. — Pirmučiausia, kodėl Dievas neuž- 

rašė ant dangaus savo vardo? Pasakyk man, 
kokia kalba jis turėtų jį užrašyti? Tu, tur būt, 
taip įsivaizduoji: jis turėtų iš žvaigždžių sudė- 
lioti dideles blizgančias raides, kurios sudarytų 
žodį: „Dievas“. Tačiau tą žodį  tegalėtų su- 
prasti tik lietuviškai kalbą žmonės. Visos ki- 
tos tautos jo nesuprastų. 

— Aš būčiau jį tokia kalba parašęs, — įsi- 
kišo Seibūtis, — kurią kiekvienas žmogus su- 
prastų. 

— Tiesą kalbi. Iš tikrųjų, yra tokia kalba, 
kurią kiekvienas žmogus gali suprasti. Ji yra: 
saikas, tvarka, įstatymų tikslumas ir tikslo ži- 
nojimas. Ir šita kalba tikrai Dievo vardas yra 
žibančiomis raidėmis visam pasauliui užrašytas. 
Bet grįžkime prie Vytuko klausimo: ar ant 
Marso gyvena žmonės? Aš manau, kad ne; nes 
kiek mums yra žinoma, ten trūksta reikalingų 
gyvenimui sąlygų. Galimas daiktas, kad ir šis 
klausimas, optikai patobulėjus, kiek paaiš- 
kės. Pavyzdžiui, jau turime gana gerų 
mėnulio fotografijų ir planų. Kas žino, gal 
ateity optika, etero bangavimo pagalba, priar- 
tins mums tolimiausias žvaigždes. Juk prieš 
200 metų žmonės neturėjo dar jokio supratimo 
apie Paukščių kelią; devynioliktojo šimtmečio 
pradžioje niekas dar nežinojo apie žvaigždžių 
tolumą, prieš 1880 metus žvaigždžių chemiška 
sudėtis buvo irgi dar nežinoma; šiandien visa 
tai yra jau gerai žinomi dalykai. 

popsa 


— Jau seniai žmonės suka galvas, kaip su- 
naudoti saulės karštį šaltoms žiemos dienoms; 
kaip būtų galima saulės, tos milžiniškos energi- 
jos pagalba, kuri dabar neišnaudota į visatą 
spinduliuoja, palaikyti, pavyzdžiui, geležinkelių 
judėjimą. Ar nebūtų galima mūsų reikalams 
panaudoti mėnulio jėgos, kuri kas šeštą valan- 
dą išjudina milžiniškus vandens plotus? Ir taip 
toliau. Gal kada nors visa tai virs tikrenybe. 
Tada, gal būt, ir apie Marsą daugiau ką žino- 
sime. 

— Beribėje erdvėje ir šiandien atrandamos 
vis naujos žvaigždės, net ištisi pasauliai. Milži- 
niškos tolybės atsiveria menkam žemės vai- 
kui! Jūs žinote, kad Paukščių kelias, kuris ap- 
juosia mūsų pasaulio sistemą, susideda iš tūks- 
tančių milijonų žvaigždžių. Bet ką atsakysite 
į tai, kad, astronomų manymu, šitokių Paukš- 
čių kelių yra daug? Pro žiūronus pastebima 
dar daug tokių žvaigždynų, kurių kiekvienas 
susideda iš šimtų milijonų žvaigždžių. Tai ne- 
beaprėpiami skaičiai! 

— Virpa astronomo širdis, matydama kaip 
dar ir šiandien formuojasi naujos saulės, 
žvaigždės ir Paukščių keliai. Ir šiandien darosi 
nauji pasauliai, tačiau apie juose glūdinčias 
jėgas tegalime tik spėlioti. 

— Kaip naujos žvaigždės atsiranda? Ar ga- 
lima tai matyti? Gal ir aš galėčiau pamatyti? 

Vytukas pasidarė perdaug smalsus. 

— Tai ne taip lengva, mažasis gudruoli. 
Yra mokslininkų pastebėta, kad dangaus 
skliaute vieni pasauliai kuriasi, kiti nyksta. 
Šviesiausios žvaigždės staiga pradeda gesti, 
temti ir pagaliau visai pranyksta; priešingai 
— kitoje dangaus vietoje, kur lig šiol nieko ne- 
simatė, pasirodo žibančios žvaigždės. 

— Tėveli, — pradėjo Budreika, — aš skai- 
čiau kartą, kad Neptūnas buvęs stebėtinu būdu 
atrastas. 

— Neptūnas? Taip, ir šis įvykis rodo, ko- 
kia tiksli tvarka viešpatauja pasaulio visatoje. 
Bet kaip ten buvo? 

— Astronomas Le Verrier'as pastebėjo kai 
kurių planetų orbitose netikslumą. Visoje vi- 
satoje viešpatauja nepaprasta tvarka, galvojo 
jis; kuri gi galėtų būti šio netikslumo prie- 
žastis? Ten kur nors turi būti mums dar ne- 
žinoma planeta. Tuojau jis rūpestingai apskai- 
čiavo, kad tam tikrame atstume nuo saulės 
turi būti nežinomo didumo planeta. Ir iš tikrų- 
jų, kaip tik toje vietoje buvo atrasta nauja 
planeta — Neptūnas. 

— Šituo principu atrastas ir naujas iki šiol 
dar visai nežinomas elementas — helijus. 
Mat, elementai turi irgi savo tvarką. Tačiau 
vienoj vietoj, tarp žinomų elementų, buvo užsi- 
likusi spraga.  Apskaičiavus rasta, kad toje 
spragoje trūksta vieno elemento su tam tikrais 
savumais. Vėliau, padarius saulės spindulių 

analizę (spektro analizę), buvo tikrai atrastas 
toks elementas, kurį mokslininkai pavadino — 
helijumi. 


Žvaigždžių keliai 


— Tėveli, Tamsta dar niekuomet mums ne- 
pasakojai apie Marso gyventojus, — nekan- 
triai į pašnekesį įsikišo Vytukas. 

— Dėmesio! Prieš kurį laiką žmonės suko 
galvas, kaip duoti ženklą tariamiesiems Marso 
gyventojams. Reikėjo išgalvoti tokį ' ženklą, 
kuris ant Marso tikrai būtų suprastas, jei ten, 
žinoma, yra protingų būtybių. Ar žinote, koks 
planas buvo išgalvotas? Ogi norėta Sacharoje 
iškasti milžiniško didumo trikampį. 

— O, — sušuko Vytukas. — Kuriam tik- 
slui? — Po šių Vytuko žodžių tuojau prabilo 
Seibūtis: 

— Aš žinau. Marso gyventojai, pamatę tri- 
kampį, tuojau pamanytų, kad žemėje yra pro- 
tingų būtybių. 

— Visai teisingai. Bet kadangi tas planas 
neįvyko, todėl į Vytuko klausimą šiandien at- 
sakyti negalėsime. Tik pažvelkite į dangų, į 
žemę ir į visą regimąjį pasaulį ir pamatysite, 
kaip į mus kalba ne vien trikampis, bet ir gra- 
žumas, ir įstatymų tobulumas, ir be galo tikslus 
viso pasaulio įrengimas. Visa tai mums sakyte 

sako: virš mūsų yra begalinė protinga būtybė, 
kuri viską sutvėrė ir į tvarkingas vėžes įstatė. 
Antgamtinė jėga iš nematomų atomų sudarė 
milžiniškus dangaus kūnus. Ji davė titaniškoms 
jėgoms dėsnius ir visa taip surėdė, kad nebūtų 
jokio sąmyšio, bet kad išeitų tikslus ir gražus 
pasaulis 

Mokslininkai - fizikai paėmė tuos dėsnius, 
kurie gamtoje viešpatauja, ir juos tik aprašė. 

Kas sutvėrė pačius gamtos dėsnius, 
kurie lyg plieniniai turėklai laiko visatą, 
kad ji nesubyrėtų į šmotelius? Fizikai? 
Ne! Jie tik nustatė, kad ta žvaigždė tokiu ar ki- 
tokiu greitumu lekia; kad ji tuo ar kitu keliu 
sukasi. Bet kas gi davė žvaigždėms įsaky- 
mus? Mieli mokiniai, ar nekyla jumyse pagar- 
bos jausmas apie tai mąstant? Dabar jūs ga- 
lite suprasti, kodėl Ampėr“as, vienas žymiausių 
pasaulio fizikų, išgirdęs Dievo vardą, su- 
šukdavo: „Koks didis yra Dievas! Koks didis 
yra Dievas!“ 

— Bet aš esu daug skaitęs apie rutulojimosi 
mokslą, — tarė Budreika, — pagal kurį dabar- 
tinis pasaulis esąs daugelio tūkstančių metų 
rutulojimosi padarinys. 

— Juk jūs tikybos pamokose jau mokėtės 
apie „tvėrimo dienas“, ir žinote, kad ten žodis 
„diena“ suprantamas ne 24 valandų laikotar- 
pis, bet kelių tūkstančių metų rutulojimasis. 

Čia reikia neužmiršti vieno itin svarbaus daly- 
ko, būtent: rutulojimasis yra galimas tik ten, 
kur yra tvirtas, veikti verčiąs principas, kur 
viešpatauja dėsnių tikslumas. Savo prigimti- 
mi, medžiaga ir jėga siekia ramybės; bet kas 
gi suteikė tingiai medžiagai tą jėgą, kurios dė- 
ka ji rutulojasi ir kyla, jėgą, kuria praban- 
gus pasaulis pasiekė dabartinį žydėjimą? 
Kas? Tiktai Dievas, Tvėrėjas. Prieš tūkstan- 
čius metų Jis davė sustingusiai medžiagai dės- 
nius, pagal kuriuos ji turėjo rutulotis, daryti 
pažangą ir tobulėti. Savyje medžiaga yra be 
gyvybės, joje esanti jėga akla — todėl suteikti 
gyvybę ir nurodyti jai tikslą tegalėjo virš pa- 
saulio esanti jėga. 

— O koks gamtos dėsnių tikslumas! Mes 
galime žvaigždžių kelius apskaičiuoti sekundės 
tikslumu. Sekundės tikslumu žinome, kada 
mėnulis saulę mums užstos, padarydamas sau- 
lės užtemimą. Mes galime tiksliai sužinoti, kur 
ta ar kita planeta bus šią akimirką. 

— Didis yra mokslas, galėdamas tai apskai- 
čiuoti! — sušuko Seibūtis. 

— Taip, didis yra mokslas, bet dar daug di- 
desnis yra tas, kurs visa tai sutvarkė šimtams 
tūkstančių metų. — Juk tiesa, tavo tėvelis yra 
geležinkelių valdybos pirmininkas? 

— Tiesa. Bet jis dažnai skundžiasi, jog 
esąs labai sunkus darbas apskaičiuoti daugelio 

Paprasta akim žiūrint. 


Fotografinė nuotrau 


Erelio žvaigždyno dalis su žvai Delta. 


traukinių vaikščiojimo laiką taip, kad neįvyktų 
nei pavėlavimų, nei susidūrimų. 

— Tačiau, nors ir tiksliai stengiamasi ap- 
skaičiuoti, įvyksta ir pavėlavimų ir susidūrimų. 
Ypač tolimesniame susisiekime. Tuo tarpu mili- 
jonai dangaus skliautuose lakstančių „trauki- 
nių“, kad ir tolimiausias keliones atlikdami, nei 
pavėluoja, nei iškrypsta iš savo vėžių. Mūsų že- 
mė, palyginus su milžiniškais karštais dangaus 
kūnais, yra tik šaltas grumstelis. Lyg riedąs 
kamuolys, sukasi ji apie savo ašį ir lekia vėjo 
greitumu savo keliu. Kas nutiesė žemės ir 
kitų dangaus kūnų lėkimo kelius? Merkurijus 
savo kelią atlieka per 37,969 dienas, Venera — 
224,701 dieną, žemė per 365,256 dienas ir t.t. 
Bet kaip nuostabu, kad planetos joms skirtą 
kelią atlieka nė sekundės nepavėluodamos. 
Tik bet kiek apie šį dalyką pagalvokite — ir 
suprasite, ką reiškia šie garsaus gamtininko 
Baer'o žodžiai: „Tariausi girdis smarkų pa- 
mokslą, bet nežinau kodėl nusiėmiau nuo gal- 
vos kepurę ir man rodėsi, jog turiu užgiedoti 
„Aleliuja“ “. 

— Paklausykite, kaip gražiai sako Newto- 
nas (savo veikale „Pricipia philosophiae natu- 
ralis mathematica“): „Puikus ryšys, rišąs dan- 
gaus kūnus, galima priskirti tik protingos ir 
galingos būtybės išminčiai ir valiai. Ir jei ne- 
judančios žvaigždės yra atskirų sistemų cen- 
trai, bet vis dėlto ir jos pareina nuo tos vienos 


33 
3. Atmerk akis 


būtybės. Toji būtybė viską valdo ne kaip pa- 
saulio dvasia, bet kaip visatos Viešpats. Dėl Jo 
begalinės galybės mes vadiname Jį Viešpačiu, 
Dievu, Visagaliu“. 

— Apie gamtos nepaprastą tvarką liudija 
patys faktai, kad gamtos dėsniai (žemės trau- 
kiamoji jėga, judėsiai, chemiški junginiai ir 
t. t.) be jokios išimties visur ir visada galioja. 
Pavydžiui, kas tinka vienai anglies molekulai, 
tas tinka ir visoms to paties anglies moleku- 
loms. Streiko ir nepaklusnumo gamtoje nėra. 


Tai girdėdamas, tarė Budreika: 

— Gerbiamas tėveli, lig šiol aš dar niekada 
taip gyvai neatjaučiau, koks didelis nusikalti- 
mas yra nuodėmė — neklausymas Dievo įsa- 
kymų. Juk Jo klauso visas gyvasis ir negy- 
vasis pasaulis. Tik vienas žmogus Jam dažnai 
pasipriešina, nors tai daro savo pražūčiai. 

— Budreika, tu išreiškei garsaus astrono- 
mo Arag'o mintį. Kartą jis laikė vienoje Pran- 
cūzų kolegijoje paskaitą apie visatos dėsnių 
tikslingumą. Tą savo paskaitą jis užbaigė 
šiais žodžiais: „Kitą savaitę įvyks ir Paryžiuj 
matomas saulės elipsodas (užtemimas). Mėnuo 
atsistos su saule vienoje linijoje ir žemę pa- 
sieks šito karališko žvaigždyno spinduliai. Tą 
dieną, tą valandą, tą minutę, tą sekundę paro- 
dys trys milžiniški dangaus kūnai savo nepa- 
prastą paklusnumą — ne dėl mūsų išpranaša- 

vimo, bet tai įvyks pagal Dievo įstatymus. Tik- 
tai vienas žmogus nenori būti klusnus“... 

— Dėmesio mokiniai, aš jums truputį pa- 
skaitysiu iš 103 psalmės. Štai ką ji mums sako: 
„Garbink, mano siela, Viešpatį: Viešpatie, 
mano Dieve, koks tu esi didis! 

Tu apsivilkai iškilnybe ir grožybe, tu apsisupei 
šviesa kaip rūbu. 
Tu ištiesei dangų kaip dangalą, 
Tu uždengei jo aukštumą vandenimis. 
Iš debesų darai tu sau vežimą, 
Ir vaikštai ant vėjų sparnų. 
Tu darai savo pasiuntiniais vėjus, 
Ir savo tarnais liepsnojančius žaibus. 
Tu pastatei žemę ant tvirtų pamatų, kad ji per 
amžių amžius negriūtų. 
Gelmė dengė ją lyg drabužis, ant kalnų telk- 
šojo vandenys. 

Tačiau tau sudraudus jie nubėgo, 

Išsigandę tavo griausmingo balso. 

Kalnai iškilo, o slėniai nusileido, 

Vandens skubėjo į vietą, kurią tu jiems nu- 

rodei. 

Tu paskyrei ribas, kurių jie neperžengs 

Ir nebegrįš žemės uždengti. 

Tu ištryškinai šaltinius slėniuose, kad vanduo 
tekėtų tarp kalnų... 
Tu vilgai kalnus iš savo aukštybių, tavo darbo 
vaisiais sotinasi žemė... 

* Tu padarei mėnulį metų laikams pažinti, 

Saulė žino, kada nusileisti. 

Tu paleidi tamsybes — ir darosi naktis. .. 
Kaip gausūs tavo veikalai, Viešpatie; išmintin- 

gai tu juos padarei. 
Pilna žemė tavo tvarinių. Štai, plačiai siekianti 
jūra. 
Joje slankioja begalinė daugybė gyvių... 
Tebūna Viešpačiui garbė per amžius; tesidžiau- 
gia Dievas savo darbais. 
Jis, kuris pažvelgia į žemę ir ji dreba; jis prisi- 
liečia kalnų ir jie smilksta. 
Aš giedosiu Viešpačiui per visą savo gyvenimą, 
Aš šlovinsiu savo Dievą, kolei gyvensiu ...“ 
Po šių žodžių kapelionas padėjo knygą. 
Mes visi lyg užburti žiūrėjome į žvaigždėtą 
dangų. Staiga kapelionas pažvelgė į laikrodį ir 
tarė: 

— Jau po dvyliktos; gražiai praleidome 
laiką žvaigždžių karalystėj. Dabar skubėkit visi 
kuo greičiausiai į guolį! 

Praslinkus kelioms minutėms jau gulėjau 
savo palapinėj. Tačiau miegas neėmė. Mano 
mintys klajojo po beribes dangaus platybes. 
Ten, iš kur šviesa mus tepasiekia po milijonų 
metų, ten, kur žmogaus akis negali įsibrauti, 
ten, kur net minčių sparnai tampa raiši, ten ir 
visur, o taip pat ir manyje gyvena tas pats 
Dievas, be galo didis ir galingas. Jo klauso mi- 
lijonai mirgančių žvaigždžių; Jis nutiesė joms 

kelius, kuriais jau tūkstančiai metų jos keliau- 
ja; Jis jas pasvėrė; Jis jas išlaiko... 

Dar niekuomet nesijaučiau toks menkas, 
toks bejėgis, kaip dabar. "Tačiau mano širdis 
buvo be galo linksma. Mano sieloje gyveno ši 
didinga mintis: kaip nesuvokiamai kilnus ir 
didis yra tas Dievas, kurs vien mintimi sutvėrė 
šią beribę visatą ir jau milijonus metų veda 
ją begalinio grožio ir tobulumo keliais. 

Kai pagalvojau, kad ir aš esu to galingojo 
Tėvo sūnus, mano siela prisipildė ramybės ir 
džiaugsmo. Sūnus, kurs gyvenime suklumpa 
ir nupuola, bet ir vėl atsikelia; sūnus, kuris 
kartais svyruoja, tačiau kurio dvasia, norai ir 
siekimai pasilieka visada ištikimi. Viešpatie, 
nors esu niekas, bet vis dėlto Tavo. 

Taip galvojau jau pusiau miegodamas. 

Kai rytą pabudau, šypsodamasi saulė žiūrė- 
jo į mano palapinę. Jau seniai bebuvau taip ge- 
rai nusiteikęs, kaip šįryt. 


Ratas ir ratelis 


— Žiūrėk, kokios kreiduotos tavo rankos, — 
tarė kapelionas Skardeniui. 

— Mat, neseniai tvarkiau savo kuprinę; ten 
būta susitrynusios kreidos; tokiu būdu ir išsite- 
piau rankas. 

— Ar tu žinai, kad nuostabių dalykų pama- 

tytum, jei pro mikroskopą pažiūrėtum į natūra- 
linės kreidos dulkelę? Ta kreidos dukelė susi- 
deda iš be galo daugelio sraigių, nebegyvų ma- 
žų gyvūnėlių. Baltosios uolos prie Davero yra 
susidariusios iš bilijonų be galo mažų gyvūnėlių, 
kurie gyveno prieš keletą šimtų tūkstančių 
metų. 

— Tėveli, papasakokite šiandien vėl ką nors, 
— paprašė Skardenis. — Vakar taip įdomu bu- 
vo. Papasakokit. 

Prie Skardenio prašymo prisidėjo ir kiti, ir 
kapelionas buvo priverstas pasakoti. 

— Gerai, vaikai. Tik šiandien aš jums pa- 
pasakosiu ne apie milžiniško didumo žvaigždes, 
bet apie be galo mažus gyvūnėlius, kuriuos 
mums priminė Skardenio kreiduotos rankos. 
Mažieji gyvūnėliai man daro dar gilesnio įspū- 
džio, negu milžiniško didumo kūnai. Nuostabiai 
yra surėdytas gyvulio, o ypač žmogaus organiz- 
mas; taip pat ne mažiau nuostabūs yra mums 
ir didieji dangaus kūnai. Bet už visa tai nuosta- 
besni yra gyvybei palaikyti organai, kaip: ske- 
letas, gyslos, nervų sistema, raumenys, širdis, 
akys ir t. t. tų pačių mažųjų gyvūnėlių, kurių 
paprasta akimi negalima matyti.  Tyrinėtojui 
ne kartą priseina nutilti ir susimąstyti apie tą 
didingą dvasią, kuri šiose mažose būtybėse žais- 
dama išsprendė taip sunkią gyvybės problemą. 

— Aš čia turiu kaip tik Gardonyi'o veikalą, 
kuriame labai gražiai aprašytos šios nuostabios 

būtybės. Skardeni, paskaityk iš jo keletą pus- 
lapių. 

Visi prisitraukė prie Skardenio, ir šis porą 
kartų atsikosėjęs pradėjo skaityti: „Ratas ir 
ratelis. Įdomus yra gyvių pasaulis Erlauer'io 
šiltvandenio šaltinyje. Minimo šaltinio dugnas 
apaugęs vandens žolėmis. Vanduo jame žiemą ir 
vasarą vienodai drungnas. Šis šaltinis yra toks 
vandeningas, kad gali sukti malūną. Jame esan- 
čios floros ir faunos iki šiol dar niekas netyri- 
nėjo, nors šio šaltinio vanduo prieštarauja 
mokslo tvirtinimams, būtent, kad amfibijos žie- 
mą turinčios miegoti, nes jau toks esąs gamtos 
įstatymas. Tačiau min. šiltvandenio varlės ty- 
čiojasi iš šito įstatymo. Jos kvarkia linksmai ir 
žiemą. Eidamas pro šį šaltinį aš baksteriu lazda 
į dugną ir ištraukiu ant lazdos galo prilipusio 
žalio dumblo. IĮsivynioju aš jį į popieriuką ir 
parsinešu namo. Namie aš paimu truputį šito 
dumblo ir įdedu į savo mažąjį mikroskopą. Pra- 
džioj mikroskopą taip nustatau, kad jis padidin- 
tų 50 kartų ir pažiūriu. .. matyti kažkokių žalių 
susivijusių samanų kuokšta... joje lyg kas 
kruta. 

Kas tai būtų? Vienu pasukimu nustatau 
mikroskopą taip, kad jis padidintų 500 kartų: 
samanų kuokštelė pavirsta mišku. Aiškiai ma- 
tyti žali šakoti peršviečiami medžiai. Juose 
vyzga bespalviai  lešiuko formos gyvūnėliai. 
Kojų jie neturi. Viename medy matyti rusvas, 

truputi panašus į karkvabalį, bet permato- 
mas gyvūnėlis. Kojų jis irgi neturi. Bet 
palaukit, jis turi kažką panašaus į kojas. 
O, jau aiškiai matau: jis turi tik vieną koją, 
panašią į pastatomosios lempos. Šita koja jis 
stovi ant šakos ir didžiausiu smarkumu suka 
virš savo galvos didelį ratą. 

Kas čia per baidyklė būtų? Ratas kaip 
tikras ratas, ir kai kartais lėčiau ima suktis, 
galima pamatyti net stipinus. Šis ratas yra pri- 
augęs prie gyvūnėlio kūno; — po šimts pypkių — 
ką jis ten su tuo ratu veikia? Aha, dabar ma- 
tau: jis juo gena dar mažesnius gyvius į savo 
nasrus. Mat, rato centras, tai jo burna. Vanduo, 
sukdamasis verpetu, veržiasi į ratą ir išteka 
jam pro šoną. O kas su vandeniu į jį patenka, 
tas jau pasilieka jame. Taip pat matau, kaip 
jo širdis be galo smarkiai plaka. Gal būt šimtą 
kartų, arba net tankiau už žmogaus širdį. Ma- 
tau, kaip, patekę į jo nasrus gyvūnėliai, susmul- 
kinti nueina į šio mažojo slibino pilvą. Aiškiai 
matau dvi raudonas jo akis, tykančias grobio. 
Nelaimė tam gyvūnėliui, kurs patenka į jo su- 
suktąjį vandens verpetą. Ir kiek gi pagaliau jis 
jų dar suės? Sprendžiant iš jo išvaizdos atrodo, 
kad dar gana daug. Pasukęs kurį laiką savo 
ratą ir nieko nelaimėjęs, jis greit jį sutraukia 
ir pats susitraukia, panašiai, kaip sraigė. Bet po 
kiek laiko jis ir vėl išsipučia ir pradeda savo 
ratu medžioklę. 

Koks čia galėtų būti gyvis, kurį užtikau? 
Ak, kaip nepaprastai sąžiningi tie mokslininkai! 
Vadinas, aš dabar būsiu įrašytas mokslo kny- 
gon kaip rotatoriaus atradėjas. Deja, pasirodo, 
kad mokslininkams yra žinomas ne tik vienas 
toks rotatorius, bet apie keturius šimtus įvairių 
šitų gyvūnėlių rūšių. Jie aprašo juos iki pasku- 
tinių smulkmenų. Vadinas, mano atradimas 
įkrito į vandenį. Bet pasitenkinu ir tuo, kad ga- 
vau progos pažinti nors vieną keistą sutvėri- 

mėlį. Mes vargšai, paprasti žmoneliai, galime 
ir pasenti nematę šio nuostabiojo rotatoriaus. 
Paimu gamtos mokslų knygą ir skaitau. Knyga 
parašyta suprantamai. Joje paaiškinta, kad ta- 
riamasis ratas esąs tik toks kutas. Moksliškai 
tariant: mirgantieji plaukeliai. Vadinas, tai nė- 
ra ratas, bet smarkiai sukamas plaukelių pluoš- 
tas. Panašiai rodos, kai mokinys, įkišęs į li- 
niuotės gale esančią skylę pieštuką ir iškėlęs 
virš savo galvos pradeda smarkiai sukti. Iš 
viršaus žiūrint atrodo lyg suktųsi daugelis li- 
niuočių. 

Staiga knyga iškrinta iš mano rankų. Aš 
pasijuntu taip, kaip kadaise Mykolas Klimijus 
jautėsi, kai jis, iškritęs pro milžinišką skylę, 
kiaurai perveriančią žemės rutulį, atsidūrė tarp 
nepažįstamų kito žemės krašto žmonių. Aš vėl 
dedu akį prie mikroskopo ir žiūriu į nepažista- 
mą gyvūnėlį su rato pavidalo galva. Tai baisus 
viešpats savo karalystėje! Apie jį laksto maži 
lęšiuko išvaizdos gyvūnėliai. Jie renkasi nuo- 

šaliai į būrius, kur negresia jiems pavojus. No- 
rėčiau juos suskaityti. Bet negalima. Jie juda, 
kruta, kaip susispietusios bitės. Ir ši daugybė 
gyvūnėlių nardo aguonos didumo vandens 1a- 
šely. Abi stiklo plokštelės, tarp kurių aš užla- 
šinau vandens lašelį, yra taip susiglaudusios, 
kad net ploniausiam plaukeliui nebūtų ten vie- 
tos. Bet šitiems mažiems padarėliams ten dar 
užtektinai erdvu. Kiek tolėliau, žaliame miške, 
suka savo ratą apie 20 kartų už kitus gyvū- 
nėlius didesnis rotatorius, vandens lašelio slibi- 
nas. Didžiausiu godumu jis leidžia per savo or- 
ganizmą smarkią vandens srovę. Koks nepa- 
prastas čia gyvenimas! Ir čia viešpatauja žiauri 
kova dėl kasdieninės duonos! Protarpiais maty- 
ti darbų ir žaidimų, rūpesčių ir džiaugsmų, per- 
sekiojimų ir įvairių įvairiausių asmeniškų rei- 
kalų; ir visa tai įvyksta pasauly, nė kiek nedi- 
desniame už taškelį ant raidės i. 

Jei jau aguonos grūdelio didumo vandens 
lašely toks triukšmingas gyvenimas, tai koks 
gyvenimas begali būti didelėj kūdroj? Ir vėl 
žiūriu į juos. Argi šitos būtybės turėtų protą? 
Juk jos apie save turėtų šiek tiek žinoti? Pa- 
vyzdžiui, rotatorius tikrai žino, kuriam tikslui 
jis tą savo ratą suka? Juk jis turi ir smegenis. 
Ir mažieji gyvūnėliai, tur būt, neatsitiktinai gal- 
vatrūkčiais nuo jo lekia? O kaip jie puikiai jau- 
čiasi atsidūrę nepavojingoj vietoje! Kaip gražiai 
jie žaidžia. Tarytum mergaitės susibūrusios į 

ratelį. Kas jų linksmumas! Matyt gerai nusi- 
teikę? Ar tai galimas daiktas taip elgtis netu- 
rint proto? Gera nuotaika juk atitinka sielos 
būseną. — „Didysis“ slibinas darbuojasi nesi- 
liaudamas. Kaip gi jie vieni kitus supranta? 
Kaip jie susikalba? Gal akimis, kaip šunes? Gal 
judesiais, kaip skruzdės? Gal ištardami žodžius, 
kaip žmonės? O jeigu 17ąsto, tai ką gi jie apie 
pasaulį mąsto? Gal būt jie mano, kad Erlauer'io 
šaltinis, tai ir yra visas pasaulis. O gal būt jie 
vieni kitiems sako: „Tai yra begalybė“. 

Ar žino tas rotatorius, kad jis dabar po 
mikroskopu laksto? O jei jis tai žinotų, nebe- 
suktų savo rato, bet gal po penkiolikos minučių 
iš išgąsčio pastiptų. Ne, jis nieko nejaučia apie 
jo pasaulio galą. Ir šis mažutėlis vandens 1a- 
šelis yra jam begalinio didžio pasaulis. Jis links- 
mai sukaliojasi savo karalystėje sakydamas: 
„Aš gyvenu, kaip noriu!“ — Manęs jis nemato. 
Jis nežino, kad aš čia pat esu. O jeigu jis ir 
matytų, tai vis dėlto, dėl savo begalinio mažu- 
mo, jis negalėtų aprėpti manęs savo žvilgsniu. 
Panašiai, kaip mažas vabalėlis negali apimti 
savo regėjimo organais milžiniško Chimboraco 
kalno. 

Jei kas jam pasakytų: ,Klausyk, drau- 
guži, tu nesi jau toks didelis ir galingas gyvulys, 
kaip tu pats apie save manai. Yra ne vandeny 
gyvenančių būtybių, kurios, palyginus su tavim, 
yra tokios didelės, kad tu jų net pro žiūroną 

negalėtumei apžvelgti; bet ką aš sakau, tu ne- 
galėtumei matyti ir vieno jų blakstienos plau- 
kelio!“ Mažasis slibinas juokdamasis jam atsa- 
kytų: „Ak, koks keistas tu, drauguži!“. .. 

Kai pažvelgiu į dangaus mėlynėj mirgan- 
čias žvaigždes, į mano sielą įstringa begalybės 
vaizdas. Koks didis yra Dievas, kurs sukūręs 
milžiniškus dangaus kūnus, paleido juos laks- 
tyti po begalinę erdvę! Dabar gi, stebint ma- 
žuosius gyvius, manyje kilo kitas begalybės 
vaizdas. — Kaip didis yra pasaulių Dievas, kurs 
galėjo sutverti tokias mažas būtybes, suteik- 
damas joms širdį, kraujo tekamąją sistemą, 
raumenis ir visą tą be galo mažą kūnelį išpin- 
damas dirksnių tinklu! Pasirodo, kad jos turi 
ir instinktą. Nes juk kitaip rotatorius nežinotų, 
kada sukti savo ratą, kada ne. Man juokinga 
ta vandens lašelio karalystė, kurioje gyvena iš- 
tisa tautelė gyvių, kurie gal būt mano: be šito 
mūsų pasaulio nieko kito nėra! O mūsų žmonių 
pasaulis? Koks išminčius, koks žinovas galėtų 
man įrodyti, kad šis pasaulis su žeme, saule, 
mėnuliu ir žvaigždėmis, nėra visatos lašelis, 
panašus į šitą vandens lašelį po mano mikros- 
kopu? Kaip jo gyventojai be savo pasaulio nie- 
ko kito nepažįsta, taip ir aš tepažistu tik savo 
planetą. Jų pasaulis — vandens lašelis iš kūd- 
ros. Manasis gi — ugnies kruopelė iš saulės. 
Ataušusi ugnies kruopelė, kuri vadinasi „žemė“. 
Ir aš tik tiek težinau, kad viskas sukasi apie 

vieną vyriausią žvaigždę. Bet daugiau?... dau- 
giau aš nieko nežinau. — Mano mažasis rota- 
torius truktelėjo pečius: „Kas yra už mano pa- 
saulio? Nieko“. Ir mes, didieji rotatoriai, ar ne- 
sakome: „Už mūsų pasaulio yra erdvė?!“ Niekas! 
Pozityvistai sako: „Tik tai yra tikra, ką mes 
matome“. Vadinas, rotatorius klysta. Bet gal būt 
ir Comte, pozityvistų tėvas, klysta!? 

Tad ir mes, žmogaus išvaizdos rotatoriai, 
ar negalime būti aukštesnės būtybės stebimi, 
panašiai kaip mažasis rotatorius pro mano mi- 
kroskopą! Tas, kurs suteikė judėjimą begali- 
nės erdvės milžinams ir privaisė šimtus gyvų 
būtybių mažame vandens lašely, žino, ką jis pa- 
darė ir kuriam tikslui. Apie tą galiūną mes tik 
tiek suprantam, kiek apie mane tas rotatorius, 
kuris medžioja vandens lašely po mano mikros- 
kopu. Mes matome tik tai, kas po mumis yra. 
Bet kas virš mūsų: milžiniški dangaus kūnai, 
saulė, mėnulis ir milijardų milijardai žaigždžių, 
mums atrodo lyg žibančios švieselės. Žvaigždė- 
se esamų kalnų ir slėnių matyti jau nebepajė- 
giame. Galimas daiktas, kad rotatorius, žiūrė- 
damas į viršų, mato tik mažas būtybes, pana- 
šiai kaip mes žvaigždes, o save ir savo pasaulį 
laiko milžinišku, kaip aš savąjį. Tik vieno mes 
nežinome, nei aš, nei jis: kur yra paskutinė 
riba mažųjų būtybių ir kur prasideda kita — 
didžiųjų. Kur „kažkas“ pasibaigia ir kur prasi- 
deda „niekas“. Ir kaip tas šviečiąs, neišmatuoja- 

mas, gyvas, nesuskaitomas „kažkas“ iš dar 1a- 
biau neišmatuojamo, negyvo, užgesusio, šalto 
„nieko“ yra kilęs. 

Kas buvo tas, kurs „,nieke“, neturinčiam 
jokio pagrindo, galėjo pastatyti šitą be triukšmo 
judantį Perpetuum mobile, kurio vardas yra 
„universum“? Ir kas buvo tas, kuris į žmogaus 
krūtinę ir į pačią mažąją būtybę įdėjo tą ne- 
paliaujamai judantį daiktelį, kuris irgi būtų ga- 
lima pavadinti universum?...“ 

Skardeniui užvertus knygą, kapelionas tarė: 

— Na, mokiniai, argi neįdomu buvo? Dabar 
jūs aiškiai suprasit tą mintį, kurią vienas gam- 
tininkas yra išreiškęs šiais žodžiais: „Jei visa- 
me pasaulyje tebūtų tik vienas drugelis, tai vis 
dėlto aš galėčiau iš jo sparnų ir viso taip be 
galo tobulai surėdyto organizmo įrodyti Dievo 
begalinę išmintį“. 

— Bet juk pasauly yra ne vienas drugelis: 
visas gyvenimas apie mus yra pilnas nuostabių 
realybių; tik reikia atviromis akimis į jas pa- 
žvelgti. Biologas Vitas Graber'is, tyrinėdamas 
amebijų (mažų vandens gyvių) judėjimą, yra 
štai ką pasakęs: „Reikia pripažinti, kad šis reiš- 
kinys yra labai keistas, ir, nenorėdamas apsi- 
lenkti su tiesa, turiu pasakyti, kad amebijų 
protoplasmos judėjimas yra daug sunkiau su- 
prantamas, negu dangaus žvaigždynų judėji- 
mas“. Bet ar jūs žinot, kad yra dar mažesnių 
būtybių, kurių nei Gardonyi, nei kitas kuris 

mokslininkas neįstengė įžiūrėti? Net pro ašt- 
riausį mikroskopą negalima jų pamatyti, todėl 
tos mažosios būtybės ir vadinamos ultramikros- 
kopinėmis bakterijomis. Koks nuostabus gyve- 
nimas turi būti šitų mažųjų gyvių! Jei tokių 
būdu apmąstysime aplink mus esamąjį pasaulį, 
mūsų siela savaime pakils prie Dievo, Tvėrėjo 
didžiųjų ir mažųjų būtybių. 

— Iš tikrųjų, nepaprastai įdomu, — tarė Šer- 
mukšnis. — Dabar aš suprantu, kokia nesąmo- 
nė tvirtinti, kad gamtos mokslas, artimesnis su- 
sipažinimas su gamta, gali padaryti žmogų 
netikintį! Priešingai! Net mažiausiuose tvari- 
niuose mums aiškiausiai pasirodo begalinė Die- 
vo išmintis. Reikia tik atidžiai apsidairyti, pa- 
siklausyti: visur išgirsime į mus kalbantį 
Dievą. 

— Tiesą tu sakai, drauguži. Vienas garsus 
matematikas ir fizikas kartą pasakė: ,„Studi- 
juok atsidėjęs gamtą, nes tai yra tavo pareiga. 
Tačiau į tai kreipk tik vieną akį; tuo tarpu kita 
tebūnie nukreipta į amžinąją Šviesą. Klausyk 
mokytųjų balso, bet tik viena ausimi; antrąja 
gi klausyk paties Tvėrėjo kalbos. Rašyk tik vie- 
na ranka, o antrąja, lyg mažas vaikas, laikykis 
įsikibęs savo amžinojo Tėvo skverno“... Pa- 
klausykit dar ką sako gamtininkas Humboldt'as 
(miręs 1859 m.): ,Užtraukim angelų himną 
Gloria in excelsisDeo, nes tai yra ga- 
lutinis visų gamtos mokslų rezultatas!“ 

i Žino nas 


Iš debesų lyja lietus 


Lietus truputį sugadino gerą stovyklos nuo- 
taiką. Pradėjo lynoti vakar vakare, bet ir šian- 
dien vienodai dar tebedulkia. Kai gražus oras, 
stovyklos gyvenimas vyksta kaip iš pypkės: 
bulvės skusti, pienas parsinešti, palapinės vė- 
dinti, žodžiu, viskas galima atlikti žaidžiant. Bet 
tokią dieną, kaip šiandien!? 

Kaip jau sakiau, nuo vakar dienos dar te- 
belyja. 

Tai nėra smarkus vasaros lietus, su perkū- 
nija ir žaibais, bet tik taip sau dulkimas. 

Šiandien pirmą kartą negalėjome stovykloje 
klausyti šv. Mišių. Ir tai vis dėl lietaus. Diena 
be šv. Mišių atrodo, lyg nepilna. Kasdieninis 
šv. Mišių klausymas yra didelis sielos džiaugs- 
mas. Didesnė mokinių pusė eina kasdien šv. Ko- 
munijos. Niekas jų prie to neverčia, jie daro 
tai savo noru. Nesunku be nuodėmių gyventi 
jaučiant arti Dievą. 

Šiandien visi susirinkom į erdviausią pala- 
pinę. Vadinas, reikia kokiu nors būdu išblaškyti 
dėl lietaus susidariusią blogą nuotaiką. Pirmu- 
čiausia buvo užsiminta apie lietų ir oro drėg- 
numą. 

— Klausykit, mielieji, — tarė kun. kapelio- 
nas. — Ir oro sąstatas mums rodo, kad pasau- 
lis yra valdomas išmintingos apvaizdos. Gal 
Skardenis pasakysi, iš ko susideda oras? 

— Iš 21 dalies deguonies ir 79 dalių azoto, — 
aiškiai atsakė Skardenis. 

— Tik pamanykit, kokia laimė, kad oro są- 
statas yra kaip tik toks, o ne kitoks. Nes jei į 
oro sąstatą jeitų dar jodas, bromas ar kitos 
kurios dujos, tai viena akimirka įvyktų pasau- 
lio galas. Arba jei kiekis tų pačių dujų, iš ku- 
rių susideda oras, būtų kitoks, pav., jei 4 dalys 
deguonies susijungtų su 1 dalimi azoto, tai mes 
tuojau sudegtume. 

— Bet juk, tėveli, kiekviena gyva būtybė 
suvartoja bei sugadina tam tikrą oro kiekį, o 
vis dėlto jis pasilieka visuomet toks pat. Kodėl 
jo kiekis nesumažėja? Kokiu būdu tai išaiškin- 
ti? — iš palapinės kampo paklausė Šermukšnis. 

— Tiesa, brangieji, nuolatinis oro atsargos 
atsinaujinimas yra be galo nuostabus dalykas. 
Kiek azoto suvartoja organinės būtybės ir kiek 
deguonies kvėpavimas, puvimas ir degimas jūs 
nė įsivaizduoti negalėtumėte. Kuo tas suvarto- 
tas oro dalių kiekis pakeičiamas? 

— Man atrodo, kad visa tai galima kuriuo 
nors būdu pagaminti; panašiai kaip ir fabrike 
kad yra gaminamos įvairios dujos, — įsikišo 
trečiokas Tervydžiukas, kurio galva visuomet 
buvo pilna įvairių įvairiausių planų ir sumany- 
mų. 

— Pagaminti? Kaip tai supranti? Kiek tam 
tikslui reikėtų fabrikų, milžiniškų katilų, kiek 
laboratorijų, inžinierių ir darbininkų; kiek būtų 

darbo kraunant tas dujas į vagonus ir laivus, 
žodžiu, kiek reikėtų išeikvoti energijos, jei tu- 
rėtume pagaminti pasauliui išlaikyti azotą ir 
deguonį! 

— Ir štai kažkas paėmė nuo mūsų tą rūpestį 
ir, užuot statęs milžiniškas laboratorijas, kurios 
žmonėms būtų reikėjusios statyti, įrengė mili- 
jardus mažų laboratorijų ir patalpino jas į kiek- 
vieną medį, į kiekvieną krūmelį. 

— Tai lapai? 

— Taip, lapai. Tai pirmos rūšies laborato- 
rijos. Jūs žinote, kad svarbiausias kiekvieno 
augalo maistas yra grynanglis. Bet gi gryno 
grynanglio ore nėra. Jis yra susijungęs su ang- 
liarūkštimi. Ir ką gi lapas daro? Jis išskiria tą 
junginį: vieną dalį — grynanglį jis pats pa- 
siima, kitą gi dalį — deguonį palieka. 

— Aha, todėl miške toks geras oras, nes ten 
yra daugiau deguonies, — pusbalsiu prasitarė 
Vytukas, kurio tuo laiku būta viename palapi- 
nės kampe. 

— Matai, su kokiais dalykais susidūrėme! 

— Tėveli, aš dar noriu vieno dalyko pa- 
klausti, — vėl pradėjo Tervydžiukas. — Man 
neaišku, kaip tai yra galima, kad oras nepakyla 
nuo mūsų į erdvę? Juk žemė nepaprastu smar- 
kumu sukasi aplink save ir aplink saulę. Ar 
negali pasitaikyti, kad vieną gražią dieną, taip 
žemei besisukant, staiga oras atsitolintų nuo 

mūsų žemės ir mes lyg žuvys, ištrauktos iš 
vandens, turėtume žiopčioti?... 

— Nebijok, Tervydžiuk, — raminančiu balsu 
tarė kapelionas. — Tas, kurs valdo visą pasaulį, 
rūpinasi ir šiuo dalyku. Jis ir orą, kuris taip 
judrus ir galėtų lengvai išnykti erdvėje, prira- 
kino prie žemės. Žemės traukiamoji jėga nelei- 
džia ir tau nutolti nuo žemės. O ką jau bekalbėti 
apie orą. Ji laiko savo brangų grobį tvirtai. 

— Bet, kaip tai galima, — paklausė Šer- 
mukšnis, — kad 10 kilometrų aukščio oro stul- 
pas — kaip jau iš fizikos žinome — mūsų ne- 
užslegia? Kad ir oro, bet vis dėlto tokio aukštu- 
mo stulpas turi turėti gana didelį spaudimą ? 

— Tiesą sakai. Suaugusį žmogų slėgia 10000 
kilogramų oro stulpas. 

— Ai, jei taip iš tikrųjų būtų, tai mus oro 
slėgimas turėtų suploti kaip blynus! 

— Iš tikrųjų, turėtų. Tačiau sumanusis vi- 
satos Tvarkytojas taip surėdė, kad oras iš vi- 
daus žmogų tokiu pat slėgimu slėgia, kaip ir 
iš oro pusės. Tokiu būdu 10000 kg. svorio visai 
nejaučiame. 

— Todėl užkopus ant aukštų kalnų pradeda 
iš nosies tekėti kraujas, — tarė Seibūtis, kuris 
iki šiol dar visai nedalyvavo kalboje. — Mat, 
išorinis spaudimas aukštumoje yra mažesnis ir 
todėl vidujinis spaudimas varo į paviršių krau- 
ją. Apie tai aš esu girdėjęs mokykloje. Vien dėl 
to nėjau vakar parnešti pieno, nes būtų rei- 

kėję pereiti kalną, kuris pagal žemėlapį turi 129 
metrus aukštumo, o mano nosis... 

— Na, Seibūti, nekaltink savo nosies, bet 
tingėjimą, — ironiškai pastebėjo Šermukšnis. — 
129 metrai! Jei 1000 metrų aukštumoje dar di- 
delio skirtumo nejaučiama, tai juo labiau 129 
metrų aukštumoje! 

Vos Šermukšnis padarė šią pastabą, kaip ne- 
mažas vandens kiekis papliūpėjo ant Seibūčio 
galvos. Mat, nuo lietaus prisirinko ant palapinės 
stogo gerokas vandens klanas. Vienas iš moki- 
nių norėjo tą vandenį pašalinti keldamas lazda 
iš apačios įdubusį palapinės stogą. Bet netoliese 
būta atirusio lopo ir tokiu būdu didoka ten bu- 
vusio vandens dalis pasiliejo ant vargšo Seibū- 
čio galvos. Jis šoko kaip įgeltas ir susiėmęs už 
kaklo pradėjo vietoje trypti. 

„„ „Tačiau palaima ateina iš viršaus“, — 
kažkas iš palapinės kampo pacitavo. 

— Na, nieko nereiškia, — guodė šypsoda- 
masis kapelionas sumišusį bernioką. — Juk tu 
žinai, kad vanduo visuomet žemyn teka. Jis tuo- 
jau nutekės į tavo batus. Bet kodėl vanduo te- 
ka tik žemyn? 

Klausimas pasirodė keistas ir todėl visi ty- 
lėjo. 

— Kodėl žemyn teka? Kadangi aukštyn te- 
kėti jis nenori, — bandė paaiškinti Seibūtis, vis 
dar tebesivaipydamas po šio taip nemalonaus 
įvykio. 


52 


— Taip yra dėl to, kad jį į save traukia že- 


mės traukiamoji jėga, — paaiškino Skardenis. 
— Aišku, tai yra vienintelė priežastis, — 
tęsė kapelionas. — Ir šiuo atžvilgiu pasaulio 


sutvarkymas yra labai įdomus. Kur tik yra gy- 
vų būtybių, ten būtinai reikia ir vandens. Todėl 
ne be tikslo taip yra, kad nuo kalnų tekančios 
upės skersai ir išilgai išvagoja visą žemę. Ir van- 
dens kiekis žemėje yra apribotas. Jei jo mažiau 
būtų, išdžiūtų upės, ežerai ir upeliai, jei dau- 
giau — mus nuolat dengtų tiršti rūkai ir de- 
besys. Upių ir upelių tekėjimas tarnauja dar 
ir tam, kad vanduo nesupūtų. O tai mums labai 
svarbu. 

— O kaip gi jūroj? Juk ten vanduo nejuda? 
— paklausė Skardenis. 

— Ir ten vanduo neturi pūti; nes jei jūros 
vanduo pradėtų pūti,  sugadintų orą, kuriuo 
kvėpuojame ir tokiu būdu mums būtų galas. 
Todėl ir jūros vanduo turi kokiu nors būdu ju- 
dėti. 

— Man rodos, būtų galima jūros vandenį su- 
judinti dideliais vėjo malūnais, — pastebėjo Sei- 
būtis. 

— Tu dar, tur būt, nesi jūros matęs, Seibūti, 
ir todėl manai, kad tuos milžiniškus vandens 
plotus galima sujudinti dideliais vėjo malūnais. 
Pasirodo, kad ir šis dalykas yra kažkieno rū- 
pestingai sutvarkytas. Kol vanduo tebėra upėje, 
ji išjudina traukiamoji žemės jėga. Jūroje gi 

žemės traukiamoji jėga nieko nebepadeda; prie- 
šingai, ji laiko vandenį vienoje vietoje. Kadangi 
čia žemė nieko nebepadeda, tai į pagalbą ateina 
mėnulis. Kas šeštą valandą jis sukelia potvy- 
nius, po kurių seka atoslūgiai. Tokiu būdu mė- 
nulis išmaišo ir išjudina jūros vandenį. Kas visa 
tai taip sumaniai sutvarkė? 

— Kieno išmintis pripildė jūros dugną drus- 
kos? Į jūrą tekančios upės visai neturi druskos, 
bet jose ir be jos vanduo nepūva. Mat, kaip 
jau minėjau, tekąs vanduo negenda. Bet kaip 
tik sustoja jūroje, tuojau susimaišo su ištirpu- 
sia druska ir tuo būdu apsisaugo nuo puvimo. 

— Bet štai ką aš pastebėjau, — tarė Miški- 
nis. — Prieš kurį laiką mūsų „vyriausias vi- 
rėjas“ Liudvikas paliko per naktį ore indą su 
druska. Rytą gi žiūrim — nuo rasos druska pa- 
virtusi koše. Jeigu jau ji nuo menkos drėgmės 
pradeda tirpti, tai ar negali lietus sunaikinti 
žemėj esančios druskos? 

— Visai protingas klausimas, bet ir čia vėl 
kažkieno pasirūpinta. Žemėj esanti druska pa- 
talpinta tarp tono ir gipso sluoksnių, t. y. tarp 
tokių medžiagų, kurios nepraleidžia vandens ir 
tokiu būdu apsaugo ją nuo sugedimo. Tuo tar- 
pu jūroj vanduo prieina prie druskos niekeno 
nevaržomas. 

— Kadangi iš visur upėmis vanduo teka į 
jūrą, tai kada nors ji persipildys ir turės išsi- 
lieti, — pastebėjo Vytukas. 

— Tiesa, tai rodos nenugalima sunkenybė, 
bet tai tik mums žmonėms. Vienok kas viskuo 
rūpinasi, tas sutvarkė ir šį dalyką. Saulė savo 
spinduliais įkaitina vandenį ir jis paviršiuje 
virsta garais. Garai, būdami lengvesni už orą, 
kyla aukštyn. Šitie vandens garai, pakilę į 
aukštį, nuo žemesnės temperatūros sutirštėja 
ir virsta debesimis. Debesis vėjas tol nešioja, 
kol jie palengva, lietaus pavidalu, nukrinta ant 
žemės. 

— Ar tai šis vanduo, kuriuo aš ką tik buvau 
aplietas, buvo jūros vanduo? — energingai su- 
šuko Seibūtis. 

— Žinoma jūros! Jis skiriasi nuo tikrojo 
jūros vandens tik tuo, kad išgaruodamas nebe- 
teko druskos. Ir debesys yra ne kas kita, kaip 
virš mūsų banguojanti jūra. Gal jūs apie tai 
dar nė nepamąstėt. Virš mūsų kabo ištisi van- 
denynai, ir nelaimė, jei jie staiga ant mūsų nu- 
kristų! Tačiau dar aukštumoje šis milžiniškas 
vandens kiekis virsta lašais ir krinta ant žemės. 
Ir lašai, krisdami iš aukštybės, galėtų padaryti 
mums daug žalos: jie sunaikintų medžių lapus, 
žiedus, o gal net ir namų stogus. Bet šį dalyką 
padaro nepavojingą pats oras: jis sulaiko, kad 
lašai smarkiai nekristų. 

— Vadinas, oro sluoksnis atstoja mums mil- 
žinišką skydą? 

— Žinoma! Anglas Joule, moderniškasis ši- 
limos teorijos sudarytojas, šią mintį taip išreiš- 

kė: „Nuostabumo ir dėkingumo kupina širdimi 
žiūriu į nepaprastą veikalą, kurį Viešpats su- 
kūrė mums apsaugoti. Be oro atmosferos, kuri 
mus lyg koks skydas dengia, mes būtume bom- 
barduojami kaip atvirame kovos lauke!“, 

— Tėveli, apie kokį bombardavimą  Juole 
čia kalba, — paklausė Tervydžiukas, kurį žodis 
„bombardavimas“ prikėlė iš svajonių miego. 

— Ogi apie meteorus ir meteoritus, kurie dar 
ir šiandien pašėlusiu smarkumų krinta ant mū- 
sų žemės. Laimė, kad jie, susidūrę su atmos- 
fera, randa joje pasipriešinimą! Ir juo smar- 
kiau jie krinta, juo didesnį sutinka oro pasiprie- 
šinimą, taip, kad jie nuo per didelio trynimosi 
įkaista ir dažnai dar erdvėje sudega. Jei ne tas 
oro pasipriešinimas, jie galėtų padaryti mums 
daug žalos. 

— Aš irgi jau ne kartą pamaniau, kaip tiks- 
lingai yra sutvarkyta gamta, kad žiemos metu 
vandens krituliai pasiekia mūsų žemę minkštų 
sniegulių pavidale, — tarė Šermukšnis. 

— Bet kas būtų tada, jei sniego vietoj ant 
mūsų kristų ledu pavirtęs vanduo? — paklausė 
Seibūtis. 

— Tai būtų labai blogai. Po keleto minučių 
būtų pilna gatvė ledo stulpų. Ir kiekvienam to- 
kiam stulpe kovotų su mirtimi baigiąs sušalti 
žmogus. Ledu virtęs vanduo aptrauktų medžius, 
sunaikintų jų pumpurus, pavasarį joks medis 
nebežaliuotų. Ledų apdengti laukai nebegalėtų 


56 


kvėpuoti, visi žemėje esą daigai žūtų. Žodžiu, 
visa gyvybė išmirtų. Tuo tarpu sniegas yra ge- 
ras žemės apdangalas. 

— Kas sniegulių ir užšalusių langų gėlių 
gražumas! — pastebėjo Miškinis. — Ištisas va- 
landas aš su broliuku išstovėdavau prie lango, 
grožėdamasis krintančiomis sniegulėmis. 

— O kaip gražiai ir taisyklingai jos išdai- 
lintos! Kas yra tas, kurs jas tokias padaro? 
„Tai toks jų savumas, toks jų įstatymas“. Taip! 
Bet kas gi yra tas, kurs davė tą įstatymą, ku- 
rio jos turi klausyti? Ir sniegas galėtų mums 
būti be galo pavojingas, jei jis kristų ant že- 
mės ne šokančių sniegulių pavidalo, bet dideliais 
gabalais. Kas yra tas, kurs aukštumoje esan- 
tiems sniegynams įsako pasidaryti gražiomis 
lengvomis sniegulėmis ir tik tada kristi ant že- 
mės? 

— Gamta tai yra atvira knyga, kurios kiek- 
vienas lapas pilnas įvairiaspalvių paveikslų, vis 
kitokių posakių, pasakojančių apie Dievo geru- 
mą ir kilnumą. Didysis astronomas Kepler'is 
pradžioje 17 šimtmečio yra išsireiškęs: „„Dva- 
sioje aš matau tą dieną, kurią žmogus iš gam- 
tos, panašiai kaip iš Šv. Rašto, pažins Dievą ir 
džiaugsis šiais abiem apreiškimais“. 

— Be galo gražiai psalmistas sako: 


„Dangus pasakoja Dievo garbę, 
ir tvirtumą skelbia jo rankų darbus. 

Diena dienai garsina tą dalyką, ir naktis 
nakčiai duoda žinią. 

Tai ne žodžiai, tai ne šnekos, nes jų balso 
nesigirdi“. (18 ps.). 


Taigi ir lietų mes turime priimti mielai. Jis 
yra didelė palaima pasauliui. Jei nebūtų lietaus, 
nežaliuotų pievos, nedygtų žolės, nešlamėtų miš- 
kai. Be lietaus viskas žemėje išdžiūtų ir ji būtų 
panaši į apmirusį mėnulį. .. 

— Saulutė pasirodė! Saulutė pasirodė! — 
kažkas ore sušuko. Taip bešnekučiuodami mo- 
kiniai nė nepastebėjo, kad dangus jau blaivosi. 
Bet dabar išgirdę šiuos žodžius, visi galvatrūk- 
čiais iškūrė iš palapinės. 

Debesys išsisklaidė. Skaisti saulutė žėrė sa- 
vo auksinius spindulius po rasotas dirvas ir 
pievas. 


Iškyla 


Šįryt atsikėlėm valandą anksčiau. Mat, ren- 
gėmės keliauti į netolimą kalną, nuo kurio 
matyti žavingos apylinkės. Silpnieji pasiliko 
stovykloje; visi kiti septintą valandą iškeliavo- 
me į minėtą vietą. 

Po pusantros kelionės valandos puikiu ąžuo- 
lynu pasiekėme išretėjusią miško vietą, kurioje 
gulėjo daugelis nulaužtų ir iš šaknų išverstų 
medžių. Praeitą mėnesį čia siautė baisi audra, 

kuri parbloškė nemaža šimtamečių miško gy- 
ventojų. Kunigas kapelionas paliepė čia mums 
sustoti pailsėti ir užkąsti. Jau buvo po devintos 
ir todėl poilsis buvo visiems malonus. Vieni tuo- 
jau susėdo, kiti dar tebeslankiojo aplinkui, ieš- 
kodami patogesnės vietos. Po jų kojomis čežėjo 
sausi lapai, treškėjo nulaužtų medžių sudžiū- 
vusios šakelės. 

— Kiek čia aplink mus guli lavonų, — pra- 
bilo kapelionas. — Kiek čia per tūkstančius me- 
tų vėtros paguldė milžiniškų medžių, kiek čia 
jų papuvusių nuvirto! Čia. mes dabar esame lyg 
dideliame kapinyne. Ką manot, brangieji, kas 
iš nuvirtusių medžių pasidarė? Kur dingo mili- 
jardai lapų, kurie kiekvieną rudenį nuo medžių 
nukrisdavo? Jei sausos šakos ir lapai, niekur 
nepradingę, vis klotųsi į krūvą, tai po kelioli- 
kos metų tos milžiniškos krūvos pasidarytų pa- 
vojingos kiekvienai gyvybei. Kur visa tai pra- 
dingo? Skardeni, parausk lazdos galu tą vietą, 
kurioje stovi! 

Tuojau keturi griebėsi darbo ir išrausė krū- 
vą apipuvusių lapų. 

— Žiūrėkit! Kiekviena nuvytusi žolelė, kiek- 
vienas nukritęs lapas tampa nauju jėgos šalti- 
niu, nauju žemės kapitalu. Savaime kiekvienam 
kyla klausimas, kaip tai gali būti, kad mūsų 
motina žemė niekuomet neišsisemia? Tik ge- 
rai įsižūrėk į šį išverstą lapų sluoksnį! Kaip 
tik nuo medžio nukrinta lapas, tuojau jį api- 

puola milijonų milijonai grybelių, tokių mažų 
bakterijų, ir suskirsto jį į jo sudedamąsias me- 
džiagas, kuriomis turi maitintis gyvieji auga- 
lai. 

— Bakterijų suskirstytas medžiagas lietaus 
vanduo nuneša augalų šaknims. Tokiu būdu 
iš nebegyvų kūnų atsiranda naujas gyvenimas. 

— O jeigu šitos bakterijos neliestų nebegy- 
vų kūnų? — paklausė Budreika. 

— Tada, žinoma, gaivinančios žemės jėgos 
tuojau išsektų. Pirmiausia nuvystų žolės, po 
to išstiptų. gyvuliai ir galiausiai išmirtų žmo- 
nės; kapinių tyla viešpatautų visoje žemėje. 
Kad neišnyksta žemėje gyvybė, kad mirtis teikia 
jėgų naujoms gyvybėms, kad nesuskaitomi mi- 
lijonai mažų chemikų-grybelių taip sąžiningai ir 
tiksliai atlieka savo pareigas, tai įvyksta ne iš 
savęs. Kas nors visa tai sutvarkė. Kas nors, 
kuriame jėga, grožis ir gyvenimas tūkstantį 
kartų tobulesnis ir kilnesnis negu mūsų žemės 
gyventojų... 

Visi mokiniai susimąstę tylėjo. Tik vienas 
Seibūtis kažko pradėjo kikenti. Aš tuojau su- 
pratau, kad jis jau bus kokį nors šposą iškir- 
tęs. Ir iš tikrųjų: visiems ramiai klausant, jo 
prismaigyta į Tervydžiuko švarkelį varnalėšo 
sagų. 

— Jūs nežinot, kaip įdomūs yra šie vaisiai, 
kuriais svaidotės. Pasakyk, Skardeni, kuriam 
tikslui šie vaisiai turi spyglius? 

— O gi kad galėtų toliausiai išsiplatinti. 


— Teisingai. Bet vis dėlto kyla mumyse 
klausimas, iš kur varnalėšas žino, kad jam yra 
reikalingos spygliuotos sėklos? Kas pamokė 
liūtadantį, kad jis kiekvieną savo sėklą prika- 
bintų prie lėktuvėlio, klevą, kad jis augintų 
sparnuotas sėklas, arba aguoną išauginti galvu- 
tėj lyg sieto skylutes, kad tokiu būdu užėjus vė- 
jui, galėtų plačiai pasėti savo prinokusias 
sėklas...?77 

— Pietų Afrikoj sutinkamas įdomus auga- 
las, vardu Harpagon phyton. Jo sėklos keva- 
las yra visas nusagstytas tam tikrais kabliu- 
kais; ir todėl iš kurios pusės jį tik paliesi, jis 
tuojau prikimba. Nežymiai jis prisiglaudžia 
prie žemės ir kiūto. Eina pro šalį nieko bloga 
nejausdamas žvėris, pav., liūtas ir netyčia už- 
mina ant šios spygliuotos sėklos, o jos spygliai 
tuojau įlenda į gyvulio leteną. Vargšas liūtas, 
pajutęs skausmą, leidžiasi bėgti. Kiekvienu už- 
mynimu minėtos sėklos spygliai vis giliau len- 
da į leteną ir tuo būdu verčia nelaimingąjį gy- 
vulį dar greičiau bėgti, kol pagaliau sudūžta 
kevalas ir sėklos plačiai pasisėja. Tai ir yra vy- 
riausias šio gudraus augalo surėdymo uždavi- 
nys — išplatinti savo sėklas. Bet kas gi šitą 
Pietų Afrikos augalą išmokė tokių gudrybių ? 


— Atsiprašau, tėveli, — tarė Skardenis, — 
aš skaičiau apie vieną netoli Sumatros esančią 

salą, kuri buvo aplieta iš ugniakalnio išsiveržu- 
sios lavos, nuo kurios žuvo visas gyvis. Tačiau 
po kelių metų joje vėl buvo pilna augalų. 


— Taip žinau, tai yra sala Krakatau. Ir 
kaip nuostabu, kad artimiausia nuo jos sala 
yra už 200 kilometrų. Vadinas, į ją patekti te- 
galėjo tik sparnuotos sėklos, kurios oru čia 
buvo vėjo atneštos, arba kurios čion atkeliavo 
prisikabinusios prie paukščių kojų. Tai gir- 
dint, pasidaro aiškūs garsaus fiziologo A. W. 
Volkmann'o žodžiai: „Nors negalime veikiančių 
dėsnių akimis pamatyti bei rankomis palytėti, 
tačiau mes turime spręsti apie jų buvimą iš 
reiškinių, vykstančių pagal pastovius dėsnius... 
Jei kas nors užtikęs dykumoj, visai žmonių ne- 
gyvenamoj apylinkėj, taisyklingai tašytų ir ce- 
mentu sulipdytų akmenų sienas nepripažintų, 
kad tai yra namas, pastatytas protingų būty- 
bių, tai ar nevertėtų tokį žmogų pavadinti be- 
pročiu? O juk planingas organizmų sudarymas 
praneša kiekvieną žmonių pastatytą trobesį. . . 

„.. kiekvieno organinio rutulojimosi prie- 
žastis glūdi veikime išmintingos jėgos, kuri 
veikia pagal nustatytą planą ir sudaro sąlygas 
atsirasti naujam procesui“. 


— Šermukšni, nueik prie upelio ir atnešk 
man vieną neužmirštuolę. 


Po akimirkos Šermukšnis jau stovėjo su 
neužmirštuolę rankoje. 

— Gerai, dabar pasakyk, ką tu šitoje gėlėje 
matai? 

— Matau mėlyną taurelę, iš kurios kyšo 
stiebelis ir penkios kuokelės. Apie vidurį įdu- 
bimo mėlynieji lapeliai pereina į oranžinę spal- 
vą, padarydami lyg spindulius. Ant kuokelių 
galų matyti savotiškos dulkelės... 

— Teisingai. Tu viską gerai pastebėjai. Bet 
ar žinot, kam taurelei reikalinga mėlyna spalva? 
Ogi vabzdžiams privilioti: „Čion“. O kam gi tie 
spinduliai? Tai kelrodžiai, rodyklės: „Šis 
kelias. Čion prie dulkelių. Čia po kuokelėmis 
yra medaus“. Bitės nereikia ilgai vilioti; ji 
tuojau įropoja į žiedą, į paslėptą medaus rūsį. 
Beropodama ji surenka savo plaukuotomis ko- 
jomis žiedo dulkeles. Taip berinkdama medų ji 
tas dulkeles nubarsto ant kitų žiedų. 

— Tik gerai įsižiūrėkit į šitą kuklią neuž- 
mirštuolę. Koks chemikas galėtų iš šios drėg- 
nos nešvarios žemės padaryti tokias gražias 
spalvas? Koks dailininkas galėtų išgalvoti 
šimtus tūkstančių įvairiaspalvių gėlių, kurios 
išauga iš mūsų žemės? 

— Visos grožybės, kurios tik yra žemėje, 
kilo iš Dievo. Visi tvariniai liudija apie bega- 
linį Kūrėjo grožį ir harmoniją. 

— Bet jau laikas toliau keliauti. Stokitės, 
surinkit popierius; keliausim! 

Pelė palapinėje 


Didžiosios palapinės gyventojus prižadino 
šįryt iš saldaus miego staigus riksmas. Pala- 
pinėje, ant šiaudų maišo, sėdėjo išbalęs Vytu- 
kas ir iš išgąsčio drebėjo kaip drebulės lapas. 
Kurį laiką jis negalėjo nė žodžio ištarti; paga- 
liau mekendamas prabilo: 

— Pelė! Iš tikrųjų pelė! Ji perbėgo per ma- 
no patalą... brr! 

— Vytuk, toks triukšmas dėl vienos pely- 
tės! — ramino kapelionas. 

Po pietų mūsų sumanusis Liudvikas ėmėsi 
darbo. Kad nuramintų Vytuką, jis padarė pe- 
lėms gaudyti slastus. Tai buvo prie lentelės 
prijungtas vielų narvelis, kurio siaurajame gale 
turėjo būti pririštas lašinių gabalėlis. Visi mo- 
kiniai nekantriai laukė šio darbo vaisių. 

— Ar žinote, kad yra toks augalas, kuris 
turi sląstus, panašius į Liudviko padarytuo- 
sius? — tarė kapelionas. — Jis vadinasi Ne- 
penthes destillatoria. Jo lapai baigiasi ilgais 
plonais siūleliais, prie kurių prikabintos apva- 
lios taurelės. Ant viršutinių taurelės briaunų 
šis augalas išprakaituoja medaus, prie kurio 
smalsiosios skruzdės, bitės ir kiti vabzdžiai pul- 
te puola. Nieko bloga nejausdamas, vabzdys 
įropoja į pačią taurelę ir nebegali išlįsti atgal. 
Smailūs plaukai, lyg kokios vielos, užtveria 
jam kelią. Vargšas vabzdys atsiduria taurelės 

„Andromedos“ rūkai. 


dugne esančiame „mirties ežere“. Ten yra sul- 
čių, panašių į žmogaus pilvo virškinamąsias 
rūgštis, kurias išprakaituoja kląstingas auga- 
las. Tos sultys pakliuvusią į taurelę auką nu- 
nuodija ir suvirškina. 

— „Struggle for life“ — kova dėl gyvybės! 

— Be abejo: kova dėl gyvybės. Šiame pa- 
saulyje viešpatauja amžina kova. Gyvulių pa- 
saulis kovoja su augalų pasauliu, augalai ko- 
voja su gyvuliais, augalai ir gyvuliai kovoja ir 
tarp savęs. Ir jei mes giliau į tai pažvelgsime, 
pamatysime, kad visa tai ne aklai bei atsitik- 
tinai įvyksta. Ši kova vyksta pagal tvarkingą 
planą, pagal tą patį planą, pagal kurį Kūrėjas 
valdo visą pasaulį. Negaliu atskirti, kas man 
daugiau papasakoja apie Dievo didybę: ar ne- 
aprėpiamas žvaigždžių bei dangaus kūnų pa- 
saulis, ar augalų šaknys, lapai ir net mažiausių 
augalų narveliai. .. 

— Augalų narveliai? Tas mūsų kapelionas 
randa visuose daiktuose vis ko nors nepapras- 
to, — stebėdamasis tarė Seibūtis . 

— Mokiniai, mokykitės atmerkę akis žval- 
gytis Dievo gamtoje ir visame-kame rasti Jo vi- 
sagalybės pėdsakus. O kas augalo narvelių 
nuostabumas. 

— Jūs jau žinote, kad kiekviena gyva bū- 
tybė susideda iš narvelių.  Narvelis yra toks 
mažas, jog plika akimi įžiūrėti jo visai negali- 
ma; kartais jis yra nedidesnis už šimtinę dalį 

vieno kūbinio milimetro. Narvelis yra pripil- 
dytas tam tikros masės, vadinamos protoplasma. 
Protoplasma yra augalų ir gyvulių gyvybės pa- 
laikytoja. Tik dėl protoplasmos šis mažas nar- 
velis yra gyvas. Tačiau, kokiu būdu ta proto- 
plasma yra gyva? Kuriam galui ji gyva? Kas 
gi, pagaliau, yra gyvybė? "Tai klausimai, į ku- 
xiuos niekas negali atsakyti. 

— Paklausykit! Narvelio sienos pradžioje 
būna be galo plonos, tačiau, protoplasmai ju- 
dant, palengva jos storėja. Kad narvelio sie- 
nos būtų ištemptos, reikalinga apie 20 atmosfe- 
rų vidujinio spaudimo, ir šito vidujinio spaudi- 
mo iš tikrųjų esama. Tačiau kas yra šito spau- 
dimo priežastis — mes nežinome. Kad narveliai, 
o per juos ir augalas, augtų, protoplasma turi 
priimti per narvelio sienas įvairių medžiagų. Ir 
tai įvyksta, nors narvely negalima pastebėti nei 
skylučių, nei porų. Kokiu būdu tat įvyksta — 
niekas nežino. 

— Tačiau narvelis ne bet kokį maistą 
priima. Jis žino, koks maistas ir kiek jo jam 
reikalinga. Kas valdo, kas tvarko darbą mili- 
jardų narvelių, kurie yra vienoje kurioje nors 
gyvybėje — mes irgi nežinome. Bet eikime to- 
liau. Kad augalas rutulotųsi, jo narveliai turi 
daugintis bei dalintis. Kaip gi įvyksta šis dali- 
nimasis? Narvelio be protoplasmos būti ne- 
gali, tuo tarpu protoplasma negali apsieiti be 
narvelio. Tai kokiu gi būdu gali atsirasti nau- 

jas narvelis? Ir čia kažkieno pasirūpinta. Kai 
jau narvelis užtektinai užauga, jame atsiranda 
skiriamoji sienelė, ir tuo būdu iš vieno narvelio 
pasidaro du narveliai. Naujasis narvelis savo 
ruožtu dalosi toliau ir taip auga augalo šaknys, 
kamienas, lapai, žiedai ir vaisiai. Vienintelę 
šiltą pavasario naktį atsiranda bilijonai naujų 
narvelių. Dažnai, anksti rytą atsikėlę, mes gė- 
rimės naktį išsprogusiais pumpurais. Bet ar 
pamąsto kas nors, kaip visa tai įvyksta. 

— Man teko kažkur skaityti, kad augalų 
šaknys atliekančios be galo nuostabų darbą, — 
įsikišo Skardenis. 

— Taip iš tikrųjų ir yra. Tik pagalvokit, 
kokia jėga taip paveikia, kad medžio šaknys 
skverbiasi į žemę, kai tuo tarpu jo stiebas kyla 
į aukštį. Vadinas, turi būti tokia jėga, kuri 
tuo pačiu laiku iššaukia du priešingu veiksmu. 
Botanika sako, kad šaknys visuomet lendan- 
čios į žemę, o stiebas stengiąsis kilti į aukštį, 
t. y. artintis prie saulės. Taip, bet iš kur gi 
stiebas ir šaknys gavo tuos savumus? Vieni 
augalo narveliai veržiasi į viršų, tuo tarpu kiti 
į apačią. "Tad kodėl ne visi į viršų? Kas visa 
tai valdo ir tvarko? Į tai augalas atsakyti, Ži- 
noma, negali. Savo šaknimis jis skverbiasi į 
žemę vis gilyn ir gilyn. 

— Juk prasigręžti ir įsiskverbti į kietą žemę 
tai be galo sunkus darbas, — vėl pastebėjo Sei- 
būtis. 

— Žinoma! Nes augalo šaknys negali žemės 
prakasti; jos turi ją nustumti į šalį. O tai rei- 
kalauja nemenko įtempimo. Jūs dar gerai at- 
simenate, kaip buvo sunku įsmeigti į žemę tik 
20 centimetrų gilumo palapinės ramstį. Tai bu- 
vo smaili geležis, kai tuo tarpu čia turime rei- 
kalą su silpnutėmis lanksčiomis šaknimis! Pa- 
bandykit kada įkišti į sausą žemę vielą bent vie- 
no metro gilumo. Pamatysit koks tai yra ne- 
lengvas darbas! O ar jūs žinot, kokį ilgumą 
sudaro kai kurių augalų, pav., didesniųjų mo- 
liūgų šaknų suma? 

— Tur būt apie kelioliką metrų. 

— Apie kelioliką metrų? Daugiau kaip 25 
kilometrus. Vadinas, jei sudėtume visas mo- 
liūgo šaknis, tai jos nusitęstų 25 kilometrus! 
Iš kur šitie, plika akimi neįžiūrimi narveliai, 
turi tiek jėgų? Pažiūrėkit į šį ąžuolą, po ku- 
riuo sėdime. Kaip jums rodos, kiek jis gali tu- 
rėti metrų aukštumo? 

— Apie 15 metrų, — atsakė Skardenis. 

— Gerai. Sakysim, jis turi 15 metrų aukš- 
tumo. Dabar gerai pagalvokit, kaip toli į visas 
šalis turi įsiskverbti šio medžio šaknys, kad 
jis galėtų išdidžiai stovėti ir nebijoti jokių 
vėtrų. — Jūs visi atsimenate, kaip anądien 
Liudvikas bandė iš žemės su šaknimis išrauti 
vieną ne per didžiausį medelį. Kiek jis tada pri- 
sikamavo ir vis dėlto nieko nepešęs turėjo jį 
palikti ramybėj. Tam tikslui jis paskum atsi- 


68 


nešė kirvelį ir piūklą, bet ir tai nieko jam nepa- 
dėjo. Dabar kyla klausimas, iš kur šaknys 
turi tiek jėgų, kad gali pasipriešinti net kirviui? 

— Ar šaknys yra tik tam, kad medis galėtų 
tvirtai stovėti? — paklausė Vytukas. 

— Vienas šaknų uždavinys — tvirtai laikyti 
medį, antras — jį maitinti. Iš šalies žiūrint, šie 
abu uždaviniai, rodos, vienam antram priešta- 
rauja; nes, kad šaknys būtų tvirta medžio pa- 
rama, reikia, kad jos būtų storos ir kietos. Be 
storųjų šakų yra dar vadinamų šaknų plauke- 
lių. Pastarieji siurbia iš žemės augalui reika- 
lingą maistą. Bet kaip? Čia irgi paslaptis. O 
kiek vandens šaknys turi išsiurbti iš žemės! 
Jūs, gal būt, netikėsite; bet tai yra mokslininkų 
įrodyta, kad per vasarą šimtametis skroblas 
savo lapais išgarina 9000 kilogramų van- 
dens. Tik pagalvokit, kokį milžinišką darbą 
turi padirbti šaknys! nes jos didesnę dalį to 
vandens iščiulpia iš žemės. 

— Šaknų plaukeliai turi parūpinti augalui 
ne tik vandens, bet ir kitų jo maistui tarnau- 
jančių medžiagų, kaip: vandenilio, deguonies, 
azoto, sieros, fosforo, be to, kalio, kalkių, 
magnezijaus ir geležies. Visa tai šaknys paima 
iš žemės ir tai ne be saiko, bet tik tiek, kiek 
augalui reikalinga. 

— Siurbti iš žemės vandeniui šaknys, tur 
būt, turi siurbiamąsias pompas, panašias į 
gaisrininkų? — paklausė Vytukas. 

— Tai yra gana įdomus dalykas, kaip šak- 
nys siurbia iš žemės maistą. Mes žinome, kad 
gaisrininkai iššvirkščia vandenį į atitinkamą 
aukštį nafta bei elektra varomųjų siurblių pa- 
galba; bet kaip visa tai padaro augalas? Ir 
šiuo atveju kažkas pasirūpino, kad augalams 
reikalingas maistas galėtų pakilti iki 20—30— 
40 metrų aukštumo, t. y. iki pačios medžio vir- 
šūnės. 

— Tai įvyksta pagal kapitularumo dėsnius, 
apie kuriuos mokykloje girdėjome, — pastebė- 
jo Šermukšnis. 

— Tiesa, tai įvyksta pagal kapitularumo 
dėsnius. Tačiau šie dėsniai tik tiek tepasako, 
kad taip yra. Bet kodėl taip yra? Kas pakelia 
9000 kilogramų vandens kiekį iki pačios 
skroblo viršūnės? 

— Aš jums dar kai ką įdomaus papasakosiu 
apie milžinišką šaknų darbą. Kartą vienas 
botanikas rado didelio medžio šaknyje keistą 
radinį. Ar jūs žinote, kas tai buvo? Ogi odinis 
puspadis! 

— Puspadis? Kaip jis galėjo ten pakliūti? 
— nustebęs sušuko vienas mokinys. 

— Kas nors įkasė į žemę seną, sudėvėtą 
batą; matyt, atsitiktinai buvo įkritusi į jį me- 
džio sėkla. Ši sėkla išleido šaknį, o pastaroji 
ieškojo kelio patekti į žemę. Beieškodama į 
žemę kelio, ji susidūrė su puspadžiu. Ir ką da- 
bar turi daryti varzšė šaknis?  Nusiminti? 

One! Ji pasiryžta nugalėti kliūtis. Pro storą 
puspadį prasiveržti ji negali; bet tose vietose, 
kur jis buvo prikaltas prie bato, buvo išgręžtos 
skylutės. Ir štai ką šaknis daro. Ji pasidalina 
į tiek plonų siūlelių, kiek puspady išgręžtų sky- 
lelių, ir pro jas lenda. Paskum šie siūleliai, iš- 
lindę pro puspadžio skylutes, susijungia į vieną 
šaknį ir skverbiasi į žemę. 

— Šitoks šaknies ištvermingumas gali eiti 
ir mums pavyzdžiu. Per dažnai nuleidžiam 
rankas, jei kas nors užkerta mums kelią. Daž- 
nai, labai dažnai nusimename, susidūrę su men- 
kiausiomis kliūtimis. Taigi, mano mieli moki- 
niai, mokykitės ištvermingumo, kol dar jauni 
esate!... 


Lapo darbas 


— Ar žinote, kad lapo darbas yra dar nuo- 
stabensis, negu šaknų? Lapas yra medžio 
plaučiai, nes juo jis kvėpuoja. Lapas yra taip 
pat ir medžio burna. Ir juo, kaip ir šaknimi me- 
dis priima maistą. Be to, lapas yra kartu ir 
medžio pilvas, nes juo medis suvirškina maistą. 

Ak, tiesa, — tarė Šermukšnis, — botanikos 
pamokose girdėjome, kad medis, kuriuo nors 
būdu netekęs lapų, tuojau nudžiūsta. 

— Tai nė kiek nenuostabu, jei kas netekęs 
pilvo, plaučių ir burnos miršta... Bet ir lapai 
savo painius uždavinius gali atlikti tik tada, jei 
pakankamas yra jų skaičius, jeigu jie turi ati- 

tinkamą formą ir jei gauna pakankamai oro ir 
šviesos. 

— Ar nebūtų naudinga šitam tikslui dideli 
lapai? — paklausė Šermukšnis. 

— Ne, ne! Vėjas ir lietus juos tuojau su- 
draskytų; be to, jie užstotų medžiui šviesą. 
Todėl lapai būna dažniausiai nedideli ir turi 
tokią formą, kuri tą medį geriausiai atitinka. 
Lapų yra visokių: apvalių, ovalinių, pailgų, 
dantuotų ir nedantuotų, švelniu bei šiurkščiu 
paviršiumi ir t. t. Bet kas yra tas, kurs tikslin- 
gai tvarko šį be galo dideli įvairumą? Kas nu- 
rodo milijardams narvelių kryptį į viršų? Vytuk, 
nuskink vieną lapą! Ką tu jame matai paprasta 
akimi? 

— Vidury yra pagridinė gysla, iš kurios ša- 
kojasi į dešinę ir į kairę pusę mažos gyslelės. 
Tai yra lapo griaučiai, kurie iš viršaus ir apa- 
čios yra pridengti lapo „mėsa“, —drąsiai atsakė 
Vytukas. 

— Teisingai! Dabar įsižiūrėkit gerai į gys- 
las. Tu žinai, kad tai ne tik išorinę lapo formą 
palaiko, bet jos, tos gyslos, yra kanalai, ku- 
riais augalas siurbia maistą. Ant jų yra iš- 
tempta lapo „mėsa“. Jos viršutinis sluoksnis, 
vadinamas epidermis, turi įdomių savumų. 
Tropų kraštuose jis spindi kaip veidrodis, kad 
tuo būdu pašalintų nereikalingą šilimos Spoio 
Šiaurės kraštuose jis yra šiurkštus, kad... na 
Povilai?.. 

— Kad surinktų negausius saulės spindu- 
lius. 

— Kartais lapo paviršius turi dyglius; ste- 
pėse, kur maža lietaus tebūna, jo paviršius esti 
apaugęs plaukeliais, kurie čiulpia drėgmę. Apie 
maisto perdirbimą, apie saulės šviesos sutau- 
pymą ateičiai būtų galima dar ištisą valandą 
kalbėti, bet, deja, nebėra tam laiko. Čia dar 
paminėtinas chlorofilas, kuris duoda lapui žalią 
spalvą. Viename kvadratiniame ricinos lapo 
milimetre priskaitoma apie 402200 chlorofilo 
vamzdelių! 

— Tai turi būti nepaprastas darbas! — 
stebėjosi Skardenis. 

— Dabar jums šį-tą papasakosiu apie lapo 
darbą. Maistas turi patekti į narvelio proto-' 
plasmą. Kaip tai įvyksta? Šaknys siurbia 
drėgmę ir maisto medžiagas ir varo jas į lapus. 
Čia jos susitinka su grynangliu, kurį augalas 
iš oro angliarūkšties pagamina. Jei vandens 
ir deguonies atsiranda per daug, tai lapai tuo- 
jau juos išgarina. Chlorofilas gi, lapų surinktą 
maistą galutinai perdirba. Perdirbtas mais- 
tas kitomis gyslomis keliauja į kūną, į medžio 
liemenį ir, pagal reikalą išsiskirsto po šaknis, 
žievę, šakas, žiedus ir vaisius. 

— Kad toks procesas vyksta, kad visa tai 
tikrai atsitinka, mes gerai žinome. Kasmet tai 
pasikartoja milijardus kartų. Tačiau, kodėl 
taip, o ne kitaip yra, kokia jėga šiuos painius 

veiksmus priveda prie pageidaujamų padari- 
nių — visa tai tegalima išaiškinti tik Apvaiz- 
dos Išmintimi,. 

— Kaip jau viršiau minėjau, mielieji, jūs 
turite atmerkę akis vaikščioti po Dievo gamtą. 

— Mokykitės patys net mažiausiam lapely 
įžiūrėti visa globojančio Tėvo slėpiningą meilę. 
Tėvo, kuris visur yra ir viskuo meilingiausiai 
rūpinasi, kuris nepamiršta nė mažiausio pada- 
rėlio. 

— Skardenis negalėjo suprasti, kad esąs 
įmanomas darbas suskaityti viename kvadrati- 
niame milimetre iki 402200 chlorofilo vamzde- 
lių. Tai kaip didingas turi būti mūsų akyse Die- 
vas, kuris per nesuskaitomus tūkstančius metų 
ne skaito, bet tveria, duoda milijardams įvairių 
būtybių gyvybę ir rūpestingai ją palaiko! 


Išmintingosios bitelės 


— Ai, ai, ai!... Duokit greitai salmiako! 
— ne savo balsu šaukė Vytukas. Sutinusia no- 
simi jis lakstė po stovyklą, laikydamas ranko- 
je nebegyvą bitę. Mat, bitės nusileista ant jo 
nosies ir įgelta į patį jos galiuką. 

— Matai, mano mielas vaike, koks kvailas 
vabzdys yra bitė; nors kai kuriais atvejais ji 
ir labai protingai elgiasi, — tarė kapelionas, 
salmiaku apraminęs vaiko skausmus. — Kvai- 
lai ji pasielgė tave įgeldama. Ji nežinojo, kad 

nuluš gylys ir dėl to reikės jai mirti. Bet ar jūs 
žinot, kad ta pati bitė kituose dalykuose, pav., 
aukštojoj matematikoj, daugiau nusimano ne- 
gu bet koks abiturientas. 

— Matematikoj? — stebėjosi mokiniai. — 
Bitė ir matematika tai juk du nesuderinami 
dalykai! 

— Sėskitės, aš jums tuojau apie tai papa- 
sakosiu. 

Mokiniai, nieko nelaukdami, susėdo ratu 
apie kapelioną. 

— Jūs žinote, kad bitės su didžiausiu triūsu 
dirba korių narvelius. Dirbdamos korių nar- 
velius, jos pasirenka tokią formą, kuri mažiau 
medžiagos ir triūso reikalauja ir į kurią telpa 
didžiausias medaus kiekis. Šitą jų tikslą ge- 
riausiai atitinka šešiakampė prizmė, kurios 
dugnas yra sudarytas iš trijų rombų. 

— Kyla klausimas, kokio didumo turi būti 
šitų rombų kampai? Tai yra labai svarbus 
klausimas. Reomiuras tiksliai išmatavo šitų 
rombų kampus ir rado, kad bukieji kampai turi 
109 laipsnius, 23 minutes; smailieji 70 laipsnių, 
32 minutes. 

— Reomiuras norėjo šį klausimą teoretiškai 
išspręsti ir sustatė šitokį uždavinį: „Duotas 
šešiakampis indas, kurio dugnas sudarytas iš 
trijų rombų. Kokio didumo turi būti rombų 
kampai, kad indas, sunaudojant jam kuo ma- 
žiausiai medžiagos, turėtų didžiausį talpu- 

mą?“ Tiksliai apskaičiavus, paaiškėjo, kad bu- 
kieji dugno rombų kampai turi turėti 109 laips- 
nius, 26 minutes, o smailieji — 70 laipsnių, 34 
minutes. 

— Tiesiog nuostabus dalykąs! Vadinas, bi- 
tės apsiriko tik 2 minutėm, — tarė Seibūtis. 

— Iš tikrųjų, nuostabus dalykas! Ką ma- 
tematikai su pagalba kampams matuoti įran- 
kių, logaritmų ir kitų priemonių vargais nega- 
lais teapskaičiuoja, tą bitės be jokių priemonių 
atlieka tamsiame ir ankštame avilyje. Ir kas 
nuostabiausia, kad jos tai padaro „dar daug 
tiksliau“ negu mokyti matematikai. Kodėl 
sakau „dar daug tiksliau“? Ogi todėl, kad šis 
dalykas dar toli gražu nebaigtas. Dabar bus 
idomiausia! 

— Kartą jūros laivas užėjo ant seklumos. 
Kapitonas buvo patrauktas į teismą. Jis buvo 
kaltinamas tuo, kad neišvengė nelaimės, nors 
jis laive turėjo daug matavimo įrankių, loga- 
ritmų lenteles, žodžiu, visa, kas jūros ke- 
lionei būtinai reikalinga. Kapitonas teisi- 
nosi, sakydamas, kad kelionės planai buvę 
visiškai tiksliai apskaičiuoti ir kad nėlaimė 
laivą ištikusi ne dėl blogų kelionės planų, bet 
dėl to, kad apskaičiavimo daviniuose išėjęs 
klaidingas ilgio laipsnis. — Viskas buvo iš nau- 
jo patikrinta, bet veltui: niekur nė mažiausios 
klaidelės. Tačiau ir šito apskaičiavimo davi- 
niuose slėptasi klaidos. Pagaliau pavyko su- 

rasti priežastį. Pasirodė, kad klaidos būta 10- 
garitmų lentelėje. Pataisius logaritmų lente- 
lėje klaidą, buvo dar kartą apskaičiuota, kokio 
didumo turi būti rombo kampai. Ir kaip nuo- 
stabu! Paaiškėjo, kad bukasis rombo kampas 
turi turėti 109 laipsnius, 28 minutes, o smaila- 
sis — 70 laipsnių, 32 minutes. Vadinas, rom- 
bo kampai turi būti tokio didumo, kokio juos 
daro bitės. Taigi ne bitės apsiriko, bet mate- 
matikai. Tai girdint, atrodo, lyg Dievo išmin- 
ties spindulys nušvistų prieš mūsų akis. 

— Aš nežinojau, kad bitė yra toks protin- 
gas vabzdys, — tarė vienas makinys. 

— Ne bitei reikia skirti šis protingumas, — 
atsakė kapelionas, — nes bitė apie savo protin- 
gumą nieko nežino; tikrai protingas ir išmin- 
tingas yra tas, kuris jai suteikė šitą nuostabų 
instinktą. Čia mes aiškiai matome begalinę 
Kūrėjo išmintį, kuris bitelę ir apskritai kiekvie- 
ną gyvą būtybę aprūpino jos gyvenimui reika- 
lingomis žiniomis. 

— Bitė — ar ji nori, ar nenori — turi lip- 
dyti šešiakampius narvelius. Kitos išvaizdos 
narveliai jai nežinomi. (Vadinas, ji neturi nė 
menkiausio proto). Kregždė nuo žilos senovės 
vis dar tebelipdo tos pačios išvaizdos lizdus. 
Voras dar ir šiandien tebeaudžia senobinį tin- 
klą. Iš to seka, kad ne jis išrado šitą nuosta- 
bų audimo būdą, bet kad jis tėra Dievo darbinin- 
kas. Voras audžia savo tinklą ir uždarytame 

stiklo inde. Juk, jeigu jis turėtų nors truputį 
proto, aiškiausiai suprastų, kad ten laukti mu- 
sių yra bergzdžias darbas. Višta kapsto ir ant 
uolos, kur jokio grūdelio būti negali. 


Raukšlius 


— Ar jūs žinote, kad yra mažas vabzdys, 
vadinamas Rynchites betulae, kuris dar truputį 
mažesnis už bitę, bet dar daug didesnis už ją 
matematikas, nes bitė darbuojasi tik su loga- 
vitmais, šis gi su diferencijalais ir integralais. 

— Bet kam jam ši aukštoji matematika? 
—- paklausė Milvydas. 

— Ogi tam, kad jam tenka spręsti sun- 
kius uždavinius. Pirma, jis negali sudėti dau- 
gelio kiaušelių, nes juos reikia stropiai apsaugoti 
nuo šilimos ir drėgmės. Antra, jis turi juos 
apsaugoti nuo plėšikų, ir pagaliau parūpinti 
maisto ką tik iš kiaušelių išsiritusiems vai- 
kams. Įsivaizduokit sau, jei šis vabzdys savo 
mažu protu pagalvotų, tai ką jis sau pasakytų? 

— Pirmiausia aš turiu žinoti, ką iš kiauše- 
lių išsiritę mano vaikai ės. Bet iš kur aš tai 
galiu sužinoti? Ir pagaliau nuo kokių priešų 
turiu juos saugoti? 

— Mažasis vabzdys elgiasi savęs to visai 
neklausdamas. Jis elgiasi sumaniai, tikslingai 
ir ne be pasisekimo. Savo lizdui jis susuka iš 

beržo lapo vamzdelį, raukšlį. Bet kaip jis tai 
padaro, Milvydai? 

— Aš manau, jis pradeda nuo viršūnės ir 
susuka iki kotelio. 

— Klysti. Taip, kaip tu įsivaizduoji, tėra 
galima tik tau, bet ne šitam mažam vabalėliui. 
Jis neturi tiek jėgų, kad galėtų sulenkti vidu- 
rinę lapo gyslą. 

— Tai, tur būt, jis pradeda iš šono. Tada 
vidurinė lapo gysla patenka į vidurį ir jam ne- 
bereikia jos sulenkti. 

— Ir vėl klysti. Tokiu būdu jam prisieitų 
suvynioti visą lapą, kas šitam menkam vaba- 
lėliui yra tiesiog neįmanoma. Be to, dar svar- 
bu, kad susuktas lapas nuvystų, nes ką tik iš- 
siritę iš kiaušelių jo vaikai negali suvirškinti 
žalio lapo. 

— Tur būt jis perpiauna lapą per pusę ir 
iš vienos pusės susuka vamzdelį. 

— Ne, jis to nedaro, nes lapo pusė, atskirta 
nuo vidurinės lapo gyslos nukristų žemėn. 

— Tai aš jau nebežinau, kaip jis tai pada- 
ro, — atsakė Milvydas. 

— Mat, tu nebežinai, šis gi mažas vabalė- 
lis žino. Diferencijalų ir integralų pagalba, jis 
išpiauna dešinėje lapo pusėje stovinčią „S“, o 
kairėje gulinčią „S“; (darbas tęsiasi vos vie- 
ną minutę); dešiniąja lapo dalį suvynioja iki 
vidurinės lapo gyslos, po to, suvyniotąją de- 
šinę lapo dalį apvynioja kairiąja, užlenkia lapo 

viršūnę ir raukšlys baigtas. "Tik gulinčios ir 
stovinčios „S“ dėka šis mažas vabalėlis gali 
suvynioti lapą. Be to, taip padarytas raukšlys 
niekuomet neatsivynioja ir apskritai yra prak- 
tiškiausias. 

— Ir kas nuostabiausia, kad jis ne visuomet 
toje pačioje vietoje pradeda lapo išpiovimą. Jei 
lapas būna didelis, tai jis abi „S“ išpiauna lapo 
viršūnėj. Jam nereikia viso lapo, taigi ir nevy- 
nioja viso. Esant šiltam orui, jis perpiauna 
vidurinę lapo gyslą ir raukšlys nukrinta ant 
drėgnos žemės. Mat, šiaip jo maži vaikai tuo- 
jau sudžiūtų. Šlapiam ir vėsiam orui esant, 
jo maži vaikai žemėje supūtų, todėl jis rūpes- 
tingai saugo, kad vidurinė lapo gysla nebūtų 
kokiu nors būdu sužalota ir kad tas jo raukš- 
lys nenukristų žemėn. 

— Na, ar tai nenuostabu! Iš kur šis mažas 
vabalėlis visa tai žino. Juk nei jis šito meno 
mokės, nei matė ką panašų darant, o vis dėlto 
šį puikų savo darbą jis tiksliausiai atlieka, nė 
kiek negalvodamas, „nelaužydamas savo men- 
kos galvos“. 

— Mane ypatingai stebina jo oro atmainų 
nujautimas, — tarė Budreika. Bet ar šis vabz- 
dys žino, kad esant didesnei kaitrai, reikia nu- 
piauti vidurinę lapo gyslą, kad tuo būdu raukš- 
lys nukristų ant žemės? 

— Ne, to jis nežino. Bet tai ir yra nuo- 
stabu, kad jis taip elgiasi, lyg viską žinodamas. 

Tik mums jo elgesys atrodo be galo tikslingas, 
bet jis, vargšas menkas vabalėlis, nieko apie 
tai nežino. Esant šiltam orui, šilima paerzina 
jo nervus ir jis, nieko nelaukdamas, energingai 
pradeda krimsti lapo gyslą. Jis neturi jokio 
supratimo, kodėl taip daro; tik mes žmonės 
tai žinome ir stebimės, su kokiu gerumu ne- 
matoma jėga net mažiausią vabalėlį valdo, 
tvarko ir saugo taip surėdydama, kad jis, šili- 
mai paerzinus nervus, nugraužtų nuo kotelio 
lapą. 

— Ak, kaip buvo įdomu, kad man net nosis 
liovėsi skaudėjus, — pastebėjo Vytukas. 

— Tai įvyko tikrai ne dėl įdomumo, — sku- 
biai atsakė Seibūtis, norėdamas apginti savo 
gydytojišką garbę, — bet vien tik dėl mano 
gerų vaistų, kuriais tave aprūpinau. Jeigu ir 
vėl tave bitė įgels — bėk pas mane, aš tuojau 
išgydysiu. 

Kabanti musė ir kiti dalykai 

Šiandien prieš piet visas mokinių būrys ap- 
supo Skardenį, arba, teisingiau sakant, jo mi- 
kroskopą, su kuriuo jis darbavosi. Mat, Skar- 
denis pamatė peteliškę ir po penkiolikos minu- 
čių medžioklės ją sugavo. Prie savo mikros- 
kopo jis grįžo visas sušilęs. 

— Biaurybė! Kiek ji mane privargino, — 
braukdamas nuo kaktos prakaitą tarė jis. Pas- 
kum jis atplėšė kampelį peteliškės sparno ir 

padėjo jį po mikroskopu. Tai ir buvo vienin- 
telė priežastis, dėl kurios gana didelis mokinių 
būrys apsupo mikroskopą. 

— Ak, Skardeni, leisk ir man pažiūrėti. 
Argi jau iš tikrųjų taip gražu? 

— Tai gražumėlis... tiesiog nepaprasta! 

— Klausykit, mielieji, — prabilo kapelio- 
nas, — neseniai stebėjomės žvaigždžių ir aps- 
kritai dangaus kūnų didumu. Tačiau nema- 
žiau mus stebina ir be galo maži daiktai. Tik 
gerai įsižiūrėkite į šitą peteliškės sparnelį, į jo 
nuostabiai gražius audinius. Žmonių tarpe ne- 
atsirastų tokio dailininko, kuris galėtų tai pa- 
daryti. Čia ir glūdi milžiniškas skirtumas: 
žmogaus kūrinys tol gražus, kol mes jį visą 
matome iš tam tikro atstumo. Pažiūrėkit į 
gražiausią Rubens'o piešinį, arba į kurį Cano- 
vas'o lipybos kūrinį per padidinamąjį stiklą, ką 
jūs ten pamatysite? Piešinyje pamatysite 
skersai ir išilgai teptuko įspaustus bruožus, o 
statulos veide — baisų nelygumą. Bet jei po 
mikroskopu padedame kokį pasaulio Kūrėjo 
kūrinį, ar tai gėlės žiedo lapelį, ar peteliškės 
sparnelį, ar vortinklio siūlelį, ar mažą vandens 
lašelį, tai mes net kvėpuoti paliaujame, nuste- 
binti matomąja grožybe, kuri mums rodyte ro- 
do tvarką ir tikslingumą. Net netikintis pran- 
cūzų rašytojas Diderot'as kartą pasakė: „Dievo 
nepripažįstančių žmonių įsitikinimui sugriauti 
užtenka peteliškės akies ir sparnelio“. 

— Tėveli, žiūrėkit, žiūrėkit, — sušuko Skar- 
denis, — antai ore kabo musė! Atrodo lyg ji 
būtų pakabinta, tik nematyti jokio siūlo, ant 
kurio ji kabėtų. Ir kokiu keistu tonu ji zvim- 
bia! 

Žinoma, visų akys tuojau nukrypo į tą pu- 
sę, kur kabojo nuostabioji musė. Bet moki- 
niams pajudėjus, ji, tur būt, išsigando ir ne- 
paprastu greitumu apsukusi ratą, vėl sustojo 
ore. 
— Laikykitės ramiai; čia yra ypatingos 
rūšies musė, — tarė kapelionas. Tai vadinama 
„kabanti musė“  (Syrphus pyrastri). Argi ji 
iš tikrųjų ore kabo, kaip Skardenis manė? O 
ne! Šis mažas vabzdys taip greit judina savo 
sparnelius, kad gali net vietoje stovėti. Vytau- 
tai, pabandyk tu judinti savo ranką taip, tary- 
tum ji būtų sparnas; tik kaip galėdamas grei- 
čiau. Kiek kartų per sekundę tu gali ją pa- 
judinti? Tiesa, apie penkis kartus? Ir tavo 
ranka tuojau pradeda skaudėti. Ar tu žinai, 
kiek kartų per sekundę ši musė pakelia savo 
sparnelius ir nuleidžia? Ogi 440 kartų! 

— 440) kartų! — stebėjosi kai kurie moki- 
niai. — Tai negalimas daiktas! Be to, argi gali 
suskaičiuoti, kad per vieną sekundę ji pakelia 
ir nuleidžia savo sparnelius 440 kartų? 

— Tai nėra jau toks sunkus darbas. Nuo 
jos sparnelių judėjimo susidaro maždaug 
tonas „a“, o tonui „a“ susidaryti reikalinga 

435 mosavimų per sekundę. — Bet grįžkim 
prie mūsų pirmųjų klausimų. Nuplovus bet 
kokį vaisių, kubiniame vandens centimetre bū- 
na apie šešis milijonus bakterijų. Kur šlapia 
žemė, kur drėgna siena, kur paprasta akimi vi- 
sai negalima įžiūrėti vandens, ten pro mikros- 
kopą galima užtikti didžiausius ežerus, kuriuo- 
se juda, kruta be galo mažos bakterijos. 

— Apie tai kiek rimčiau pagalvojus, pasi- 
daro suprantama šių eilučių mintis: 

„Dieviškoji jėga neaplenkia nė mažų daiktų; 

Mažiausiuose daiktuose Dievas pasirodo di- 
džiausias“. 

— Visoje gamtoje pilna nuostabių nuosta- 
biausių dalykų. Per ištisus metus jūs mokėtės 
botanikos; skirstėte augalus į nuodingus ir ne- 
nuodingus. Tačiau nežinau, ar atsiras vienas 
iš jūsų, kuris tikrai galėtų atskirti nuodingą 
augalą nuo nenuodingo. Ką, Jonai? Ar tu 
manai galįs tai padaryti? Juk ar nebeatsime- 
ni, kai anądien musmirę palaikei šampinjonu. 


— Geltonsnapis! — sušuko Skardenis, ku- 
ris vakar su Jonu dėl kažko buvo aštriai susi- 
ginčijęs. 


Bet kun. kapelionas nebedavė jam toliau 
kalbėti. 

— Visai negirtinas dalykas, jei draugai už- 
gaunančiai vienas kitą pajuokia. Kadangi tu 
taip pasielgei, tai dabar už bausmę paaiškink 
mums, kodėl jauni paukščiai yra „geltonsna- 


84 


piai“. Kodėl jie turi geltonus snapus?... Mat, 
tu to nežinai. O žiūrėk, kokios raudonos spal- 
vos pasirodo, kai jie, būdami išalkę, praveria 
savo snapelius. Ir juo tamsesnis yra lizdas, 
kuriame jie kiūto, juo ryškesnės yra tos spal- 
vos. Ar jūs žinot, kuriam tikslui visa tai? Ogi 
tam, kad, kai parlekia motina su grobiu, var- 
giai sugautu vabalėliu, ar šiaip kokiu gardžiu 
daikteliu, galėtų lengvai pataikyti į pravertą 
išalkusio paukštelio snapą. Kokia nepaprasta 
yra dieviškoji Apvaizda, kuri motiniškai rūpi- 
nasi net mažiausiu padarėliu! 

Bet grįžkime prie augalų suskirstymo. Mes 
negalime griežtai atskirti nuodingų augalų nuo 
nenuodingų. O kaip puikiai sugeba tai pada- 
ryti jautis, nors jis niekuomet to nesimokė. 
Mokslininkas Linne tvirtina, kad jautis ėdąs 
276 žolių rūšis, o 218 rūšių jis paliekąs, nes jos 
esančios kenksmingos. "Tai bent botanikos ži- 
nojimas! Visais kitais atvejais jis „kvailas, 
kaip jautis“. Panašiai elgiasi ir avis. Ji ėda 
387 žolių rūšis, o 141 ji vengia. Kitais atve- 
jais „ji kvaila, kaip avis“. O ką jau bekalbėti 
apie ožką! Ji ėda 449 žolių rūšis, o 126-ji pa- 
lieka nelietusi. 

— Kai vakar atkasėm skruzdėlyną, jūs visi 
stebėjotės, kaip gali šitie maži gyvūnėliai pa- 
sšistatyti sau tokius puikius rūmus su daugybe 
aukštų ir tvarkingai išvedžiotų labirintų! Bet 
ir tai dar mažmožis, palyginus su vebro rūmais 

arba krepšinės zylės lizdu. O ką jau bekalbėti 
apie raukšlių, apie kurio nuostabius darbus 
jums šiandien papasakojau. Iš kur šitie menki 
gyvūnėliai žino tokius nepaprastus dalykus? 
Ar tai jie išmoko? Kur? Kokioje mokykloje ? 
Apskritai, kur tik pažvelgsim, visur pamaty- 
sim begalinį Kūrėjo kilnumą ir didingumą! 

— Iš kur žino mažoji kregždutė, kuri dar 
tik šį pavasarį ūkininko pastogėje išvydo pa- 
saulio šviesą, kad rugsėjo mėnesį reikia ruoštis 
į tolimą kelionę? Juk žiemos ji dar niekuomet 
nematė. Kas jai pasako, jog jau artinasi šaltoji 
žiema? Ar visi šitie dalykai neprimena mums 
Išganytojo žodžių apie  dangiškąji "Tėvą, 
kuris rūpinasi laukų lelijomis ir dangaus 
paukščiais? — Visi gerai žinome, kad kregždės 
leidžiasi į tolimą kelionę. Bet kas gi joms rodo 
kelią? Kas joms pasako, kur yra pietūs? 

— Jūs tai galėtumėt sužinoti kompaso ar- 
ba kišeninio laikrodžio pagalba. O kregždės ne- 
turi nei kompaso, nei kišeninio laikrodžio, bet 
vis dėlto leidžiasi į kelionę ir, nulėkusios keletą 
tūkstančių kilometrų, pasiekia Afriką. Kas 
joms rodo kelią? 

— Iš kur uodas arba žiogas žino, kad reikia 
sudėti kiaušelius į vandenį, kai tuo tarpu ir vie- 
nas ir antras bijo vandens, nes jis apsunkina 
jų sparnus. Iš kur pagaliau žino jaunutis vėž- 
lys, kuris dar neseniai karštame smėly išsirito 
iš kiaušelio, kur yra jūra? Nes vos išsiritęs iš 


86 


kiaušelio, jis tuojau drožia į jūrą, kurios jis 
niekuomet nematė; nors ji ir gana toli būtų... 

— Paklauskit Milvydą, ką jis užvakar žiur- 
kėno urve rado. 

— Tu mums apie tai dar nieko nepasakojai, 
— sušuko keletas mokinių. 

— Tai nebuvo paprastas kasdieninis grobis, 
kurį aš radau, atkasęs jo urvą, — atsakė Mil- 
vydas. — Neperdėjęs galiu pasakyti, jog ten 
buvo mažiausiai pusė kilogramo grūdų. Tik 
kaip nuostabu, kad kiekvieno grūdo viršūnė 
buvo nukąsta. 

— Mes apie tai jau mokėmės, — įsikišo į 
pašnekėsį Šermukšnis. — Jis nukanda tą grū- 
do viršūnę, kur yra daigas, kad tokiu būdu jo 
sandėlyje grūdai nesudygtų. 

— Mes apie tai jau mokėmės, — tarė ka- 
pelionas. — Jūs apie tai mokykloje mokėtės. 
Bet kur gi žiurkėnas mokės? Paimkim dar 
daugiau pavyzdžių. Vos išsiritęs iš kiaušinio viš- 
čiukas tuojau ieško lesti grūdų; mažas ančiu- 
kas jau gali puikiausiai plaukyti. Pati motina 
jų nepeni nė vienos dienos. Kodėl? Ogi todėl, 
kad jų būna dažniausiai didelis pulkas ir moti- 
na nieku būdu negalėtų kiekvieno atskirai pe- 
nėti. Kas pamoko viščiuką, kad jis nuo pirmos 
savo gyvenimo dienos pats ieškotų sau maisto? 
Visai kitaip būna su tais paukščiais, kurie ma- 
žai kiaušinių tededa (pav., balandis). Jie gal: 
patys savo vaikus penėti, nes nedaug jų turi. 

Ar jums teko kada nors matyti, kaip antis sna- 
pu trina savo plunksnas? 

— Ar manot, kai ji prausiasi? — BoIS 
Vytukas. 

— Bet tai juk nėra joks prausimasis. Ji turi 
tam tikras liaukas, pilnas taukų, kuriais visa 
išsitepa, kad vanduo nepersisunktų per plunks- 
nas ir tuo būdu neapsunkintų jai laikytis ant 
vandens. Kas išmokė antį šitų gudrybių? Iš 
kur antis žino, kad taukai nepraleidžia van- 
dens? 

Taip bešnekučiuojant, staiga Seibūtis nesa- 
vu balsu sušuko ir, pasverdėjęs, vos neįsistojo 
į čia pat degantį laužą. 

— Kas tau? Ar iš proto eini? — suriko 
Skardenis. 

— Gi šikšnosparnis vos neįsivėlė man į 
plaukus. 

— Šikšnosparnis šviesiausios dienos metu? 
Vaike, tai netikėtinas dalykas. Bet ir šituo 
vargšu šikšnosparniu gražiai pasirūpinta. Kad 
jo ploni sparneliai nesueižėtų, jis išprakaituoja 
iš šalia nosies esančios liaukos tam tikrą aliejų 
ir juo ištepa savo sparnus. Iš kur šikšnosparnis 
žino, kad protarpiais jis turi ištepti aliejumi 
savo sparnus? 

— Keista! — tarė Milvydas. — Kažkur 
skaičiau, kad visa tai galima esą išaiškinti gy- 
vulių protu ir instinktu. Tačiau, mano nuomo- 
ne, visai nesunku šį klaidingą įsitikinimą at- 

remti. Juk tai didžiausia nesąmonė kalbėti apie 
gyvulių protą, kai jie visuose kituose dalykuo- 
se yra be galo kvaili. 

— Tiesą sakai. Pašto balandis be jokių sun- 
kenybių grįžta iš Ispanijos į Belgiją. Bet tas 
pats balandis, kuris nepaklysta tolimiausioj ke- 
lionėj, pakliuvęs į paprasčiausius žabangus ne- 
begali iš jų išsilaisvinti. Ar tokiu atveju dar 
galima kalbėti apie jo protą? Arba pav., višta 
gana iš toli pastebi vanagą, kai žmogus jo dar 
negali jokiu būdu pamatyti, bet padėk jai į 
lizdą gipsinį kiaušinį ir ji perės jį, kaip tikrą 
kiaušinį, savo „vištos protu“ nesuprasdama, 
jog tai yra apgavimas. Gramofonas gieda gra- 
žiausias giesmes. Bet ar galima pasakyti, kad 
jis „protingas“? Nieku būdu. Protingas yra 
tas, kuris tą gramofoną padarė. Daugely atve- 
jų gyvuliai elgiasi gana protingai. Tačiau jie 
neturi nė menkiausio proto. Jei jie ką protin- 
gai daro, tai tik be galo protingo Kūrėjo jiems 
duoto instinkto dėka. 


Lavonų laidotojai 


— Eikit šen greičiau, greičiau! Štai ką pa- 
mačiau! — pasigirdo stovykloje Norkaus bal- 
sas. Vadinas, jis užtiko ką nepaprasta. Todėl 
nieko nelaukdami mokiniai pasileido į tą pusę, 
iš kur girdėjos Norkaus šauksmas. 

— Žiūrėkit! — pastipusi pelė keliu bėga. 

— Kas? Pastipusi pelė „bėga“? 

— Ne ji pati bėga — ją neša penki vabalai. 
Aš jau seniai stebiu, kaip jie atsidėję darbuo- 
jasi su pastipusia pele. 

Mokiniai tuojau apsupo šituos keistus va- 
balus ir čia pat vietoje davė jiems „Norkaus la- 
vonų laidotojų“ vardą. 

— Jie turi ir tikrą mokslišką vardą, — ta- 
rė kapelionas. Šitie lavonų laidotojai vadinasi 
„Necrophorus vespillo“. Užtikę maitą, jie tuo- 
jau keturiese ar penkiese pačiumpa ją ir, nu- 
nešę į nuošalią vietą, užkasa. 

— Bet kodėl jie keturiese ar penkiese imasi 
šito darbo? 

— Ogi todėl, kad tik keturiu ar penkių „la- 
vonų laidotojų“ vikšrai gali išmisti šita maita. 
Pastipusiai pelei ar kitai kuriai maitai laidoti 
jie kasa duobę apie ketvertą valandų. Prieš 
laidodami į tą duobę lavoną, jie ten sudeda 
kiaušelius. 

— Bet kuriam galui jie užkasa pelę? 

— Jei maitą paliktų neužkasę — nuo sau- 
lės ji sudžiūtų bei kiti vabzdžiai ją radę suėstų 
ir iš kiaušelių išsiritę vikšrai neturėtų ko ėsti. 
Radę maitą kietoje vietoje, kur negalima iš- 
kasti duobės, jie nuneša ją į minkštą vietą ir 
ten užkasa. 

— Kaip keista! Iš kur jie tokių gudrybių 

išmoko? — paklausė Norkus ir, nelaukdamas 
atsakymo, nukrypo į kitą dalyką. 

— Tėveli, žiūrėkit, kiek gumbų šitam ąžuo- 
lo lape. 

— Šitų gumbų atsiradimas taip pat gana 
įdomus. Būna taip. Kai tulžinė vapsva  (Cy- 
nips guercus folii) rengiasi dėti kiaušelius, nu- 
tupia ant jauno Japo, savo gyliu įduria keletą 
kartų į vidurinę lapo gyslą, į išgręžtąją skylu- 
tę padeda vieną kiaušelį ir, nė kiek nesirūpin- 
dama savo būsimuoju vaiku, nulekia savo keliu. 

— Po kiek laiko sužeistoje lapo vietoje 
įvyksta keistas reiškinys. Iš sužeistosios lapo 
vietos ištekėjusios sultys sukietėja, apsupda- 
mos tulžinės vapsvos kiaušeli. Kai iš kiaušelio 
išsirita alkanas vikšras, jis ten tuojau randa 
užtektinai maisto ir, niekeno nekliudomas, gali 
augti. Ir dar kas nuostabu, kad augant vikš- 
rui, auga ir jo buveinė. O kai jau vikšras tam- 
pa vapsva, išlenda iš savo buveinės ir išlekia 
i platųjį pasaulį. 

— Ar tai nenuostabu? Žmogus gali suba- 
dyti lapą, kiek jam patinka, tačiau nuo to ne- 
atsiranda nė vieno gumbo; tuo tarpu tulžinei 
vapsvai tai pavyksta padaryti be jokių sunke- 
nybių. O ką jau bekalbėti apie straublinį va- 
balėlį!  (Rhynchites cornicus). Jo gudrumas 
tiesiog nepaprastas. Jūs, tur būt, pastebėjote, 
kad gegužės mėnesį, kai visi augalai prisiden- 
gia žaliu apdaru, kai kurie vaisinių medžių ir 


91 


laukinių rožių augliai būna nuvytę. Kaip tai 
atsitinka? Šalčio juk nebuvo. Priežastis štai 
kokia. Straublinis vabalėlis sudeda ten savo 
kiaušelius ir po to pagraužia jauno auglio ko- 
telį. Diena po dienos pagraužtasis auglys vis 
labiau vysta, kol pagaliau vėjas nubloškia jį že- 
mėn. Kodėl šis vabalėlis taip elgiasi? Ogi to- 
dėl, kad jo vikšrai teėda sudžiūvusius medžių 
lapus. Bet iš kur žino šis menkas padarėlis, 
kad pagraužtasis auglys bus jau pakankamai 
sausas, kai iš kiaušelių išsiris vikšrai? Kas jį 
tokių gudrybių išmokė? 

— Vadinas, turi būti kas nors, kurs rūpi- 
nas visu pasaulių! 


Kalikurgas, arba raudonasis medžiotojas 


— Tėveli, jūs mums prižadėjote papasakoti 
apie raudonąjį medžiotoją. 

— Ak tiesa, apie raudonąjį medžiotoją! Aš 
esu apie jį skaitęs vieno Brazilijos tyrinėtojo 
knygoje. Tas raudonasis medžiotojas tai ne- 
paprastas gudruolis. "Tikrasis jo vardas Cali- 
curgus annulatus. Tai yra raudonos kaip krau- 
jas spalvos, maždaug trijų centimetrų ilgumo 
vapsva; jos įgeltas žmogus būna kurį laiką be 
sąmonės. 

„Tylus vasaros vidudienis“, rašo viršiau 
minėtasis tyrinėtojas. „Aplinkui tylu, ramu: 

nei paukšteliai, nei medžių lapai nejuda... 
tik staiga aukštai ore pasirodo juodas taškas 
ir sukdamasis ratu artinasi prie žemės. Aha! 
Tai kalikurgas! Iš aukštumos jis tur būt ką 
nors pamatė. 

Bet ką? 

Aš žiūriu į tą vietą, į kurią viršiau minė- 
tasis kalikurgas artinasi. Bet veltui. Ten 
nieko daugiau nematyti, kaip saulės nukepinta 
žolė. Bet ten turi kas nors būti. Aš pasilen- 
kiu arčiau prie žemės... aha jau matau. Tarp 
žolių kruta kažkoks voras. Žmogaus akis te- 
galėjo jį tik iš arti pamatyti, o ši vapsva paste- 
bėjo jį iš keliolikos metrų aukštumo. Tikėda- 
masis pamatysiąs įdomią sceną, aš pasitrau- 
kiau porą žingsnių į šalį. Abu priešai savo nuo- 
dingais ginklais pasiruošia kovai. Įdomi dra- 
ma miške! Voras jau, matyt, gerai pažįsta 
savo priešą. Jis iškelia lyg ietis savo pryšaki- 
nes kojas į viršų, praveria nuodingas žnyples 
ir laukia baisios akimirkos. 

Pagaliau prasideda kova dėl gyvybės. Bet 
kalikurgas žino, kad bus pavojinga pulti iš 
tos pusės, į kurią nugręžtos nuodingosios žnyp- 
lės. Mat, šis voras turi be galo stiprių nuodų, 
kuriais jis gali nugalabyti net kurmį, o čia jam 
tenka turėti reikalą su menkute vapsva. Va- 
dinas, kalikurgas turi jį pulti iš šono arba iš už- 
pakalio. 

Bet voras ne tinginys: jis greit apsisuka 

ir iš kurios pusės kalikurgas jį tik puola, vis 
jam tenka susidurti su savo priešu akis į akį. 
Tačiau kalikurgas nesiliauja. Nuolat jis puo- 
la vorą ir, tarytum, sakyte sako: ,,Drauguži, 
veltui tu giniesi! Vis dėlto aš tave nugalėsiu!“ 

Taip jiems besiimant, aš pastebėjau, kad 
voras pradeda vis labiau ilsti... Jis norėtų 
pasprukti iš kovos lauko, bet jau nebegalima. 
Kaip tik jis kokį žingsnį pasitraukia, baisusis 
priešas puola jį iš užpakalio, bet voras dar su- 
spėja atremti jį savo žnyplėmis. 

Kova tęsiasi... voras vis labiau netenka 
jėgų. Staiga kalikurgas puola vorą iš užpa- 
kalio ir įsmeigia jam į nugarą savo nuodingą 
gylį. Voras sulėpsta. Dabar nugalėtojas ra- 
miai prisiartina prie savo aukos, kuri yra daug 
didesnė už jį patį, ir velka ją per akmenis, ša- 
kas ir kitas kliūtis į savo puikų lizdą“. 

— Tik pamanykit, koks sunkus uždavinys 
teko išspręsti kalikurgui. 1, pavojingą priešą 
nuginkluoti; 2, jį apmarinti, bet nenužudyti,. 

— Tai pavyksta tik tada taip padaryti, jei 
jis savo gyliu pataiko į centrinę voro nervų 
sistemą. Pirmą gylį jis turi pataikyti į pry- 
šakį, t. y. į tuos nervus, kurie valdo nuodingą- 
sias žnyples. Visa tai turi įvykti plauko tiks- 
lumu! Jei šis uždavinys sėkmingai neatlieka- 
mas — jam pačiam galas. Kalikurgas savo 
priešo nežudo, nes kitaip jis neturėtų jam jo- 
kios reikšmės. Pirmiausia jis suvaro savo gylį 

į po smakru esančius nervų mazgus. Tada jis 
jau drąsiai gali sakyti — „aš tavęs nebijau“! 
Po to jis įleidžia antrą gylį į pryšakinių kojų 
tarpą, t. y. į kojų nervų audinius. Atlikęs šį 
sunkų darbą, jis jau gali ramiai pasiimti savo 
auką. 

— Įdomu matyti su kokiu patvarumu kali- 
kurgas velka auką į savo lizdą. Kelyje susi- 
duria su be galo didele daugybe kliūčių, bet 
jis jas nugali. 

— Bet kuriam gi galui jis visa tai daro? — 
paklausė Seibūtis. 

— Dėmesio, dabar bus įdomiausia. Kalikur- 
gas, nugabenęs grobį į savo lizdą, užlipa ant jo, 
to grobio, ir sudeda ten kiaušinius. Čia jie yra 
apsaugoti nuo drėgmės, saulės ir plėšriųjų 
priešų. O kai iš kiaušinių išsirita kalikurgo 
vaikai, tai jie tuojau ir maitinasi voro kūnu. 

— Bet kol išsirita iš kiaušinių vaikai, tai 
voras yra visiškai sudžiūvęs. 

— Iš tikrųjų taip turėtų būti; bet čia ir 
glūdi visa šito raudonojo medžiotojo gudrybė, 
kad jis savo aukos nežudo (nes tada saulėje ji 
tuojau išdžiūtų), bet tik apmarina. Kalikurgas 
gerai žino voro kūne tas vietas, į kurias įleidęs 
savo gylį jis jo nenužudo, bet tik apmarina. 

— Tikrai nuostabu, — sušuko Norkus, — 
kas gi tą kalikurgą taip gerai išmokė anatomi- 
jos? 

— Taip, mano mielas, ir šis yra vienas iš 

didžiausių klausimų, į kurį tegalima atsakyti, 
kad visa tai valdo ir tvarko be galo išmintingas 
Kūrėjas. Juk iš kur gi kalikurgas galėjo taip 
gerai išmokti anatomijos? Taip tiksliai! Nes, 
žiūrint tai, su kokia vorų rūšimi tenka turėti 
reikalo, jis turi ir savo gylį taikyti taip, kad ga- 
lėtų apmarinti tos rūšies vorą. Yra dar ir kitos 
vapsvų rūšys (Sphex Amophila), kurios savo 
kiaušelius deda į sauses; į tokią sausę jos 
įsmeigia 1, 2, 6, 7 gylius, t. y. tiek gylių, kiek 
ta sausė turi nervų mazgų. Ir kaip nuostabu, 
kad taip apmarinta sausė tik tada pastimpa, 
kai iš kiaušelių išrieda vaikai. 

— Ir vėl kyla klausimas: iš ko zylė išmoko 
pasidaryti taip puikų lizdą, arba vebras sta- 
tyti požeminius rūmus? Kur šie gyvuliai iš- 
moko taip nepaprastai ir tiksliai elgtis; tie gy- 
vuliai, kurie visais kitais atžvilgiais yra be ga- 
lo kvaili? Kad jie nesąmoningai elgiasi, kad jie 
visa tai išmoko ne ilgu lavinimusi, aišku dėl to, 
jog jie visur ir visada vienodai elgiasi, nors ir 
atsidūrę kitose gyvenimo aplinkybėse. Jums, 
tur būt, jau teko girdėti, kaip gudriai perekšlė 
višta apvarto perimuosius kiaušinius. Kuriam 
galui ji tai daro? 

— Aš žinau, tėveli, — sušuko Julius; — 
man teko skaityti, kaip buvo prie to prieita. 

— Na, gerai, tad papasakok mums. 

— Ilgą laiką žmonės nežinojo, kuriam tiks- 
lui perekšlė višta apverčia kiaušinius, kol pa- 

Iš mažųjų gyvių pasaulio 
1 Foraminifera, '+ mm. didumo jūros gyvūnėlis. Iš šitų gyūnėlių ske- 
letų yra atsiradusios didžiausios kalkinės uolos. 
2—4. Vj mm. didumo vienanarveliniai augalai, vadinami Bacillariaceae. 
Jų stori sluoksniai dengia didžiausius jūros dugno plotus. 

galiau perimoji mašina atidengė šią didelę pa- 
slaptį. Padarius su perimąja mašina pirmuo- 
sius bandymus, nors viščiukai ir išsirito, bet 
vienam trūko sparnelių, kitam kojos, trečiam 
akies ir t. t. Kaip tai gali būti? Ilgai žmonės 
laužė galvas, kol priėjo prie šios išvados: peri- 
moje mašinoje esantieji kiaušiniai reikia lai- 
kas nuo laiko apversti, panašiai kaip ir perekšlė 
višta kad daro, tada iš jų išriedės sveiki viš- 
čiukai. 

— Iš kur višta galėjo visa tai sužinoti? — 
paklausė Norkus. Pasinaudodamas šia proga, 
Seibūtis sumanė susirinkusius prajuokinti ir 
tarė: 

— Jei višta yra jau toks protingas paukštis, 
tai negalima sakyti blogam žaclinins, kad jis 
turi vištos galvą. 

— Tik kad šis protingas paukštis yra be 
galo kvailas. Pav., padėk vištai kiaušinių vie- 
toj keletą baltų, apvalių akmenėlių — ji ir ant 
jų tupės ir juos vartys, kaip tikrus kiaušinius. 
Gyvuliai elgiasi protingai, bet nesąmoningai. 
Vadinas, turi būti tokia būtybė, kuri viską žino, 
kuri davė gyvuliams tokį nepaprastą instinktą. 


Apsimetėlis! 


— Koks apsimetėlis! — pasigirdo po ne- 
tolimų medžiu Seibūčio balsas. Iš balso tono 

galima buvo tuojau suprasti, jog ten kas ne- 
paprasta atsitiko. 

Sulig tais žodžiais būrys mokinių atsidūrė 
pas Seibūtį. 


— Koks čia apsimetėlis? — vienu balsu 
paklausė trys mokiniai. 
— Tikras apsimetėlis! — tesė Seibūtis. Su- 


gavau greitakojį vabalą ir, paguldęs aukštiel- 
niką, laikau delne. Jis taip ramiai laikėsi, jog 
pamaniau, kad jis nebegali nė pasijudinti. Taip 
dėjosi, tarytum jame nebebūtų nė kibirkštėlės 
gyvybės. Tik staiga — stryk — ir, nepasa- 
kęs nė „sudiev“, pranyko! Matote, kaip jis ma- 
ne apgavo. 

Nieko neradę, mokiniai jau buvo besiskirstą, 
bet kapelionas, pasinaudodamas jų susidomėji- 
mu, pradėjo atitinkamą pašnekesį. 

— Sėskitės valandėlei! — tarė jis. — Pa- 
našių apsimetimų augalų ir gyvulių karalystė- 
se pasitaiko gana dažnai. Todėl, manau, bus 
ne pro šalį apie kai kuriuos iš jų atskirai pa- 
kalbėti. 

— Apsimetėliais galima pavadinti: zuiki, 
liūtą, kurapką, šermunėlį, žiogą ir dar daugelį 
kitų. Mat, visi šitie gyvuliai puošiasi prie ap- 
linkos pritaikyta spalva, kad nebūtų taip leng- 
vai priešų pastebėti. 

Skardenis, gavęs žodį, tarė: 

— Su vienu tokiu apsimetėliu neseniai aš 
turėjau reikalą. Viename krūmely, netoli mū- 

sų palapinės, jau kelinta diena čirškė žiogas. 
Pagaliau jo čirškimas man labai įgriso, ir aš 
nutariau tai „muzikai“ padaryti galą. 

— Palengva slinkau prie krūmelio, bet 
mano „muzikantas“ pastebėjo mane ir liovės 
čirškęs. „Aš tave nučiupsiu“, galvojau varty- 
damas krūmelio šakas. "Tik deja, niekur nieko 
nesimatė. „Tur būt jis bus kitame krūmely““, 


tariau sau ir sugrįžau į palapinę... Bet vos 
sugrįžau į palapinę, vėl pasigirdo įkyri „muzi- 
ka“. „Palauk biaurybe, aš tave surasiu!“ Nu- 


lėkiau prie krūmelio ir smarkiai jį supurtinau. 
Mano žaliasis „muzikantas“ nebeišsilaikė ir, 
nukritęs žemėn, nušokavo į kitą krūmelį. Aš 
tariaus jį ten sučiupsiąs. Bet kur tau! Jo žalia, 
nuo lapų niekuo nesiskirianti spalva, paslėpė jį 
nuo manęs. Vadinas, ir žiogas apsimetimu 
gelbisi nuo priešų! 

Kapelionas tęsė toliau: 

— Yra tokių gyvulių, kurie gali prisitaikyti 
net akimirkos aplinkybėmis. Pav., chameleonas, 
vėžys, rašalinė žuvis visuomet prisitaiko prie 
aplinkos spalvų. Dar keistesnis mažasis dru- 
gelis, vardu Pieris rapae, kuris, kad ir nebū- 
tų paukščių pastebėtas, nuolat keičia savo 
spalvą: tupėdamas ant balto daikto padaro 
savo nugarą šviesią, ant tamsaus — tamsią. 

— Yra ir tokių gyvulių, kurie ne tik spal- 
va, bet ir išorine išvaizda prisitaiko prie aplin- 
kos. Kartais atrodo, lyg tai būtų  sudžiūvęs 

medžio lapas, bet kaip tik jį palieti, tuojau 
pakyla ir nulekia margaspalvė peteliškė (pa- 
našiai elgiasi Rytų Indijos Callina paralecta). 
Arba vėl, žiūrėk, atrodo, lyg būtų laiba šakutė, 
bet vos paliesta virsta dideliu žiogu. Yra tokių 
peteliškių, kurių viršutinė sparnelių pusė iš- 
marginta puikiausiomis spalvomis, tuo tarpu 
apatinė, ypač kai ji, ta peteliškė tupi, niekuo 
nesiskiria nuo lapo. 

— Jei jūs tokie gudrūs, pasakykit, kodėl 
neprinokę obuoliai būna žalios spalvos, ir kodėl 
prinokę pasipuošia zpindinčiomis spalvomis? 
Žodžiu, kodėl neprinokę vaisiai būna žali, o 
prinokę spindi toli matomomis spalvomis? 

— Taip yra, tur būt, dėl to, — atsakė vie- 
nas mokinys, — kad, kol nėra prinokę vaisiai, 
tol ir jų sėklos nepribrendusios. Todėl savo žalia 
spalva jie turi slėptis tarp lapų. Bet kai jau sėk- 
los pribręsta, tada ryškios spalvos privilioja 
paukščius ir šie jas išnešioja. 

— Bravo! Bet ką jūs pasakysit į tai, kad yra 
toks vabalėlis, kuris apsimetęs negyvu ištesi 
iki mirties. Todėl jis ir vadinamas Anobium per- 
tinax, arba „kietasprandis negyvėlis“. Vos pa- 
liestas šis mažas vabalėlis pastirsta ir nerodo 
jokio gyvybės ženklo, nors kažin ką jam darytu- 
mei. Jį galima vartyti, įvairiais būdais kankin- 
ti, laikyti prie ugnies ir pagaliau sudeginti, bet 
jis nepajudės. 

— Tai jis tikras didvyris, tiesiog kankinys! 
— šaukė kai kurie mokiniai. 

— Tokios garbės jis tikrai nevertas, — at- 
sakė kapelionas, — nes jam trūksta sąmonės, 
be kurios didvyriškumas neįmanomas. Šis va- 
balėlis turi tą savumą, kad vos paliestas, tuo- 
jau pastirsta. Tokiais atvejais jis negali paju- 
dėti, nors ir norėtų. Vadinas, čia nieko nėra 
nuostabaus, nes ne iš savęs jis taip elgiasi. Bet 
mes, būdami protingi tvariniai, ir šiuo atveju 
galime stebėtis nepaprastu gerumu dangiškojo 
Tėvo, kuris nepamiršo ir šio menko vabalėlio; 
nes jo priešai minta dažniausiai gyvais vabz- 
džiais. Bet kaip tik jie paliečia Anobijų, šis 
tuojau pastirsta kaip negyvas ir tokiu būdu. 
nelietę, priešai jį palieka. 


— Įvairūs gyvių apsimetimai tarnauja tam, 
kad išneštų sveiką kailį iš gresiančio pavo- 
jaus. Be to, yra visa eilė gyvulių ir augalų, ku- 
rie apsimetimu pelno sau kasdieninę duoną. Ir 
vėl kyla mumyse klausimas: kur jie išmoko to- 
kių gudrybių? 

— Javos saloje auga milžiniškas augalas su 
nepaprasto didumo žiedais, vadinamas Raffle- 
sia. Nuo kitų augalų jis skiriasi tuo, kad iš sa- 
vęs išgarina maitos kvapą. Kam reikalingas 
šitam augalui supuvusios mėsos kvapas? Ogi 
tam, kad prisiviliotų vabzdžių. Mat, musės, 
užuodusios daug žadančią maitą, apspinta ją 

ir sudeda ant jos kiaušelius. "Nors visi tie jų 
kiaušeliai žūsta, nes netikra maita negali musės 
misti, tačiau Rafflesia pasiekia tuo savo tiks- 
14: musės ir bitės, belandžiodamos po jos žie- 
dus, juos apvaisina. 

— Panašiai elgiasi ir Pietų Afrikos Arum 
dracunculus, kurio žiedai, be maitos kvapo, turi 
raudoną mėsos spalvą. Saulei šviečiant būriai 
maitos ieškančių vabzdžių sulenda į gudriosios 
gėlės žiedus ir, pasigėrę smarkiu jos kvapu, šo- 
ka pašėlusius šokius. Kai kuriam ateina į gal- 
vą: „Vertėtų iš čia pasišalinti, nes visos mūsų 
linksmybės gali liūdnai baigtis?“. Tvirtai pasi- 
ryžta palikti šėlstančius draugus ir iškopia į 
žiedo paviršių. Ir vėl laisvas! Prieš jį saulėtas, 
skaidrus gyvenimas. Bet ne! Jis negali pasi- 
priešinti viliojančios maitos kvapui! Atgal! At- 
gal! Atgal į šėlstančią draugiją! Ir jis grįžta 
pas šėlstančius draugus. Palengva vienas neten- 
ka kojos, kitas sparnelio ir t. t. Vakare, kai gėlė 
paliauja skleidusi maitos kvapą, išsiblaivę vabz- 
džiai išropoja iš jos žiedų, tik vienas be kojos, 
kitas be sparnelio ir t. t. Gudrioji gėlė šypso- 
damosi patylomis sau sako: „„Maitos jūs nega- 
vote, o už pasilinksminimo vietą gausiai man at- 
lyginote, apdulkindami žiedus!“. 

— Neseniai man teko skaityti apie šamą, — 
tarė Miškinis. — Ir jo esama gudraus apsime- 
tėlio. Jis visas įsikasa į dumblą, palikdamas pa- 
viršiuje kyšoti ūsus. Mažos žuvelės palaiko juos 

kirmėlaitėmis ir kaip tik prisiartina jų tverti, 
tuojau patenka į tykančius šamo nasrus. 

— Nepaprastu gudrumu pasižymi ir skruz- 
džių liūtas, — tarė kapelionas. — Jis iškasa 
smėlyje piltuvėlio pavidalo duobelę, palikdamas 
viduryje kalniuką. Paskum duobelės šonus gra- 
žiai išlygina, kad nebūtų besiartinantiems vabz- 
džiams kliūčių. Kai jau slastai baigti, jis atsi- 
gula pačiame duobelės viduryje, apsikasa smė- 
liu ir laukia grobio. Vargšės skruzdės! Jos pri- 
siartina prie duobelės kraštų ir stačiomis gal- 
vomis patenka į gudriojo medžiotojo nasrus. 
Kartais pasitaiko ir tokių vabzdžių, kurie dar 
bando gintis. Tada skruzdžių liūtas savo pil- 
tuvėlio pavidalo galva tol pila ant aukos smėlį, 
kol pagaliau ją nukankina. 

— Afrikoj gyvena dar gudresnis gyvuliukas, 
vardu „„Velniažolė“ (Idolum diabolicum). Tai 
savos rūšies žiogas, turįs žolės vardą. Išskėtęs 
sparnus jis prikimba prie medžio šakos ir kabo. 
Vabzdys, pastebėjęs baltas ir raudonas spalvas, 
mano, kad tai yra kvepiąs žiedas. Jo dantuota 
šlaunis yra tokios pat žalios spalvos kaip ir me- 
džių lapai. Nelaimė tam vabzdžiui, kuris nutu- 
pia ant šito „nekalto žiedo“; aštrūs pielos dan- 
tys ji tuojau sumala. 

— Juk tai baisus apgaudinėjimas, — įsikarš- 
čiavęs tarė Seibūtis. — Todėl ne be pamato aš 
pykau ant greitakojo vabalo, kuris mane taip 
akiplėšiškai suerzino. Aš niekuomet nemaniau, 

kad gamtoje gali būti tiek apgavimų, įvairių 
įvairiausių apsimetimų, neteisybių! „Prašau už- 
eiti pas mane, aš esu nekalčiausia gėlė“ ir ši 
nekaltoji gėlė praryja savo svečią. „Štai ar varg- 
šė kirmėlytė. Čiupk mane!“ — ir šita kirmė- 
lytė praryja žuvį. Tėveli, juk ar taip galima? 
Tai baisus melas, apgavimas! Argi gali gamta 
taip begėdiškai meluoti? Nekalta, žmonių niek- 
šiškumais nesuteršta gamta?! 

— Neverta taip karščiuotis, vaike, — rami- 
nančiai atsakė kapelionas.— Mat, visa bėda, kad 
tu į gyvulius ir augalus žmogiškai žiūri, t. y. 
kaip į sau lygias ir protingas būtybes. Teisybė ir 
neteisybė tėra žinoma protingai būtybei, žmo- 
gui, turinčiam nemirtingą sielą. Gyvulių ir au- 
galų tarpe nėra asmenybių, t. y. nėra, vadina- 
mų, tiesos subjektų, pagal kuriuos normuoja- 
ma teisybė ir neteisybė. Gera ir bloga, leista 
ir neleista, nuodėmė ir čorybė gyvuliams ir au- 
galams nežinomos sąvokos. Tu teisingai sampro- 
tauji, manydamas, kad jei žmogus elgtųsi kaip 
velniažolė, rafflesia ir šamas, būtų be abejo me- 
lagis, apgavikas. Kaip jau viršiau minėjau, tai 
tegalioja tik protingai būtybei žmogui, bet ne 
gyvuliams ir augalams. Matant gyvuliuose ir 
augaluose sąmoningumo pėdsakus, tarnaujan- 
čius jų gyvybei palaikyti, atbunda mumyse pa- 
garba visatos Kūrėjui, kuris taip išmintingai 
rūpinasi savo kūriniais. 

— Rimčiau galvodami, negalime neprieiti iš- 

vados, kad pasaulį valdo be galo tobula ir iš- 
mintinga būtybė. Ši be galo išmintinga būtybė 
rūpinasi, kad kai kurios gyvių rūšys per daug 
neįsigalėtų. Todėl ji leidžia atsirasti daugeliui 
jų priešų. O kad jos nepranyktų, ji suteikia joms 
įvairius apsimetimo talentus, kurių dėka jos 
minta, veisiasi ir ginas nuo priešų. Visa tai yra 
darbas amžinojo Kūrėjo, kurio budri akis sau- 
go ir puoselėja kiekvieną gamtos padarėlį. 


Ką mums kūnas pasakoja 


Ir vėl lietingos dienos prislėgė mūsų sto- 
vyklos nuotaiką. Visi noroms nenoroms buvom 
priversti sėdėti palapinėse. Tačiau nuobodžiauti 
nereikėjo. Kunigas kapelionas nuolat mums pa- 
sakojo apie nuostabią gamtą, jos stebuklus ir 
paslaptis. Štai ir šiandien jis atėjo į didžiąją 
palapinę ir atsisėdo ties Seibūčiu, kuris nese- 
niai pasižymėjo menku žmogaus kūno pažinimu, 
ir tarė: 

— Mano mielieji. Labiau įsigilinę į tikslingą 
žmogaus kūno sudarymą, randame jame nuosta- 
bių dalykų. Mūsų sielą pagauna pagarba, kai 
pamatome išmintingą ir tikslingą žmogaus or- 
ganizmo sutvarkymą. Daugelis žmonių neturi nė 
mažiausios nuovokos apie sudėtingus veiksmus, 
vykstančius žmogaus kūne. Pirmiausia paminė- 
tinas sumanusis fabriko direktorius, kuris pri- 
žiūri visą darbą. 

— Manote, smegenys? 

— Įspėjai! Kaip nuostabiai jos surėdytos! 
Kiekvienam veiksmui iš tam tikros smegenų da- 
lies didžiuoju kabeliu ir daugeliu šalutinių vie- 
lų ateina įsakymai. 

— Kabelis, tai nugarkaulio smegenys, šalu- 
tinės vielos — nervai, ar netiesa? — paklausė 
vienas mokinių. 

— Visai teisingai. Bet dabar pasakyk man, 
kokie aparatai perduoda žinias telefonų centra- 
linei, smegenims iš išorės pasaulio? 

— Ausys. 

— Jos irgi. Ausys tai lyg kokie priimtuvai. 
Bet akys... Apskritai, akys yra be galo to- 
buli organai. Apie jas galima būtų pasakoti iš- 
tisas valandas. Akies tinkle, pagal spindulių 
lūžimo dėsnius, atsiranda paveikslas, panašiai 
kaip fotografijos aparate. Bet visame pasauly 
neatsirastų tokio gero fotografijos aparato, kaip 
akis! Neseniai vienas iš jūsų per apsirikimą pa- 
darė dvi nuotraukas ant tos pačios plokštelės — 
be abejo, abi nuotraukos buvo nevykusios. Akis 
per valandą padaro tūkstančius nuotraukų, ir 
jos visos išeina aiškios, spalvotos. Tos nuotrau- 
kos pasilieka atmintyje ir, reikalo esant, gali 
būti pakartotos. 

— Fotografijos aparatas nustatyti nelengva. 
Yra visa eilė sudėtingų apskaičiavimų ir lente- 
lių, parodančių, kaip ilgai prie tam tikro atstu- 
mo ir šviesos kiekio reikia išlaikyti atdarą apa- 

ratą. Akiai to viso nereikia. Jos nervai savaime 
nustato lėliukės iškilimą, atstumą, daikto didu- 
mą ir šviesos kiekį. Matomajam daiktui artė- 
jant, vyzdys darosi iškilesnis, jam nutolstant, 
— iškilimas nyksta; visa tai įvyksta savaime, 
mums nepastebint. Kai būna daugiau šviesos, 
lėliukė susitraukia, kai mažiau — išsiplėčia, tik 
mes to nejuntame. 

— Apie spindulių gaudymą, apie jų jungi- 
mąsi ir lūžimą kai kurie iš jūsų moka daugybę 
taisyklių. Ir kaip nuostabu! Akis atitinka visas 
tas taisykles iki paskutinio mažmožio. 

— Tik pagalvokit, kokia laimė, kad akys pa-- 
talpintos aukščiausioj kūno vietoj, iš kur daug 
ką galime matyti. Ką gi galėtume a jei 
akys būtų, pav., kojose? 

— Nėra jautresnio kūno paviršiuje organo 
už akį. Todėl ji turi būti gerai apsaugota. Akies 
dauba išklota elastiškais raumenimis, kad ne- 
kenktų prispaudimas bei sutrenkimas. Antakiai 
ir blakstienos sergsti aki nuo vandens, dulkių 
ir per didelės šviesos. Seibūti, jei nori atitaisyti 
savo nevykusias pastabas, pasakyk, kodėl žmo- 
gus taip dažnai mirksi? 

— Todėl, kad miego nori. 

— Ak tu, miegaliau! Tu be nesąmonių ne- 
apsieini. Bet juk žmogus mirksi ir nenorėdamas 
miego. Mat, ir mirksėjimas yra ne kas kita, 
kaip savos rūšies akies apsauga. Kaip šeiminin- 
kė drėgna skepeta nuo langų stiklų nubraukia 

dulkes, panašus veiksmas įvyksta akyje kartą 
sumirksėjus. Tik, kai uoli šeimininkė kartą per 
dieną tevalo langus, akis tai daro labai dažnai, 
nelaikydama savyje nė mažiausios dulkelės. 

— Dar vienas akies savumas jus nemažai 
nustebins. Kaip žinote, kiekvienas žmogaus kū- 
no organas labai bijo šalčio. Dažnai šąla mums 
rankos — ir jos gali nušalti; šąla ausys — ir jos 
gali nušalti; bet mūsų akys, kurios visais at- 
žvilgiais taip jautrios, šalčio visai nebijo. Akys 
nešąla net didžiausiam šalty. Kodėl taip yra? 

— Aš žinau, tėveli, — pasisiūlė Šermukš- 
nis. — Štai kodėl. Jei akys šaltų, mes negalė- 
tume vaikščioti. Nors įvairiais būdais rankas ir 
kojas saugome nuo šalčio, tai vis dėlto dar ga- 
lime vaikščioti. Bet jeigu šaltų akys ir mes tų- 
rėtume jas pridengti nuo šalčio, tai negalėtume 
nė žingsnio žengti. 

— Įdomu, — tarė Milvydas, — kuo galima 
pavadinti uoslės ir skonio pojūčius? 

— Uoslės ir skonio pojūčiai tai tikros che- 
minės laboratorijos, kurių pareiga prižiūrėti val- 
gius, kad nebūtų sugedę. 

— O širdį? 

— Širdis tai nepaprasta pompa. Tokio ge- 
rumo pompos nepadarytumei nė moderniškiau- 
sios technikos pagalba. Ji aprūpina gaivinančiu 
krauju visą organizmą. Inkstai atstoja koštuvą. 
Virškinamieji organai — geriausias centralinis 
apšildymas. Jis nuolat teikia kūnui 37 laipsnius 

šilimos. Vistiek, ar lauke būtų 10 laipsnių 
šalčio, ar 30 laipsnių šilimos — kūno tempera- 
tūrą nuo to nei padidėja, nei pamažėja. Vien 
apie šitą reiškinį galima būtų galvoti ištisas va- 
landas. Jei norime palaikyti kambaryje pastovią 
temperatūrą, turime žiemą nuolat kūrenti pe- 
čių, o vasarą uždarinėti langus. Gyvo žmogaus 
kūne visa tai įvyksta savaime! 

— Bet juk kur vyksta degimas, ten turi būti 
ir degėsių. Mūsų tarnaitė išneša kasdien iš pe- 
čiaus nemažą krūvą pelenų. Tai ir žmogaus kū- 
ne, jei jame vyksta degimas, turėtų būti degėsių. 

— Be abejo yra! Kiekvienu oro iškvėpimu 
tu valai savo organizmą. Nebereikalingos me- 
džiagos išprakaituojamos poromis. "Todėl labai 
svarbu, kad kūnas būtų švariai laikomas, kad 
poros nebūtų kuo užsikimšusios. Visi gerai Ži- 
nome, kad pečiaus negalima kūrenti dideliais 
rąstais; prieš tai juos reikia suskaldyti. Šito da- 
lyko išmintingasis Kūrėjas nepamiršo, kurda- 
mas žmogaus kūną; Jis įrengė jame aštrų piūk- 
14 ir malūną. 

— Tai, tur būt, dantis. 

— Be to, Jis mums davė nepaprastai gra- 
žius vargonėlius — gerklas ir dumples—plau- 
čius. Apie šituos du dalyku kitoj vietoj plačiau 
pakalbėsim. Čia dar turiu priminti, kad visas 
žmogaus skeletas yra ne kas kita, kaip pritai- 
kymas moderniškiausių statybos dėsnių, pagal 
kuriuos šiandien statomi milžiniški didmiesčio 

namai, tiltai ir kiti nepaprasti technikos še- 
devrai, 

— To aš jau nebesuprantu, — tarė Skar- 
denis > 

— Kantrybės! Jei tau kada teko matyti per- 
lūžusį kaulą, tai be abejonės pastebėjai kempi- 
nės pavidalo masę, vadinamą spongiosa 

— Aš tai pastebėjau, — tarė Šermukšnis. 
— Kai kuriose kaulo vietose tos masės matyti 
gana daug, kitose mažiau. Ji yra išakijusi kaip 
koks tinklas įvairaus didumo akimis. 

— Visai teisingai pastebėta! Tik nereikia 
manyti, kad tas masės išakijimas yra be jokios 
tvarkos. Visai priešingai. Ji sudaryta pagal rei- 
kalingus statybinės technikos dėsnius, priduo- 
dančius kūnui atsparumo. 

— Kaulai nepaprastai planingai sudaryti. 
Akytosios masės dėka jie yra stiprūs ir lengvi. 
Kaip tikslingai ir sumaniai kaulai sudaryti, ga- 
lima spręsti ir iš to, kad sulūžęs kaulas, jei ne- 
vykusiai suauga, tai nebetenka pirmykščio tvir- 
tumo. 

— Mokslininkai tvirtina, kad šlaunies kau- 
lo sudarymas taip tiksliai atitinkąs visus sta- 
tybos reikalavimus, jog tokio spaudimui išlai- 
kyti apskaičiavimo ir geriausias inžinierius pa- 
daryt nesugebėtų. 

— Žmogaus kaulai — tai puikiausias mecha- 
nizmo pavyzdys. Kiekvienas sąnarys atstoja kel- 
tuvą. Fabrike jūs be abejonės pastebėjote, kaip 

platūs diržai vyniojasi apie didelius ir mažus 
ratus; tai raumenys, kurie judina ir valdo kau- 
lus. Tik žmogaus organizme kai kas dar daug 
sumaniau įrengta, negu fabrike, nes raumenys, 
reikalo esant, gali iki 5/4 savo ilgio pailgėti ir 
vėl susitraukti. Tokių diržų, kurie savaime išsi- 
temptų ir susitrauktų, joks mokslininkas šiam 
pasauly dar neišrado. 

— Šiandien žmonės pasigamina nuostabiai 
tobulų instrumentų; bet ar atsirastų kur kitas 
toks įrankis, toks sudėtingas, toks tobulas, toks 
jautrus, kaip žmogaus crganizmas? Šitas sudė- 
tingas organizmas yra skersai ir išilgai nuties- 
tas telefonų linijomis. Jomis valia duoda įsaky- 
mus atitinkamiems organams, ir šie tuojau juos 
vykdo. Visuomet pradeda judėti tas organas, 
kurio aš noriu, kad judėtų, nors man visai ne- 
žinoma, kurie raumenys rcikalingi tam bei ki- 
tam atitinkamo organo judesiui. Ar tai ne- 
nuostabūs ir mus susimąstyti verčią dalykai? 
Turint visa tai galvoje, savaime prieinama iš- 
vada: koks išmintingas turi būti tas, kuris iš- 
galvojo šį nuostabų organizmą! 

— Iš tikrųjų, — tarė Skardenis, — taip gal- 
vojant siela nejučiomis turi pakilti prie Dievo. 

— Bet vis dėlto, žiūrėkit, yra daug žmonių, 
kuriems nuostabus daiktų tikslingumas nedaro 
jokios įtakos; jais jie nepakyla prie Dievo. Ge- 
riausiai tai paaiškės iš pavyzdžio. 

— Strasburgo katedroje yra užsilikęs iš vi- 

duramžių nepaprasto didumo laikrodis. Jis pa- 
rodo minutes, valandas, dienas, mėnesius ir net 
metų laikus. Visas jo įrengimas gana painus, 
bet kartu ir įdomus. Pav., ketvirtį valandos 
muša plaktuku į varpą mažas vaikas, pusę va- 
landos — jaunuolis, tris ketvirčius valandos — 
suaugęs žmogus, valandą. — senis. Iš to galite 
spręsti, koks sudėtingas šito laikrodžio mecha- 
nizmas. 

— Dabar įsivaizduokit, šito laikrodžio me- 
chanizme, tarp ratų ir ratelių, landžioja skruz- 
dė. Ji atydžiai apžiūri dantuotus ratus, grandi- 
nes, svarsčius ir taria sau: 

„Čia nieko nėra ypatinga. Ar didelis daik- 
tas, kad rodikliai sukasi? Tai visai suprantama; 
nes rodikliai prijungti prie šito keisto rato. Šis 
gi ratas sujungtas su kitu ratu, kuris taip pat 
sukasi. Bet kas gi jį suka? Ogi ta judanti švy- 
tuoklė. Bet kas gi pagaliau judina tą švytuoklę? 
Ogi anie didieji svarsčiai savo svoriu ją judina. 
Vadinas, čia nieko nėra nuostabaus. Vieną ratą 
suka kitas ratas, tą vėl trečias... Žodžiu, visa 
tai yra ne kas kita, kaip mažų vaikų žaislas.“ 

— Taip filosofuoja mažoji skruzdė, manyda- 
ma viską gerai suprantanti. Deja, ji nesupran- 
ta tai, kas svarbiausia. 

— Ji nežino, kas šituos ratus padarė ir taip 
sumaniai sujungė, kad vienas gali sukti kitą. 
Jai visai neateina į galvą, kad čia yra sumanaus 
ir protingo laikrodininko darbas. 

— Tuo tarpu žmogaus kūnas yra šimtą kar- 
tų nuostabesnis negu Strasburgo katedros laik- 
rodis, — šiais žodžiais kunigas kapelionas baigė 
savo kalbą. 


Pataisos egzaminai 


Jurgis stengėsi savo anatomijos nežinojimą 
pataisyti ir todėl kurį laiką uoliai jos mokėsi. 
Tam tikslui jis buvo radęs mūsų kelionės kny- 
gynėly labai gerą vadovėlį. Pagaliau išdidžiai 
jis praneša kapelionui, jau galįs laikyti pataisą. 
Kapelionas sutiko su Jurgio pasiūlymu ir pra- 
dėjo jį egzaminuoti. Klausinėjo po truputį iš vi- 
so kurso, bet ypač apie žmogaus ranką. 

— Pasakyk, Jurgi, ką tu žinai apie ranką? 
— tarė kapelionas. 

— Žmogaus ranka susideda iš 27 kaulų, ku- 
riuos su vienas kitu jungia 40 raumenų, — ra- 
miai atsakė Jurgis. 

— Palauk! Kol kas užteks, — pertraukė jį 
kapelionas. — Žiūrėkit, mielieji, jei ranka ne- 
būtų sudėtingai sudaryta, tai žmogus savo dva- 
siniais veiksmais negalėtų pranešti gyvulių. Da- 
bar gi mes savo rankomis galime dirbti kaip pa- 
prasčiausį, taip ir sudėtingiausį darbą. Pav., 
užtenka man tik panorėti ir iš mano rankos pa- 
sidaro lyg koks semtuvėlis, kuriuo aš galiu vis- 
ką semti. Arba jei aš noriu į medį kopti, jos 

man kablių vietoje tarnauja. Be galo didelės 
reikšmės turi rankai nykštys. Jis kartu su kitais 
pirštais sudaro lyg kokias reples, kuriomis ga- 
lime paimti ir mažesnius daiktus. Pažymėtina, 
kad ne visi rankos pirštai vienodo ilgumo. Dėl 
ko taip? Ogi dėl to, kad mes galėtume apimti 
apskritos formos daiktus. 

— Ogi gestai! — įsikišo Skardenis. 

— Tiesa, kiek jausmų galima išreikšti įvai- 
riais rankos judesiais! Ranka, iš tikrųjų, yra 
nepaprastai sumaniai Kūrėjo surėdyta. Savo 
proto ir rankų dėka žmogus išsiskiria iš visų 
kitų gamtos tvarinių. Ta pati ranka, kuri kar- 
tais vietoj geležinio kablio tarnauja, gali leng- 
vai valdyti rašomąją plunksną bei vedžioti dai- 
lininko teptuką. 

— Žmogaus rankoj veikia visa eilė kompli- 
kuotų mašinerijų. Ranka mes galime įvairius 
daiktus apčiupinėti, justi, o tam vėl reikia ypa- 
tingo surėdymo. Sumanūs inžinieriai gali pada- 
ryti tokias mašinas, kurios spaudžia, ir tokias, 
kurios ima; tačiau koks sumanus turi būti iš- 
radėjas tos mašinos, kuri sykiu apčiupinėja, 
spaudžia, ima ir junta. Ir visi šitie jos veiksmai 
nė kiek kits kitam neprieštarauja! 

— Bet kaip ten yra, kunige kapelione, kad 
mes lenkdami ranką nejaučiame jokio tryni- 
mosi? 

— Tai yra nuostabus dalykas. Jūs visi pa- 
stebėjot, kad dažnai reikia tepti tam tikra alyva 

mašinų sąnarius. Šių dienų technika yra pada- 
riusi tokią pažangą, kad didžiosios mašinos te- 
pasi tam tikrų automatų pagalba. Tačiau tokios 
mašinos, kuri pati sau reikalingų tepalų gamin- 
tųsi, kaip kad žmogaus sąnariuose įvyksta — 
dar joks inžinierius neišrado. 

— Tik pamanykit, koks sudėtingas įvyksta 
veiksmas, kai mes, norėdami ką nors paimti, rie- 
čiame mūsų rankos pirštus. 

— Ar tai jau toks didelis daiktas? 

— O kaip jūs manot! Ar jūs žinot, kas 
įvyksta lenkiant pirštą? Raumenys, kurie valdo 
piršto kaulus, susitraukia. Nuostabiausia yra 
tai, kad kiekvieną organą sujudina tam tikra iš- 
orinė jėga. Pirmiausia raumenyse esanti jėga 
sujudina nervus: Nervai gi paliečia raumenis 
ir ta pačia akimirka raumenyse esanti jėga pra- 
deda veikti, kartu priversdama raumenį judė- 
ti. Ta pati jėga gali sukelti įvairių mūsų orga- 
nizmo dalių judėjimą. Žmogus tokios mašinos 
ne tik nepadarytų, bet negalėtų nė įsivaizduoti. 

— Atsiprašau, kunige kapelione, kokia tai 
galėtų būti jėga, kuri glūdi žmoguje ir, reikalo 
esant, esti nervų sujudinama? — paklausė Sei- 
būtis. 

— Tai savo rūšies elektra. Mat, kiekvienas 
raumuo yra lyg koks akumuliatorius, kuriame 


| susirenka elektros srovė. Žmogaus kūne yra 
„daug šimtų tokių akumuliatorinių batarijų ir 


kiekvienos tokios batarijos tikslas sujudinti ati- 


115 


tinkamą raumenį. Matot, koks sudėtingas yra 
šis mechanizmas. 

— Ir dar kas. Pasakykit, kas verčia rankos 
pirštų raumenis dirbti bet kurį darbą? Padary- 
kim mes, Jurgi, vieną bandymą. Aš duosiu tavo 
pirštams įsakymus, o tu juos vykdyk. Dėmesio! 
Komanduoju: „Pirštus ištiest“! 

Jurgio pirštai išsitiesė. 

Pasigirdus komandos žodžiams: „Pirštus 
sulenkt!“ ir pirštai susilenkė, padarydami 
kumštį. 

„Pirštus ištiest“! — ir pirštai išsitiesė. 

— Matai, mano mielas, tavo protas įsako 
pirštams, o pirštai vykdo jo įsakymus. Proto 
įsakymai pirštams yra perduodami telefono 
vielomis — nervais. Tūkstančiai metų praėjo, 
kol mokslo vyrai išrado telefoną. O juk panašus 
telefonas veikia kiekviename žmoguje, tik, de- 
ja, jie to nepastebėjo. Jei mes telefoną laikome 
dideliu išradimu, tai kokia išmintis turi būti to, 
apie kurį mums pasakoja žmogaus kūno surė- 
dymas. Net didžiausio didmiesčio telefonų cent- 
ralinė negali prilygti žmogaus smegenims. 

— Rankomis mes galime ne tiktai ką ap- 
čiuopti, bet ir justi. Ir šis veiksmas įvyksta 
dėl nervų, kurie yra tankiai išsišakoję žmogaus 
kūno paviršiuje. Visame kūno paviršiuje yra 
be galo daug tam tikrų stebėjimo punktų, ku- 
rie praneša centralinei — smegenims apie ši- 
limą, šaltį, apie daiktų kietumą bei minkštumą 

ir t. t. Šitie stebėjimo punktai yra ne kas kita, 
kaip regėjimo, klausos, skonio ir uoslės nervų 
galai, kurie žaibo greitumu ir be paliovos duoda 
pranešimus centralinei; jų dėka mes patiriame, 
kokie paveikslai, tonai ir kvapsniai mus apsupa 
ir tuo pačiu sužinome, ar jie yra mums kenks- 
mingi, ar ne. 3 

— Esant dideliam ir sudėtingam veiksmui, 
yra būtina sąlyga, kad kas nors visą to veiksmo 
eigą aiškiai turėtų prieš savo akis, o tai yra ga- 
lima tik tada, kai iš visų to veiksmo vietų yra 
duodami jam atitinkami pranešimai apie įvai- 
rius vietos įvykius. Karo metu į vyriausiojo ka- 
ro vado būstą telefonais ir kitomis priemonėmis 
siunčiami iš fronto pranešimai, kad tokiu būdu 
jis, tas karo vadas, gerai žinotų apie visus 
fronto įvykius. Jei tokiems dalykams reikia 
nemenko sumanumo, tai kokio sumanumo rei- 
kėjo įrengti žmogaus kūne daugybei tų visų 
stebėjimo ir pranešimo punktų!... 

Per tą laiką Jurgis tik lingavo galvą, reikš- 
“damas savo pritarimą kapeliono žodžiams ir 
“tokiu būdu „sėkmingai“ išlaikė anatomijos pa- 


Skardenis susižeidė 


Vakar Skardenis, beskusdamas bulves, įsi- 
"piovė pirštą. Milvydas, mūsų sanitaras, tuojau 
atlėkė į nelaimės vietą ir suteikė nukentėjusiam 
pirmąją pagalbą. Tiesa, žaizda buvo menka, bet 

vis dėlto Milvydui buvo gera proga rimtiems 
tikslams panaudoti vaistų sandėliuką. Jis užla- 
šino porą lašų jodo ant nelaimingojo vos žy- 
mios žaizdos ir dalykas baigtas... 

Mažasis Budreikiukas, kurs visa tai matė, 
galvatrūkčiais nulėkė pas kapelioną ir sako: 

— Tėveli, Skardenis įsipiovė ranką ir baisiai 
kraujas bėga... 

Tai išgirdęs, kapelionas nuskubėjo į virtu- 
vę, kur buvo susirinkęs nemažas vaikų būrys. 
Laimei, nebūta ko skubėti. Iš Skardenio piršto 
kraujas jau nebebėgo. 

— Kad kiek būtų išbėgęs visas jo kraujas, 
— prabilo išsigandęs Vytukas. 

— Taip lengvai visas kraujas neišbėga, — 
pareiškė Šermukšnis. — Skardenis tik dėl iš- 
gąsčio taip pabalo, ne dl nutekėjusio kraujo. 
Juk be jokios žalos galima netekti pusės litro 
kraujo. 

— Vis dėlto, kraujas yra visų brangiausia 
mūsų organizmo dalis, — įsikišo kapelionas. — 
Jis ugdo jauną organizmą, atnaujina pasenusį 
ir suteikia jam šilimos bei energijos. Skardeni, 
paaiškink jaunesniesiems, iš ko kraujas susi- 
deda. 

— Iš dviejų dalių: iš bespalvio skystimo ir 
spalvotų (raudonų ir baltų) kraujo rutulėlių, 
kurie tame skystime plauko. Kraujo rutulėliai 
yra be galo maži, jie tėra tik 0,007 kubinio mi- 
limetro didumo. Todėl nė kiek nenuostabu, kad 

sveiko žmogaus viename kubiniame centimetre 
kraujo yra maž daug penki milijonai kraujo 
rutulėlių; visame gi žmogaus kūne yra apie 
penkis litrus kraujo, arba dvidešimts penkis 
milijardus kraujo rutulėlių. 

— Bravo, — pagyrė kapelionas. — Matyt, 
kad tu nori būti gydytoju. Vadinas, dvidešimt 
penki milijardai kraujo rutulėlių plaukioja žmo- 
gaus kūne. Tai yra be galo didelis skaičius. Ypač 
prisiminus, kad tie kraujo rutulėliai ne be jokios 
tvarkos plaukioja po mūsų kūną. Kraujas yra 
reikalingas visam organizmui. Jis turi siste- 
matingai išsidalyti po visą kūną. Tam tikslui 
tarnauja išsišakojęs gyslų tinklas. Didžiausio 
didmiesčio vandentiekis, palyginus su kraujo 
tekamąja sistema, yra tik žaislas. Tur būt jūs 
žinot, kaip vandentiekio centralinėj yra dirba- 
ma, planuojama, tvarkoma, kad tik visas van- 
dens tiekimo darbas sėkmingai vyktų. Ir krau- 
jo tekamoji sistema turi panašią centralinę: 
širdį. 

— Širdis yra puiki varomoji ir siurbiamoji 
pompa, kurios joks inžinierius nepajėgtų pada- 
ryti. Tai yra nedidelis gabalas raumenų, nė kiek 
nedidesnis už suspaustą kumštį. Jis aprūpina 
visą organizmą krauju. Nepaprastas tai darbas! 
Per minutę ji suplaka 70 kartų. Ir tokiu pat 
greitumu ji turi be pertraukos plakti dieną. ir 
naktį. Tuo tarpu kai akys, ausys, rankos ir sme- 
genys naudojasi maloniu nakties poilsiu, vargšė 
širdis turi be pertraukos dirbti. 

— Tai jau tikrai nuostabu, — nebeiškentęs 
prasitarė Norkus. 

— Ir, žiūrėk, ši mažutė širdis turi dirbti apie 
60—70—830 metų. Aišku, laikas nuo laiko kai 
kurios jos dalys šiek tiek apgenda, bet ir vėl ji 
pati visa tai atitaiso, nenutraukdama nė minų- 
tėlei savo nuolatinio darbo. Kaip dažnai prisei- 
na užtverti gatvę, kai taisome susinešiojusį 
grindinį. Ir širdis susinešioja, ir jai reikia lai- 
kas nuo laiko atsinaujinti, pasitaisyti, tačiau 
kraujas nė vienai minutėlei negali paliauti ke- 
liavęs po žmogaus kūną. Ar mes miegam, ar 
vaikštom, ar sėdim, ar bėgiojam, ar plaukom, 
ar apie ką mąstom, ar ne, — mūsų ištikimoji 
darbininkė širdis plaka vis vienodu taktu. Kas 
minutė ji pervaro visą kraujo kiekį tris kartus 
per visą žmogaus kūną. Kuriam tikslui kraujas 
taip aplink keliauja, dauguma jūsų, tur būt, jau 
žino. 

— Taip, žinome! — atsiliepė Skardenis. — 
Šviežia, deguoniu pripildyta kraujo srovė, sru- 
vena per visą kūną, nepalikdama nė tolimiausių 
jo kampelių. Iš širdies į visas puses keliauja 
raudoni kraujo rutulėliai. Pakeliui jie išdalina 
deguonį kaulams, audiniams, odai, nervams ir 
liaukoms, o iš ten surenka išskirtas organines 
medžiagas, būtent: vandenį ir angliarūkštį. 
Kraujas išnešioja po visus kampelius ir tas 
medžiagas, kurios yra reikalingos atnaujinti 
kūnui; mat, maž daug, kas septinti metai atsi- 

aliejų Gilos 


naujina visas mūsų kūnas. Palengva jis dėvisi, 
o susidėvėjusios dalys yra pakeičiamos naujo- 
mis. "Tik šito pakeitimo mes patys nepaste- 
bime. 

— Bet ką jūs žinot apie venas? — galop pa- 
klausė kapelionas. 

— Raudonieji kraujo rutulėliai surenka 
nuodinguosius produktus ir venomis, arba gys- 
lomis, grįžta į širdį, — drąsiai atsakė Šermukš- 
nis. 

— Teisingai! — patvirtino kapelionas. — 
Jei širdis sugedusį kraują dar toliau po kūną 
varinėtų, tai angliarūkščia užsinuodytų visas 
organizmas. Tačiau to niekuomet nepasitaiko. 
Sugedęs kraujas tuojau patenka į tam tikrus 
koštuvus: inkstus. Ten jis yra valomas. Bet 
kaip išmintingai tai įvyksta! Visa tai, kas yra 
kenksminga bei nuodinga, turi būtinai pereiti 
per inkstus. Priešingai gi, nė vienas sveikas 
kraujo rutulėlis per juos pereiti negali. Ir iš tik- 
rųjų, mažiausi kraujo rutulėliai, kurie į laibiau- 
sio plauko skylutę galėtų įlysti, susilaiko inkstų 
audiniuose. Inkstuose susilaiko taip pat balty- 
mas, cukrus ir, žodžiu, viskas, ką organizmas 
gali suvartoti. Kaip džiaugėsi mokslininkai, iš- 
radę radio bangų koštuvą, kurio pagalba gali- 
ma į aparatą leisti tik tas bangas, kurių tuo bei 
kitu atveju norima. Tai yra nepaprastas išradi- 
mas! Bet toli gražu negalima tai palyginti su 
inkstais, kurie per savo audinius leidžia perte- 

kėti vandeniui, tuo tarpu be galo mažus kūne- 
lius sulaiko. 

— Tačiau tuo kraujo valymas dar nepasi- 
baigia. Iš organizmo surinktųjų medžiagų dalį 
kraujas nuneša į kepenas, kur jos, tos medžia- 
gos, paverčiamos virškinimui reikalinga tulži- 
mi, ir tik tada kraujas jau gali patekti į dešinį 
širdies skilvelį. Iš širdies jis pereina į plaučius, 
kur pagaliau visiškai išsivalo. 

— Ir plaučiai yra nepaprastas daiktas! Jie 
susideda iš maždaug 1800 pusės kvadratinio mi- 
limetro didumo pūslelių. Jei mes visas plaučių 
pūslelių sieneles ištiestume, tai ar žinot, kokį 
plotą jos užimtų? Ogi 200 kvadratinių metrų. 


— 200 kvadratinių metrų? Kuriam tikslui 
tokia daugybė pūslelių ? 


— Mat, kiekvienas plakimas išlieja į plau- 
čius apie 180 gramų kraujo. Kadangi širdis per 
minutę suplaka 70 kartų, tai šis kraujo kiekis 
teišbūna plaučiuose tik vieną septyniasdešim- 
tąją minutės dalį, ir per šį nepilnos sekundės 
laiko tarpelį kraujas turi palikti angliarūkštį ir 
pasiimti iš plaučių šviežią deguonį. Taip išva- 
lytas kraujas grįžta į kairįjį širdies skilvelį, iš 
kur ir vėl pradeda savo gaivinančią kelionę. Ši 
kraujo kelionė tęsiasi dieną ir naktį, punktua- 
liai, nesustodama nė minutėlei — o mes to visai 
nė nepastebim. Kyla klausimas, kas gi judina 
tą neramų raumenų gabalėlį. Kaip tik čia mes 

ir pasijuntame, priklausą nuo Dievo rankos. Juk 
užtenka širdžiai tik akimirkai sustoti, ir gyveni- 
mas baigtas! 


Mažiesiems žaidžiant 


Šiandien po pietų mažieji suorganizavo fut- 
bolo rungtynes, o mes „didieji“  susirinkome 
prie kun. kapeliono palapinės pasišnekučiuoti. 

— Tėveli, Jūs žinote, kaip aš mėgstu skai- 
tyti gamtos mokslo knygas, — pradėjo Milvy- 
das. — Kartą beskaitant apie medžiagos keiti- 
mąsi, atėjo man į galvą įdomi mintis. Būtent, 
kad iš medžiagos keitimosi galima įrodyti, jog 
mes turime dvasišką sielą, visiškai skirtingą 
nuo kūno. 

— Įdomu, kaip tu tai įrodysi, — tarė kape- 
lionas. 

— Visi gerai žinome, kad mūsų kūnas nuo- 
lat atsinaujina, — tęsė Milvydas. — Iš maisto 
jis gauna energijos, kuri padidina narvelius. 
Padidinti narveliai dalosi ir tuo būdu dauginasi. 
Narveliams dauginantis, auga mūsų organizmas. 
Sugedusių narvelių vietą pakeičia nauji. Šis or- 
ganizmo keitimasis vyksta be pertraukos, bet 
mes tai nepastebime. 

— Prie dalyko, — tarė keletas nekantruo- 
lių. 

— Kantrybės! Dabar pradėsiu įrodymą. Pa- 
senusių bei sugedusių narvelių pakeitimas nau- 

jais vyksta vienodai, ritmiškai. Mokslininkų yra 
tiksliai apskaičiuota, kad septynerių metų bū- 
vyje atsinaujina visas žmogaus organizmas. Va- 
dinasi, po septynerių metų iš mano senojo orga- 
nizmo nebeliko nė mažiausios dalelytės. 

— Tai yra fiziologinė tiesa. Bet vis dėlto aš 
gerai atsimenu, kaip, būdamas penkerių metų 
berniokas, buvau mamos smarkiai išbartas dėl 
smaguriavimo. Kaip tai yra galima, kad aš at- 
simenu įvykius, įvykusius prieš dvyliką metų? 
Gal smegenų dėka? Jokiu būdu! Juk iš mano 
pirmykščių smegenų nebeliko nė vieno atomo. 
Arba ir šiandien dar tebepykstu ant savęs, kad, 
būdamas devynerių metų amžiaus, supykęs stik- 
line kiaurai pramušiau savo mažajam broliukui 
galvą. Ir šiandien dar tebesigailiu, kad taip blo- 
gai pasielgiau. Bet kas gi yra tai, kas sukelia 
manyje gailestį, kas prikaišioja man mano ne- 
dorą elgesi? Juk visas mano kūnas atsinau- 
jina kas septinti metai. Tačiau nežiūrint to at- 
sinaujinimo kažkas pastovus manyje slepiasi, 
kurs prikaišioja man nedorus mano darbus, kad 
ir tolimoj praeity padarytus. Vadinas, yra ma- 
nyje kažkas dvasiška, kas, organizmui keičiantis, 
nesikeičia, t. y. mano siela. 

— Visai protingai galvoji — tarė kape- 
lionas. — Jau gana seniai garsus gamtininkas 
Meyer'is tą pačią mintį yra išreiškęs maždaug 
šiais žodžiais: „Tai yra neginčijama tiesa, kad 
gyvo žmogaus smegenyse be pertraukos vyksta 

medžiagos pasikeitimai, vadinami molekulų 
veiksmais, ir kad dvasinis žmogaus veikimas yra 
tampriai susijęs su medžiaginiais smegenų 
veiksmais. Tačiau būtų neprotinga manyti, jog 
šie du lygiagreta vykstą veiksmai niekuo nuo 
vienas antro nesiskiria. Kad lengviau suprastu- 
me šį dalyką, paimkime pavyzdį. Visiems yra 
gerai žinoma, kad be cheminio proceso įvykimo 
negalima telegrafuoti: Tačiau joks protingas 
žmogus nesakys, jog telegramos turinys yra pa- 
sėka elektrocheminių veiksmų. Tą patį galima 
pasakyti ir apie santykius tarp žmogaus smege- 
nų ir jo minčių. Smegenys yra tik įrankis, bet 
nieku būdu ne pati dvasia“. 

— Tėveli, aš turiu dar porą pastabų dėl sie- 
los, miego ir sapnų. 

— Na, tad pasakok. Pažiūrėsim, ką tu gera 
išgalvojai. 

— Dažnai aš klausiu save, kas dedasi su 
mumis, kai miegame. Šį dalyką aš taip įsivaiz- 
duoju, kad miegant santykiai tarp kūno ir 
sielos šiek tiek atsipalaiduoja. Žinoma, miego 
metu siela kūno visiškai neapleidžia, nes jei 
siela visiškai kūną apleistų, žmogus turėtų 
mirti. Miego metu siela kūnu beveik nebesinau- 
doja; ji palieka jį vieną, panašiai kaip smuiki- 
ninkas kartais pasielgia su savo smuiku. 

— Taip, visai panašiai, kaip smuikininkas 
elgiasi su savo smuiku. Kai žmogus nemiega, 
siela griežia savo įrankiu: kūnu; miego metu 

ji padeda tą savo įrankį į šalį. Ir štai kas mane 
ypatingai stebina. Atrodo, tarytum kūno pojū- 
čiai visiškai nebeveikia. Kad taip iš tikrųjų yra, 
aš manau, kiekvienas pakankamai patyrė iš mū- 
sų pačių stovyklos gyvenimo. Ypač tie, kuriems 
rytais tekdavo žadinti miegančius, visa tai pui- 
kiausiai pastebėjo. 

— Kad ir pojūčiai beveik visai neveikia, c 
vis dėlto kiek nuostabių dalykų įvyksta miegant. 
Miegodami mes gyvename savotišką gyvenimą; 
miegodami dažnai patiriame tūkstantį kar- 
tų įdomesnių dalykų, negu nemiegodami. Mes 
kalbame nejudindami liežuvio; matome neat- 
merkę akių, girdime, bet ne ausimis; mąstome, 
tik ne protu. Todėl, mano mManymų, miegas ir 
sapnas yra didžiausis prieštaravimas materia- 
lizmui, tai filosofijos srovei, pagal kurią pasau- 
ly tėra tik medžiaga be dvasios, be sielos. Nes, 
jei tai būtų tiesa, tai kaip gi sapne mes galė- 
tume matyti puikiausius reginius, nesinaudoda- 
mi regėjimo organais—akimis? Kuo gi mes juos 
matome? Tik nieku būdu ne kūno akimis. Kaip 
tai yra galima, kad sapne girdime gražiausius 
muzikos tonus? Tikriausiai tai įvyksta ne ausų 
dėka. 

— Panašiai aš vaizduojuos mirtį ir amžiną 
gyvenimą. Kai siela galutinai apleidžia kūną, ji 
nebetenka kūniškų akių, bet tada ji ir be jų 
mato dar daug gražesnį ir įdomesnį pasaulį. 
Mat, smuikas išgvero, ir ji padėjo jį į šalį. Ku- 

riam galui jai tas išgveręs smuikas, jei ji gali 
griežti ir be jo dar daug gražesnes melodijas, 
negu kad mes sapne girdime. 

— Gal jums atrodo šios mano pastabos tru- 
putį savotiškos? Galimas daiktas. Neginčysiu. 
Bet aš manau, kad iš nuolat pasikartojančio 
miego ir nemigo mes turėtume aiškiai girdėti 
mus perspėjantį Dievo balsą: „Žmogau, tu, ku- 
ris kasdien iš vieno pasaulio (nemigo) pereini 
į kitą (miego) visai skirtingą pasaulį, žinok ge- 
rai, kad vieną kartą tau reikės galutinai skirtis 
su šiuo pasauliu ir pereiti į kitą, kur siela be 
kūno, t. y. be savo smuiko griežti galės. Klau- 
syk, amžinybėn tu nusineši savo sielą tokią, ko- 
kią gyvendamas čia žemėje būsi suformavęs. 
Jei žemėje gyvendamas ją suterši, tai į amžiny- 
bę ji atneš tik disharmoniją, nesutarimą. O 
kačių muzika man nereikalinga. Mano karalys- 
tėje tėra vietos tik geriems muzikos kūriniams“. 

— Tėveli, — tarė Šermukšnis, — mūsų kla- 
sėje yra vienas mokinys, kuris pasižymi ypa- 
tinga savo „išmintimi“. Pav., po tikybos pamo- 
kos jis visuomet plepa, kad tikįs tik tokius da- 
lykus, kuriuos pats gerai „suprantąs“. Užtat 
mes jį dažnai suriečiame į ožio ragą. 

— Na, 0 kaip jūs pasielgiate su juo tokiais 
atvejais? — paklausė kapelionas. 

— Štai ir praėjusią pertrauką jis pradėjo 
nesąmones taukšti: „Visas tikybos mokslas yra 
tik tušti žodžiai, aš tikiu tik tą, ką suprantu“. 

„Gerai“, tarė Milvydas, „ar supranti, kodėl ta- 
vo mažasis rankos pirštelis juda?“ 

„Žinoma, suprantu“, išdidžiai atsakė jis, 
„tai vyksta dėl to, kad aš pats noriu“. 

„Puiku! Jei tu jau toks gudrus esi, tai pa- 
judink kurią nors savo ausį. Tu nori, kad ji ju- 
dėtų, bet vis dėlto ji nejuda. Ar tu tai supran- 
ti?“ Visa klasė nebeišsilaikė ir pradėjo balsiai 
juoktis. 

— Nors negirtinas dalykas savo draugus 
gėdinti, — tarė kun. kapelionas, — tačiau daž- 
nai nėra geresnės priemonės tokius tuščiagal- 
vius padaryti nebepavojingus. Mano manymu, 
lengviausiai jūs būtumėte nugalėję, papasako- 
dami jam atsitikimą su vienu senu filosofu, ku- 
ris tarnavo pas karalių patarėju. Minimas filo- 
sofas, į daugelį jam patiektų klausimų, atsaky- 
davo: ,„Aš nežinau; aš nieko nežinau“. Toks jo 
elgesys pradėjo nebepatikti karaliaus dvariš- 
kiams. Ir štai kartą vienas karaliaus dvariškis 
atėjo pas tą filosofą ir tarė jam: „Karalius mo- 
ka tau didelę algą už tai, kad tu nieko nežinai“. 
Filosofas ramiai jam atsakė: „Ne, mano mie- 
las, karalius moka man algą tik už tai, ką aš 
žinau. Bet jei jis man mokėtų už tai, ko aš neži- 
nau, tai jam neužtektų nė visos karalystės 
turtų“. 

. — Girdėjau, — įsikišo Šermukšnis, — kad 
vienas netikintis filosofas yra štai ką pasa- 
kęs:' „Graži ir didinga pasaulio visata, bet jai 

išaiškinti ne būtinai reikalingas Dievo būvimas. 
Juk visą pasaulį valdo geležiniai gamtos įstaty- 
Tai“ ai 

— Gerai. Bet pasakyk man dabar, kas lai- 
mėjo kovą ties Marengu? — paklausė kapelio- 
nas. 

— Napoleonas, — atsakė Šermukšnis. 

— Aha, sakai Napoleonas, o ne jo kariški 
planai. Tiesa, geri kovos planai turi didelės 
reikšmės laimėjimui, bet kiekvienas protingas 
žmogus pasakys, kad ne karo planai laimėjo 
kovą, bet tas, kuris juos sudarė. Aš nesakau, 
kad nėra geležinių įstatymų. Tik kyla klausi- 
mas, kasgi tuos geležinius įstatymus sudarė. 
kas jų davėjas? Visas pasaulis yra lyg laikro- 
dis, kuriame viskas vyksta pagal tikslius dės- 
nius; bet ar tu gali įsivaizduoti tokį laikrodį, 
kuris būtų atsiradęs be laikrodininko? Net Vol- 
tair'as, didžiausias anų laikų Dievo priešas, pri- 
sipažino: „Le monde m'embarrasse et je ne puis 
songer gue cette horloge marche et n'ait pas 
d'horloger“, — „Pasaulis mane labai stebina, 
nes negaliu įsivaizduoti einančio laikrodžio, ku- 
ris būtų atsiradęs be laikrodininko““. 

— Pas garsųjį mokslininką Atanazijų Kir- 
cher'į atėjo kartą jo pažįstamas, netikintis žmo- 
gus, kuris visiems skelbė, kad pasaulis atsira- 
des savaime, be Dievo leidimo. Kaip tik tuo lai- 
ku  Kircher'io darbo kambaryje ant sta- 
lo stovėjo jo paties padarytas žemės rutulys — 

globusas. Tai pastebėjęs, netikintysis garsiojo 
astronomo svečias, nustebęs paklausė: „Kas pa- 
darė šitą puikų globusą?“ 

„Kas? Niekas! Jis savaime atsirado“. 

„Gerbiamasis, prašau nejuokauti. Kaip gi 
galėjo toks puikus dalykas savaime atsirasti?“ 
užsigavęs pastebėjo svečias. 

„Jei mūsų žemė ir visas pasaulis savaime 
atsirado, tai kodėl gi šis mažas rutulys nega- 
lėjo savaime atsirasti?“ — ramiai, bet kartu ir 
pašiepiančiai paklausė Kircher'is savo svečią. 
 — Ir gerai jis pasielgė. Nes, kas tik rim- 
čiau pažvelgia į pasaulio visatą, tam visur atsi- 
dengia Dievo pėdsakai. Kiekvienam protingam 
žmogui savaime kyla klausimas: Iš kur šis 
nuostabusis pasaulis? Iš kur medžiaga, atomai, 
molekulos, jonai, elektronai? Gal jūs manot, 
kad Kanto-Laplaso teorija išaiškina pasaulio 
atsiradimą? Taip, ji bando išaiškinti pasaulio 
atsiradimą, bet ne be Dievo. Nei Kantas, nei 
Laplasas neneigė Dievo buvimo. 

— Nuo senų senovės įvairūs dangaus kūnai 
laksto erdvėje pašėlusiu smarkumu. Kyla klau- 
simas, kas juos, tuos dangaus kūnus, išjudino ? 
„Jie visuomet judėjo“, — kažkas pastebi. Tai ne- 
galimas daiktas. Šiandien jau gerai žinome, kad 
dangaus kūnų judėjimas kada nors sustos; bet 
jeigu jie visuomet judėjo ir vis dėlto kada nors 
turės paliauti judėję, tai tas „kada nors“ jau 
būtų seniai įvykęs. Nuostabūs įstatymai viešpa- 

tauja visoje gamtoje. Kas juos išleido? Gal as- 
tronomai? Ne! Jie tik pastebėjo įvairių įvai- 
riausius įstatymus, viešpataujančius galingoje 
gamtoje. Tai kas pagaliau yra jų leidėjas? 

— Paimk mažą obuolio grūdelį, pasodink jį 
į žemę — ir pamatysi, kaip iš jo išaugs didelis 
medis. Kaip visa tai įvyksta? Kodėl ir kaip gy- 
vena, auga ir rutuliojasi gyvybė? Juk ir visos 
pasaulio mokslininkų laboratorijos nepajėgtų 
padaryti nė menkiausios žolelės, kuri galėtų 
gyventi ir augti 

— Gal atsitiktinai visa tai įvyksta? Jei, kaip - 
kurie tvirtina, pasaulis atsirado atsitiktinu ato- 
mų supuolimu, tai kodėl gi šiandien mes niekur 
nepastebime, kad, atomams atsitiktinai supuo- 
lus, staiga atsirastų ncrs vienas sodžius arba 
galiausiai nors vienas namas? 

— Ką tik dabar man atėjo į galvą įdomus 
įvykis, įvykęs netikinčiųjų prancūzų enciklope- 
distų draugijoje. Ten buvo pašiepiamai kalbėta 
apie Voltair'ą, kuris, nors pats netikįs buvo, bet 
vis dėlto dar tikėjo kažkokią dievybę. Jis pats 
sakydavęs, jog esąs negalimas daiktas, kad vi- 
satos laikrodis, kurs taip tiksliai einąs, būtų 
be laikrodininko, t. y. iš nieko atsiradęs. 

— Vienas ten buvusių, norėdamas užstoti 
Voltair'ą, papasakojo šitokį atsitikimą: „Būnant 
Neapoly, man teko matyti kažkokį niekų dary- 
toją, kuris apstotas žiūrovų mėtė kūbinį kau- 
lelį. Jis taip tą kaulelį numesdavo, kad kiekvie- 

ną kartą į viršų atvirsdavo šešiais taškeliais 
pažymėta plokštuma. Tai matydami, žiūrovai 
nustebę pečius glamžė. 

„Šis kūbas yra suklastotas“, pastebėjo vie- 
nas iš ten buvusių. 

Savaime aišku, jog jis buvo suklastotas; 
čia kaip tik ir glūdi visa paslaptis. Jei du kūbai 
keturis kartus iš eilės ant to paties šono at- 
virsta, tai kiekvienam protingam žmogui aišku, 
kad jie yra suklastoti. Tuo tarpu pažvelkite į šį 
pasaulį: į nesuskaitomą daugybę saulių, pla- 
netų, mėnulių, kurie, gal būt, tūkstančių tūks- 
tančius metų slenka tais pačiais keliais be jo- 
kių trukdymųsi, susidūrimų. Pažvelkit į mūsų 
žemę, į jos žemynus ir vandenis, į orą, šviesą ir 
lietų. Visa tai taip sumaniai sutvarkyta, kad že- 
mės, vandens ir oro gyventojai turėtų atitinka- 
mas gyvenimo sąlygas. Ir iš tikrųjų, jie visi 
randa gyvenimui reikalingas sąlygas. Įsistebė- 
kite į jų sudėtingus organizmus, kuriuose net 
mažiausios dalelytės atlieka tas pareigas, ku- 
rios būtinai reikalingos palaikyti visam orga- 
nizmui. Paimkim akies arba ausies sudarymą, 
Juk nei geriausi pasaulio optikai, nei mechani- 
kai savo išmintimi negalėtų padaryti tokių nuo- 
stabių dalykų. Pažiūrėkit per mikroskopą į ma- 
žą acto lašelį. Kiek ten gyvų būtybių pamatysit. 
Tik gerai pagalvokit, ar visa tai gali būti atsi- 
tiktinumo padarinys? Gamta panašiai elgiasi 
kaip tas žmogus, kuris mėtydamas nesuskaito- 

mą daugybę kūbų, kiekvieną kartą iš anksto 
pasako, kuria plokštuma bet kuris kūbas at- 
virs į viršų“. 

— Tai girdėdami, visi tylėjo. Ir iš tikrųjų, 
kągi jie galėjo pasakyti prieš šias amžinas tie- 
sas? Gyvenimas, kurį matome aplink mus, yra 
geriausias į tai atsakymas. Buvo laikas, kada 
žemėje jokios gyvybės nebuvo — tai neginčija- 
ma tiesa. Kai žemė dar tebebuvo skystas ugnies 
kamuolys, tada jokia gyva būtybė joje būti ne- 
galėjo. Vadinas, gyvybė turėjo kada nors atsi- 
rasti. Kyla klausimas, iš kur atsirado pirmoji 
gyvybė? Gal iš negyvosios medžiagos? Tiesa, 
buvo ir tokių, kurie manė, jog gyvybė atsira- 
dusi iš negyvosios medžiagos. Bet tai yra di- 
džiausia nesąmonė. Mokslas aiškiausiai įrodė, 
kad iš negyvosios medžiagos gyvybė atsirasti 
negalėjo. Štai ką sako tuo klausimu garsus 
Anglų fizikas Sir William Thomson'as: „Be vis- 
ką valdančios tvarybinės jėgos, gyvybės pra- 
džios suprasti negalima“. 

— Aš skaičiau tokią knygą, kurioje viskas 
išaiškinama išsirutulojimu, — tarė Skardenis. 

— Išsirutulojimu? Apie rutulojimosi buvi- 
mą šiandien niekas neabejoja; bet pagal kokius 
dėsnius rutulojimas vyksta, niekas to išaiškinti 
nepajėgia. Tačiau kad iš rutulojimosi išeitų kas 
nors gera, reikalinga dvasia, kuri jį, tą rutulo- 
jimąsi, vestų prie tikslo. Per „atsitiktinumą“ 
ir „aklą rutulojimąsi“ tikrai negalėjo atsirasti 
milijardai gyvų kūrinių. 

— Ir aname gamtos mokslo veikale, kurį 
aš skaičiau, pripažįstama buvimas šitų nuosta- 
bių kūrinių — tęsė Skardenis. — Tik ten tvir- 
tinama, kad gyvuliai dėl „nežinomų priežas- 
čių“ pradėję atitinkama kryptimi rutulotis, ir 
kai jie pastebėję, kad ta bei kita naujai pavel- 
dėta savybė, pav., spalva arba naujas kuris or- 
ganas pasirodęs esąs naudingas, tai tas gerą- 
sias savybes jie ir pasilaikę. 

— Ak, mielas vaike! Ar tu pats nematai, 
koks kvailas yra šis išaiškinimas? Pirmiausia 
tu turi nepamiršti, kad tokiam rutulojimuisi rei- 
kia daugelio tūkstančių metų ir kad naujai pa- 
veldėta savybė yra tik tada naudinga, kai jau 
individas yra pasiekęs galutiną savo rutulo- 
jimosi laipsnį. Be to, kyla klausimas, kas gi 
daugelio tūkstančių metų būvyje rodė tai ar 
kitai gyvai būtybei rutulojimosi kryptį? Kaip 
jau viršiau minėjau, gamtoje visame-kame 
pastebimas rutulojimasis. Bet tai galima iš- 
aiškinti tik tuo, kad yra išmintingas gamtos 
tvarkytojas, kuris nustatė rutulojimosi dėsnius 
ir kuris jiems visuomet vadovauja. 

— Šį dalyką užbaigsime juokingu klausi- 
mu. Pasakykit man, kas pirmiau pasauly atsi- 
rado, višta, ar kiaušinis? 

— Višta, ar kiaušinis? Aišku, višta! 

— Atsargiai! Tai nėra jau taip aišku! Ar 
jūs matėt bent vieną vištą, kuri būtų atsiradus 
ne iš kiaušinio? 

— Tiesa! Pirmiau atsirado kiaušinis. 

— Bet tai nesąmonė! Juk ar jūs matėt kur 
nors vištos kiaušinį, kuris nebūtų buvęs vištos 
padėtas? 

— Į šį klausimą atsakyti negalima, — tarė 
Seibūtis. 

— Aišku, negalima. Yra trys pagrįstos 
mokslo tiesos, dažniausiai išreiškiamos lotynų 
kalba. (Į lietuvių kalbą jums išvers jas Milvy- 
das): ,,„Omne vivum ex vivo“. 

— Kiekviena gyvybė — iš gyvybės. 

— „Omnis cellula e cellula“. 

— Kiekvienas narvelis — iš narvelio. 

— „Omne chromosoma e chromosomate““. 

— Šito sakinio išversti aš jau nebegalėsiu. 

— Chromosoma, — pradėjo aiškinti kape- 
lionas, — t. y. pati mažiausia narvelio dalelytė. 
Vadinas, ir chromosoma tegali atsirasti iš ki- 
tos gyvos chromosomos, 0 ne iš negyvos me- 
džiagos. Todėl Lordas Kelvin'as visai teisingai 
rašo: „Išmintingumo, gerumo ir tikslingumo 

“pėdsakai apsupa mus iš visų pusių“. Visa tai 
“mums sakyte sako, kad kiekviena gyvybė pri- 
klauso nuolat valdančio įstatymų davėjo“. 

— Žmogus, kuris neigtų Dievo buvimą, bū- 
tų panašus į vežiką, kuris neigtų jo ratus trau- 
kiančio arklio buvimą. 

— Kartą vienas keleivis paklausė arabą: 
„Ar yra Dievas?“ „Aišku, yra Dievas“, atsakė 
"arabas. „Bet iš kur tu tai žinai?“ — „Mano 

pone, ar matai šituos pėdsakus smėlyje? Aš 
tamstai galiu tikriausiai pasakyti, ar šitie pėd- 
sakai yra žmogaus, ar kupranugario. Panašiai, 
jei aš pasidairau po platųjį pasaulį, visur aiš- 
kiai matau didelės išminties pėdsakus. Todėl 
galiu drąsiai sakyti: čia yra Dievo pėdsakai, 
čia Dievo eita“. 


Tylią naktį 


Ši diena buvo nepaprastai graži! J aunesnieji 
mokiniai vienomis maudymosi kelnaitėmis laks- 
tė po stovyklą, arba maudėsi upely. Kaip jiems 
smagu, kaip linksma! Deja, mūsų stovyklos 
gyvenimas jau baigiasi. Kaip aš apgailestauju 
mūsų moderniškąjį jaunimą, kuris daugiau nie- 
ko nežino, kaip puoštis, „frantytis“, tą jaunimą, 
kuris tejaučia malonumą kinuose bei teatruo- 
se. Tikri vargšai! Jie neturi supratimo apie 
malonų gyvenimą gamtoje. O, kad jie nors 
kartą pabandytų paragauti atvirosios gamtos 
smagumų! 

Aš žinau, kodėl jie su panieka į visa tai žiū- 
ri. Mat, jiems, universiteto studentams, nebe- 
priderą su „vaikais“ bendrauti. „Mes juk ne- 
be vaikai. Mes esam suaugę vyrai“, mano jie. 

Tad ir yra liūdna. Liūdna dėl to, kad jūs 
nebesat dvasios vaikai. Tokie vaikai, „kuriems 
priklauso dangaus karalystė“. Sulaukus pen- 
kių dešimčių metų, arba net pražilus, tebeturėti 

jaunatvės sielą, — tai tikras gyvenimo menas. 
Kiekvienas žmogus būna tol jaunas, kol jis nori 
būti jaunas. 

Šiandien aš atidžiau pažvelgiau į mūsų 
gerbiamą kun. kapelioną. Pažįstu jį kaip išsi- 
lavinusį ir mokytą kunigą. Jau kelinti metai 
jis yra mano mokytojas ir dvasios vadas. Jis 
kalba laisvai keturiomis kalbomis, šešiomis 
skaito, jo kambarys pilnutėlis knygų — ir šian- 
dien jis linksmai su mumis žaidžia kumščiasvy- 
dį. Juk ir jis buvo vaikas, mes visi buvome 
vaikai, kaip prieš nupuolimą pirmoji žmonių 
pora. 

Nepaprastai gražus vakaras! Sėdime prie 
laužo. Ugnis gražiai kūrenasi, siųsdama į mus 
šviesos spindulius. Visa stovykla miega, tik 
mes trise čia budime. O tos mirgančios žvaigž- 
dės. .. Nedidelis žvaigždžių atlasas guli ant ma- 
no kelių, ir mes su tokia nepaprasta nuotaika 
kalbame apie pasaulio visatą, apie tūkstančius 
saulių, apie šimtus tūkstančių žvaigždžių, apie 
Paukščių kelią ir apie besikaitaliojančius žvaigž- 
džių rūkus. "Tokią valandą, rodos, atsiveria 
širdis ir mums nesuprantamu būdu įsileidžia i 
save dangaus mėlynę. 

Jonas kursto laužą. Koks nepaprastas da- 
lykas yra ta ugnis! Kaip nuostabiai ji plazde- 
na! Kaip stebuklingai gražiai ji keičia savo 
spalvas. Štai ji raudona, štai jau balta, štai 
mėlyna. Kodėl? Iš kur tas spalvų kaitalioji- 

masis? O kaip godžiai ji ryja sausas, spragan- 
čias šakutes! Štai kruvini liepsnos liežuviai ap- 
supa šviežią šaką. Vargšė šaka, it kokia kir- 
mėlaitė, tuojau pradeda šnypšti, raitytis. 

Koks malonumas žiūrėti į ugnį! 

Viena po kitos slenka įvairiausios mintys. 
Koks nepaprastai gražus yra šis pasaulis! Nors 
mokslas padarė ir didelę pažangą, tačiau ap- 
link mus yra dar milžiniška daugybė daiktų, ku- 
rių mes nepažįstame. Pav., vakar netolimoje olo- 
je radau nepaprastai gražų geometrinės formos 
krištolą. Ar ši negyva medžiaga, gulėjusi giliai 
žemėje, sudarydama savo formą žinojo tas geo- 
metrijos taisykles, kurių aš, „protingas“ žmo- 
gus, su didžiausiu vargu mokiaus? Keista min- 
tis! Tačiau to negalima kitaip išaiškinti, kaip 
leidžiant, kad visa tai daro kilni, panaši į žmo- 
gaus dvasios jėgas, tik daug kuo jas pranešanti 
jėga, kuri duoda įstatymus kiekvienam gyvy- 
bės reiškiniui, kiekvienam rutulojimuisi. 

Gyvybės reiškiniui? Taip! Bet kas gi yra 
gyvybė? Staiga man atėjo į galvą įvairūs iš- 
vedžiojimai, kuriais mano mokslo vadovėlių 
autoriai stengiasi išaiškinti, kas yra „gyvybė“. 
Deja, ir jie nepajėgia išspręsti šios sunkios 
problemos. Ir apskritai, iki šiol dar niekam 
nepavyko jos išspręsti. Kažkur esu skaitęs, 
kad gyvybė esanti ne kas kita, kaip „sutartinis 
fizinių ir cheminių jėgų veikimas“. Tos jėgos 
yra mums žinomos, bet mes nežinome jų sutar- 

tinio mūsų organizme veikimo paslapčių, t. y. 
mes nežinome to principo, kurs nuolat palaiko 
sutartinį jėgų veikimą. 

Kokios baisios gamtos audros, kurias čia 
po atviru dangumi gyvendami patyrėm! Ne- 
toli mūsų stovyklos guli nulaužtas šimtametis 
ąžuolas. Tai praeitą naktį siautusios audros 
padarinys. Ir šis gamtos elementų šėlimas pa- 
sakoja mums apie Viešpaties didybę. Užtenka 
Jam paleisti tik vieną savo begalinės jėgos ato- 
mėlį — ir jis sukelia gamtoje šiurpulingų reiš- 
kinių. 

Aš mąstau, kokia nuostabi yra paslaptis 
pavasario atbudimas iš užšalusio mirties miego, 
drėgnoj žemėj sėklos dygimas, tyliai miegąs 
miškas, žodžiu, visas pasaulis man būtų viena 
didelė paslaptis, jei visuose šiuose dalykuose 
nematyčiau Dievo rankos. 

„Dievas yra tokia būtybė, per kurią viskas 
atsirado ir į kurią viskas veržiasi“. Nebepame- 
nu, kur esu skaitęs šitą Dievo apibūdinimą, bet 
galutinai jį tik dabar supratau. Jei miške 
paklydęs keleivis pamatytų mūsų degantį lau- 
žą, tai jis tuojau padarytų tokią išvadą: Kur 
yra ugnis, ten yra ir protingų sutvėrimų, žmo- 
nių, brolių. Taip kiekvieną kartą nudžiunga ir 
mano siela, kai gamtoje pajuntu Dievo didybę. 

„Paslaptis! Gali būti! Bet kas man? Man 
tai visai nerūpi!“ pasakytų tūlas. Negalimas 
daiktas, kad tau tai „nerūpėtų“. Juk mumyse 

viešpatauja noras viską ištirti, išaiškinti, at- 
rasti tiesą. Jau vien dėl šito vidujinio verži- 
mosi mes galime spręsti apie Dievo buvimą. 
Mano jaunesniajai sesutei jos vardinių proga 
kažkas padovanojo lėlę. Pradžioje linksmai ji 
su ją žaidė; tačiau trečią dieną ji ją išardė, no- 
vėdama sužinoti, kodėl paguldžius užsimerkia 
jos akys. Šis nenumaldomas veržimasis vedė 
į šiaurės polių Amundsen'ą ir Sakleton'ą; mat, 
jie norėjo sužinoti, kas ten yra. 

Kartą buvo rasta įvairiai pribraižyta ak- 
mens lentelė. Tai būta jeroglifų. „Kadangi jų 
niekas nesupranta, tad šalin su jais!“ O ne! Ir 
žmogaus dvasia tol nenurimo, kol išskaitė je- 
roglifus. Šiandien seni ir jauni ieško laikraš- 
čiuose paskelbtų uždavinių ir atsidėję juos 
sprendžia. Ar čia ne tas pats veržimasis ką 
nors nauja sužinoti, išaiškinti? 

Ką tai mums sako? Tai aiškiai sako, kad 
mes negalime paslapčių pakęsti; mes stengia- 
mės surasti tikrybę, tiesą. Kodėl? "Todėl, kad 
mumyse gyvena dieviška amžinosios tiesos ki- 
birkštis, kuri neduoda mums ramybės. 

Jau tas faktas, kad turiu protą ir sąmonę, 
stato mane virš visos visatos. Praeitą vasa- 
rą man teko keliauti jūra; prieš mano akis slin- 
ko didingi bangų kalnai. Tačiau to savo didin- 
gumo ir grožio jūra nesupranta! 

Dangus su savo nesuskaitomomis žvaigždė- 
mis pavergia mano širdį. Tačiau tik mano. O 

žvaigždžių? Juk tai yra ramūs, užšalę dan- 
gaus kūnai, kūnai šalia vieni kitų, virš vieni 
kitų, po vieni kitais; jie nieko nežino nei apie 
save, nei apie kitus. Tik aš, žmogus, apie juos 
žinau... 

Visas pasaulis yra be galo tobulas iki ma- 
žiausios savo dalelės, bet vis dėlto jis tėra tik 
materija. Padėjęs po mikroskopu mažiausią 
narvelį, matau ištisą pasaulį gyvybių. Ir šis 
narvelis susideda iš milijonų atomų, kurie apie 
vienas kitą nieko nežino. Aš sveriu 60 kilogra- 
mų. Kažkur teko skaityti, kad 60 kilogramų 
sveriančiam žmogaus kūne esą 50 milijardų 
narvelių. Tai nežmoniškai didelis skaičius! 50 
milijardų narvelių gyvena kiekvienas sau, ta- 
čiau tėra tik viena siela, kuri juos visus jun- 
gia. 

Žmogau! Tu vienas tegali save suprasti, pa- 
žinti. Vis dėlto jei kas įkrinta man į akį, esu 
priverstas klaustis kito, ar dar tas krislas te- 
bėra mano akyje ir kurioje vietoje. Sielai to 
visai nereikia. Ji pati puikiausiai save supran- 
ta ir mato. 

Šiuo klausimu Paskalis štai ką sako: „Vi- 
satoje žmogus yra tik linguojanti nendrė, bet 
tokia nendrė, kuri gali protauti“. Vadinas, 
nors aš ir visų menkiausias būčiau, bet vis 
dėlto manyje yra tai, kas negali būti medžia- 
gos apribota, kas gali pažinti žvaigždes. 
Aš nesu vien tik medžiaga, kaip jūra, žemė, 

dangus; manyje yra tai, kas valdo mano kūno 
atomus, kas teikia jiems gyvybę, žodžiu: aš 
turiu sielą. 

Sielą, su kuria galiu kalbėtis, prie kurios 
niekas be mano sutikimo negali prieiti. Sielą 
— ne materiją — kažką aukštesnį, gyvybę tei- 
kiantį elementą. Be manęs niekas neturi teisės 
kištis į jos reikalus, išskyrus Dievą. „Dangus 
ir žemė praeis, bet mano siela nepraeis“. 

Vadinas, didžiausias ir brangiausias mano 
turtas yra siela. Bet ar visada aš taip ma- 
niau? 

Ketvirtam šimtmety vienam garsiam moks- 
lininkui, bet kartu ir dideliam nusidėjėliui, atė- 
jo į galvą ši nauja vertės teorija: ypatingas 
sielos branginimas. Jos sužavėtas jis tarė: 
„Jei kiti galėjo tai padaryti, kodėl tu, Augusti- 
ne, negali?“ — ir jis tapo šventu. 

Dvyliktam šimtmety vienas turtingas karys 
priėjo panašią išvadą: ,,...Jei daugelis tai pa- 
darė, tai kodėl aš negaliu...“ — ir jis tapo 
šventuoju Bernardu. 

Šešioliktam šimtmety sužeidžiamas vienas 
garbės trokštąs karininkas. Jam ligoninėj pa- 
tenka į rankas šventųjų gyvenimas. „Jei šitie 
pasiekti galėjo, tai kodėl tu negali?“ sušuko jis 
— ir tapo šventuoju Ignacu Lojola. 

O aš, dvidešimtojo amžiaus vaikas? Ar aš 
neturėčiau sielos branginti labiau už viską? Tai 
man nieko nereikštų, nors būčiau nuodėmin- 

gesnis už Augustiną, turtingesnis už Bernardą 
ir išdidesnis už Ignacą! Tai galėčiau ir aš pa- 
daryti, tik, žinoma, būtų nelengvas darbas. 
Bet juk ir aniems buvo taip pat sunku. Nerimti 
žmonės išjuokė šv. Petrą Jeruzalėj, šv. Povilą 
Atėnuose; iš šv. Augustino tyčiojos mokslinin- 
kai, iš šv. Bernardo — turtuoliai, iš šv. Ignaco 
— karininkai. 

Taip begalvodamas atsiverčiau psalmių 
knygą, kurią man buvo davęs kapelionas, ir 
pradėjau skaityti 148 psalmę: 


„Aleliuja! 


Garbinkite Viešpatį iš dangaus, garbinkite 
ji aukštybėse! 

Garbinkite jį, visi jo angelai, garbinkite ji, 
visos jo kariuomenės! 

Garbinkite jį, saule ir mėnuli; garbinkite jį, 
visos šviečiančios žvaigždės! 

Garbinkite jį, dangų dangūs, ir visi vande- 
nys, kurie viršuje dangaus! 

Tegul jie garbina Viešpaties vardą; nes 
jis tarė ir buvo sutverti. : 

Jis skyrė juos būti amžinai ir per amžių am- 
žius, davė įsakymą, ir jis nepraeis. 

Garbinkite Viešpatį žemėje, slibinai ir visos 
gelmės; ugnis, kruša, sniegas, ledas, audrų vė- 
jai, kurie vykdo jo žodį. 


143 


Kalnai ir visi kaubriai, vaisiniai medžiai ir 
visi kedrai; žvėrys ir visi gyvuliai, žalčiai ir 
sparnuoti paukščiai; 

Žemės karaliai ir visos tautos, kunigaikščiai 
ir visi žemės teisėjai; 

Jaunikaičiai ir mergaitės, seni ir jauni tegul 
garbina Viešpaties vardą, nes vien jo vardas 
prakilnus. .-“ 

Padėjęs knygą, pamačiau, kad mano drau- 
gai jau miega. Mat, jau valanda laiko, kaip lio- 
vėmės šnekučiavę. Tegu jie sau ilsisi. Man 
vienam geriau mąstyti. 

Kur nors turi būti pastovus taškas, galinga 
jėga, tvirtai laikanti pasaulio ašį. 

Ar gali būti pasaulis tik atsitiktinumo pada- 
rinys? Ar trilijonai ir kvadrilijonai atomų tik 
atsitiktinai susijungė ir virto nuostabia ištisų 
pasaulių sistema? Jei aš, įėjęs į spaustuvę, 
apversčiau rinkėjų dėžes ir tuo būdu pasėčiau 
ant grindų šimtus tūkstančių raidžių, tai ar 
galėtų jos taip supulti, kad be jokio pertvarky- 
mo būtų galima nuo jų atspausti didžiulės kny- 
gos tekstą? Pav., Halley'aus kometa atlieka 
savo kelionę per 76,4 metų. Paskutinį kartą 
mes ją matėme 1910 metais. Tada ją buvo ga- 
lima matyti ir paprasta akimi. Kas pasakys, 
kur ji dabar yra? Bet praeis 76,4 metų nuo 
paskutinio pasirodymo, ir mes ją vėl pamaty- 
sim. Ar galimas daiktas, kad ji taip sau ke- 
liauja niekeno nevairuojama ? 

naigės 
Žios gražios žvaigždelės atsiranda, sušalus ore 
vandens garams. 


Iš Trijesto uosto Gibraltaro sąsiauriu plau- 
kia laivas Amerikos link. Jis plaukia pietiniu 
Pietų Amerikos pakraščiu į Australiją, iš ten į 
Rytų Indiją, ir Sueso kanalu, nustatytu laiku, 
grįžta į Trijestą. Ar atsirastų nors vienas vi- 
same pasaulyje žmogus, kurs drįstų tvirtinti, 
kad šią kelionę atlieka pats laivas „iš savęs“, 
jokio kapitono nevairuojamas? O juk planetų 
ir žvaigždžių kelias yra milijonus kartų ilgesnis 
ir jų apkeliavimo laikas daug tikslesnis! 

Ar žemės ašies pakrypimas yra tik atsitik- 
tinumo padarinys? 23 laipsn. ir 18 min. pa- 
krypimas yra praktiškiausias. Jei nebūtų to- 
kio žemės pakrypimo, nebūtų ir mūsų gyveni- 
mą įvairinančių keturių metų laikų. Arba kad 
vanduo 40C yra tirščiausias, o temperatūrai 
dar žemiau krintant jis pradeda plėstis? Ar 
šis keistas faktas yra tik atsitiktinumo pasė- 
ka? Juo šalčiau darosi, juo labiau traukiasi 
kiekvienas kūnas — tik vanduo ne. Kodėl 
taip? 

Jei kitaip būtų, tai ežerai ir upės iki dugno 
įšaltų, ir tokiu būdu turėtų žūti visi vandens 
gyviai. 

Didis yra Dievas! Ne vien didis yra Dievas, 
bet ir gražus! Pasauly be daugelio surėdymų, 
turinčių savo ypatingus tikslus, yra daug gam- 
tos grožybių. Visos gamtos grožybės: dangaus 
mėlynė, nakties tyla, mėnulis, ošianti giria, ža- 
liuojančios pievos, žydinčios gėlės ir t. t. turi 

turėti savo šaltinį, t. y. turi būti vienas vyriau- 
sias grožio šaltinis, kurs gražina šį pasaulį. 

Prieš kurį laiką, slankiodamas po mišką, iš- 
girdau kažką traškinant medžių šakeles ir su- 
stojau: ant upelio kranto stovėjo išdidus ma- 
jestotingas, milžiniškais ragais briedis. Dar nie- 
kuomet mano gyvenime Darvin'o teorija nebu- 
vo pasirodžiusi tokia silpna, kaip dabar, žiūrint 
į šį karališkąjį gyvulį. Darvin'as sako: „Visa, 
ką mes matom, yra rutulojimosi padariniai. 
Viskas siekia savo tikslo“. Kokį gi tikslą turi 
išsišakoję briedžio ragai? Jokio! Priešingai, 
dar gi net kliudo jam bėgti; bet už tat jie yra 
tikras meno kūrinys! 

Žmonės stebisi ir susižavi, bežiūrėdami į ta- 
pybos bei skulptūros kūrinius. Tačiau jau So- 
kratas kartą paklausė Aristodeną: ,,Kuo la- 
biau reikia stebėtis, ar tapytoju, kuris nuteplio- 
ja negyvus gyvulių bei žmonių paveikslus, ar 
tuo, kuris sukuria gyvas ir protingas būtybes?“ 
Ir jei meniški paveikslai nepasidaro patys „per 
save“ atsitiktinu būdu, tai nėra jokio pagrindo 
manyti, kad gyvos ir protingos būtybės yra tik 
atsitiktinumo padariniai! 

Kai kas įvairius gyvulių veiksmus bando 
išaiškinti instinktu. Bet kas gi yra instinktas? 

„Instinktas tai yra gyvuly viešpataująs toks 
paerzinimas, kuris jį verčia atitinkamai pa- 
vartoti tam tikram tikslui skirtą priemonę“. 
Taip mokslininkai apibūdina instinktą; tačiau 

tuo dar neprieinama nė žingsnio arčiau prie 
pačios instinkto esmės. Čia kyla klausimas, iš 
kur neprotingi gyvuliai ima sau žinias? 

Pav., viena paukščių rūšis peri tris savai- 
tes, kita truputį mažiau. Iš kur paukštis žino, 
kad jis priklauso tai paukščių rūšiai, kuri turi 
perėti lygiai tris savaites? Ar tai iš knygų jis 
sužinojo? O gal matė savo motiną, kuri taip 
pat tris savaites perėjo? Nei iš knygų sužinojo, 
nei matė perinčios savo motinos, bet vis dėlto 
jis elgiasi taip, kaip visi kiti tos rūšies paukš- 
čiai. Vadinas, yra kas nors, kurs viską žino. 

Pievoj ganydamosi karvė niekuomet nelie- 
čia nuodingos žolės. Iš kur ji sužinojo, kad rei- 
kia saugotis nuodingos žolės, kuri gali pakenkti 
jos organizmui? Iš kurios chemijos? Ji niekur 
nesimokė, bet vis dėlto žino, kad reikia griežtai 
vengti to ėdesio, kurs galėtų jai pakenkti. Taigi, 
turi būti kas nors, kurs viską žino. .. 

Iš kur žino voverėlė, kuri pavasarį atėjo į | 
šį pasaulį, kad po šiltos vasaros ateis šaltoji 
žiema ir kad todėl reikia rinkti žiemai atitin- 
kamą maisto atsargą? Iš kur žino mažoji 
kregždutė, kuri čia pas mus iš kiaušinio išsiri- 
to, kad ateis ruduo ir kad ji turės išlėkti į toli- 
mus kraštus? Dar niekuomet ten nebuvusi ji 
pradeda kelionę ir atlekia į Afriką, kurios dar 
visai nežinojo, nežinojo net tai, kad ten visai 
nėra žiemos. Šitas instinktas padeda paukš- 
čiams ir kelionėj; nurodydamas jiems atitinka- 

mas vietas, kur galima pailsėti ir pasisotinti. 
Yra įrodyta, kad mūsų gandrai lekia į Pietų 
Afriką per "Turkiją, Mažąją Aziją ir Egiptą; 
vadinas, visą laiką žemynu. Tai nepaprastai 
tolima kelionė! Kas jiems vadovauja? O gal 
atsitiktinai visa tai įvyksta? Tūkstančiai ga- 
lima būtų patiekti panašių klausimų. 

Aš matau puikią katedros kopulą. Kas ją 
pastatė? Atsakymas: „Niekas!“ 

Stotyje šnypščia greitojo traukinio garve- 
žys. Kas gi jį padarė? „Geležiniai visatos įsta- 
tymai“. 

Klausausi Beethoveno simfonijos. Tiesiog 
nepaprasta! Kas ją sukūrė? „Tai atsitiktinu- 
mo padarinys“. 

Ar ne tiesa, juk taip atsakyti negalima! 
Gerai! Tad ar galima dangaus žvaigždžių ko- 
pulą, puikiai veikiantį visatos mechanizmą ir 
didingą universumo harmoniją išaiškinti „nie- 
ku“, „geležiniais gamtos įstatymais“ ir „atsi- 
tiktinumu“ ? 

Ne, ne! 

Dabar aiškiausiai suprantu, kad visas gam- 
tos mokslas yra ne kas kita, kaip grabaliojimas 
Dievo pėdsakų. 

Neišmatuojama dangaus kūnų didybė par- 
mažumas be galo mus stebina. Tarp šių dvie- 
jų begalybių stovi žmogus, kurio išdidumas 
nyksta nuolankioj maldoj: 

„O Begalini! Apie tave mąstant kyla mūsų 
širdis! 

Ir kaip puola jinai, kai pažvelgia į save“! 

Taip bemąstant gimė manyje nepaprastai 
malonus jausmas. Kur tik pažvelgiu, visur 
matau Dievo pėdsakus ir todėl visur man taip 
malonu, taip gera. 

Žaliuojanti pieva, snaudžiančios gėlės, čiur- 
lenąs upelis, čia pat miegą abu mano draugai... 
nepaprasta grožybė! Koks, pagaliau, turi būti 
gražus tas, kurs sukūrė visas šias grožybes! 
Nuo šios valandos žydinčios pievų gėlės primins 
man Dievo gražumą, aukštųjų kalnų viršūnės 
liūdys apie Jo didingumą, lakštingalų suoki- 
mas pasakos man apie kerėjantį Jo balsą, per- 
kūnija ir žaibai teiks man Jo galybės vaizdą. 
Aš girdžiu Jį upelio čiurlenime, Jo ieškau 
žvaigždėmis nusagstytame danguje..., tačiau 
gerai žinau, kad žemiškasis grožis yra tik men- 
kas atspindys Jo begalinio grožio. 

Jei kartais į mano sielą įsiveržtų tamsi min- 
tis ir imtų mane gąsdinti, esą, gėlės nuvysian- 
čios, medžių lapai pagelsią ir nukrisią žemėn, 
didingi kalnai pavirsią dulkėmis, upelis išdžiū- 
siąs, — tai dar labiau pastūmėtų mane prie 
amžinojo, nesikeičiančio grožio — Dievo. 

Vėl atsiverčiau „knygą ir tyliai perskaičiau 
šiuos psalmės žodžius: 

„Tu, Viešpatie, pradžioje įkūrei žemę, ir dan- 
gus tavo rankų darbas.. 

Jie pražus, tu gi pasilieki; jie visi pasens 
kaip apdaras, ir tu permainysi juos ir bus per- 
mainyti. 

Bet tu esi tas pats, ir tavo metams nebus 
galo“ (101 ps.). 


Paskutinį vakarą prie laužo 


Ryt apie pietus važiuosim namo. Šįvakar 
paskutinį kartą visas būrys susirinko prie lau- 
žo. Visi kažko nusiminę. Juk ir namie bus 
gera gyventi. Lovose miegosim..., valgysim 
mamos bei virėjos pagamintą valgį..., bet šios 
trys savaitės buvo tokios malonios! Sunku yra 
skirtis. .. 

Paskutinis mūsų stovyklos gyvenimo vaka- 
ras slinko nebe taip jaukiai, kaip kitomis die- 
nomis. Jau buvo apie dešimtą valandą. Kun. 
kapelionas tarė mums: 

— Paskutinį kartą  sukalbėkime čia vaka- 
rines maldas, dėkodami Dievui už visas tas gė- 
rybes, kurias patyrėme per šias tris savaites. 
Stovykloj gyvendami dažnai turėjome progos 
patirti Kūrėjo visagalybę gamtoje. Gamta yra 
Jo kūrinys, todėl Jis ir įpynė į ją savo dievišką 
mintį, kad grožėdamies gamta, prieittume prie 
geniališkiausio jos autoriaus — Dievo. 

— Tik pagalvokit, mielieji, kokios turtin- 
gos Dievo mintys — kaip didžiuose dalykuose, 
taip ir mažmožiuose. Yra tokių keistuolių, ku- 

rie, pirmą kartą pamatę Niagaros krioklį, su- 
šunka: „Nepaprasta! Kiek čia galėtų būti 
arklių jėgų?“ Yra ir tokių, kurie, patekę į miš- 
ką, pirmučiausia ima skaičiuoti, kiek iš viso 
galėtų jame būti kūbinių metrų malkų. — Per 
šias tris savaites puikioji gamta rodė mums 
vis naujus didžiojo Dievo bruožus; iš visur 
spindėjo pasislėpęs Dievo veidas, nors mus ir 
supa be galo daug dar neištirtų paslapčių. 

— Jūs visi, tur būt, atsimenat, kai mus čia 
stovykloj aplankė Jonuko tėvelis, geologijos 
profesorius. Jis jums tada aiškino, iš kokių 
sluoksnių susideda prieš mus stovįs kalnas. 
Vienas iš jūsų nustebęs paklausė: „Iš kur, p. 
profesoriau, tai žinot? Ar jūs esat buvę šito 
kalno viduje?“ — „Viduje? Kuriam tat galui? 
Tai visai nereikalinga. Aš ištyriau upelio van- 
denį, kurs išteka iš kalno gilumos ir iš van- 
denyje rastų mineralinių priemaišų nustačiau, 
kokie žemės sluoksniai yra šito kalno viduje“. 
Ir mes tyrinėjome visa tai, kas tik mums per 
šias atostogas krito į akį ir visur užtikome 
pėdsakus, vedančius į Dievą. 

— Visur matėme nepaprastą formų tur- 
tingumą ir stebėjomės gyvių įvairumu; visame- 
kame sutikome nuoseklumą ir saiką, bet 
kartu ir nuostabų sudėtingumą. Kiek gėlių, 
kiek lapų — tiek atskirų kūrinių, ir nė vienas 
iš jų nepanašus į kits kitą. Koks sumanus ir 
galingas turi būti Dievas, kurs gali sukurti mi- 

lijardų milijardus į kits kitą nepanašių kūri- 
nių! kūrinių be galo didelių, ir be galo mažų. 
Po mikroskopu padėta vienintelė žiedo dulkelė 
yra toks pat nepaprastas kūrinys, kaip pa- 
antennatum sėklelė, kuri tesveria vos 1/596 000 
gramo dalį; tačiau dar ir tokia maža būdama 
ji turi šaknis, stiebą, lapelius ir net žiedą. Tai 
vis sumanaus ir galingo Dievo darbas. 


— Kiek medžių, gėlių, vabzdžių, paukščių, 
gyvulių, žmonių..., tiek įsikūnijusių Dievo min- 
čių. 

— Ir jei dabar šią tylią atsisveikinimo va- 
landą dar kartą trumpai prisiminsim visus tuos 
nepaprastus gamtos stebuklus, kurių liudinin- 
kai čia buvome tris savaites, tai daugiau nieko 
neliks mums daryti, kaip pulti ant kelių ir nu- 
silenkti visagaliui visatos Kūrėjui. 

— Pasaulio gražumas, tikslingumas ir di- 
dingumas negalima išaiškinti „aklu atsitikti- 
numu“, „geležiniais gamtos įstatymais“ ir „che- 
miniais bei fiziniais bandymais“. Geležiniai 
gamtos įstatymai galioja ir povandeniniam lai- 
vui; fizikos dėsniai tvarko ir elektraforinės 
mašinos veikimą, — bet ar tuo pasakoma, kas 
padarė pavandeninį laivą bei radio? 


— Deja, jaunieji mano draugai, visi šie 
nuostabūs Dievo veikalai pranyks kada nors. 
Milžiniški statybos paminklai, t. y. žmogaus 

rankų ir dvasios kūriniai, gausūs gyvulių ir 
augalų pasauliai, atlikę savo pareigas, išnyks 
iš žemės paviršiaus. Nieko, nieko nebeliks! 
Paliks tik du svarbiausiu dalyku: Dievas ir 
žmogaus siela. Mano ir jūsų siela! Ar mūsų 
nemirtinga siela atras savo Viešpatį? 

— Greit jau, mano mieli, mes čia paliksim 
visas gamtos grožybes ir grįšim į triukšmingą 
miestą... Bet mūsų siela, kurią čia per tris sa- 
vaites taip dažnai pasiekdavo Dievo kvapas, 
niekuomet nebeužmirš, kokį kilnų ji turi užda- 
vinį, visuomet būti nuolankiu, nekaltų ir išti- 
kimu amžinojo Dievo sūnumi... Sūnumi dangiš- 
kojo Tėvo, kurs milijonams žvaigždžių rodo 
aukštybėse kelią, to, kurs yra suskaitęs mūsų 
galvos plaukus, to, be kurio žinios nė žvirblys 
nuo stogo nenukrinta. 

— Tau, amžinasis mūsų Tėve, aukojame 
savo kupinas dėkingumo širdis, savo jausmus, 
nuodėmių dar nesuteptas sielas! 11 


* * 
* 


Iš gilumos miško papūtė švelnus vėjelis... 
Danguje mirgėjo žvaigždės... 

ANTROJI DALIS 


TIKĖJIMAS IR MOKSLAS 


Griauti, ar statyti? 


Šventas mokslo vardas gali būti panaudotas 
ir blogiems tikslams. Kaip technikoj, taip ir filo- 
sofijoj šalia kūrybinio atsiranda ir griaunantis 
mokslas. Pav., milžiniški technikos darbai Di- 
džiojo karo metu buvo ne kas kita, kaip griovi- 
mo mokslas; tada buvo gaminamos nuodingo- 
sios dujos, sprogstančios bombos ir kitoki 
ginklai ne kam kitam, kaip tik žmonėms žudyti. 
Ir nepaliaujančiose dvasinio pasaulio kovose 
priešas leidžia nuodingas dujas, gudriai užstato 
minas, svaido sprogstančias bombas. 

Griauti yra lengva. Griauti daug lengviau, 
negu statyti. Vienas Alkibiadas Atėnuose dau- 
giau sugriovė, negu visa eilė genialių vyrų nuo 
Solono iki Miltiado, nuo Temistoklio iki Perik- 
lio šimtmečiais pastatė. Per keletą dešimčių me- 
tų tautų kilnojimasis sugriovė visa tai, ką per 
šimtmečius krikščioniškasis pasaulis sukūrė. 
Kodėl griauti yra lengviau, negu statyti? Ogi 
todėl, kad statyti bei kurti reikalinga didesnių 
dvasinių ir moralinių jėgų; kūryba reikalauja 
ištvermingumo, išsižadėjimo ir idealų vertini- 

mo. Tuo tarpu griauti yra visiškai lengva. Tai 
gali padaryti kiekvienas blogos valios žmogus, 
kiekvienas kvailys. 

Tad žinok, mielas jaunuoli, kad ne kiekvie- 
nas mokslas reiškia kultūrinę pažangą. Daug 
yra klaidingų mokslų. 

Jau pirmame Šventraščio puslapy pasakyta, 
kad tame pačiame rojaus medy augo gero ir 
blogo žinojimo vaisiai; žodžiu, šalia naudingo, 
gero žinojimo — mokslo yra ir kenksmingas, 
blogas žinojimas. Tik pažvelk į tolimą praeitį 
— ir pamatysi, kad mokytieji blogos valios 
žmonės daugiausia pakenkė pasauliu.  Kilnių 
žmonių rankose mokslas didžiausia palaima, tuo 
tarpu blogų — prakeikimas visai žmonijai. Pir- 
muosius gerbė ir pagonys; tačiau ir jiems grė- 
sė iš antrųjų pusės pavojus. Išmintingasis Pro- 
metėjus, burtininkas Apolonas ir jo mokytiniai 
buvo ypatingai gerbiami; tuo tarpu Aristofanas 
savo „„Debesyse“ ne be priežasties smerkia so- 
fistinę-racionalinę filosofiją, nes ji užnuodi- 
jusi atėniečių dvasinį gyvenimą. 

Jei didieji Rytų vyrai (Rabindranatas 
Tagore, Gandi ir kiti) lyg maro bijo Vakarų 
mokslo, tai tik dėl to, kad jie mato jame daug 
pragaištingų elementų, kurie nepripažįsta jokių 
idealų, jokios dvasinės vertės. Aišku, mes ne- 
galime sutikti su tuo jų apsiniaukusiu ir intuity- 
višku misticizmu; bet vis dėlto toks jų priešta- 
ravimas rodo, kad ne kiekvienas mokslas reiš- 

kia pažangą, kad ne kiekvienas mokslas yra kū- 
rybinio pobūdžio. Visišką laimę žmonijai tegali 
duoti tik tas mokslas, kuris savo esme veda ją 
į tikrąją tiesą, į Dievą. 

Tik pašalinkim iš meno dieviškąją mintį — 
ir pamatysim, kas su juo pasidarys: jis taps 
geidulių vergu. 

Pašalinkim iš teisių mokslo Dievo įsakymus 
— ir pamatysim, kas su juo pasidarys: jame 
nebebus jokio skirtumo tarp gero ir blogo, tarp 
teisybės ir melo. 

Pašalinkim iš dorinio gyvenimo Dievo valią, 
kuri kontroliuoja įstatymų pildymą — ir pama- 
tysim, koks bus šiurpulingas gyvenimas. Atme.- 
tus Dievo valią, nebegali būti nė kalbos apie 
įstatymų laikymą, ir, apskritai, apie dorinį gy- 
venimą. 


Ar dar galime būti katalikais? 


Paviršutiniškai galvojančių žmonių kovos 
šūkis prieš Bažnyčią labai kenkia šių dienų jau- 
nimo tikėjimui. Ir tau, mano mielas, ne kartą 
teks išgirsti toks pasakymas: „Šių laikų inte- 
ligentas nebegali būti tikinčiu kataliku.  Mo- 
derniškieji mokslai padarė milžinišką pažangą, 
su kuria nebesutinka tikėjimo tiesos, vadinas, 
kataliku šiandien gali būti tik tas, kuris tebėra 
atsilikęs nuo šio laiko dvasios“. 

Tai yra priekaištas, kuris didesniu ar ma- 

žesniu atvirumu daromas knygose, laikraščiuo- 
se bei šiaip pašnekesiuose. 

Ką galima į tai atsakyti? Ar išsilavinęs jau- 
nuolis gali būti geru kataliku? Ar iš tikrųjų mo- 
derniškasis mokslas nebesutinka su katalikų 
tikėjimu? 

Visi gerai žinome, kad šių dienų žmogus 
gali tikrai didžiuotis šio ir praeito šimtmečio 
technikos srityje padarytąja pažanga. Jei šian- 
dien prisikeltų prieš šimtą metų miręs žmo- 
gus, — kaip jis nustebtų, pamatęs išdidžiai 
plaukiantį garlaivį bei griausmingai lekiantį 
traukinį! Jį be galo stebintų orlaiviai, automo- 
biliai, radio ir šimtai kitų technikos stebuklų. 
Šitie nepaprasti išradimai liudija apie didelį 
žmogaus dvasios laimėjimą. Dabar kyla klausi- 
mas: kodėl visi tie milžiniški išradimai ir pato- 
bulinimai, žodžiu, visas pažangusis mokslas tu- 
rėtų prieštarauti tikėjimui? 

Atsakymą į šį klausimą radau pas J. von 
E6tvos: „Aš nesuprantu, kaip gamtos mokslų 
pažanga galėtų pakenkti žmogaus tikėjimui. 
Ar mūsų pasaulis sumažėjo, kai sužinojom, kad 
tarp vos įžiūrimų žvaigždžių rūkų yra dar išti- 
sos pasaulių sistemos? Argi mūsų gyvenimas 
nebe toks įdomus pasidarė, kai mikroskopas 
mums parodė, kad be iki šiol mums žinomų gy- 
vų būtybių yra dar visa eilė gyvų jaučiančių 
gyvybių? Ar stebuklinga visatos tvarka, arba 
dar stebuklingesni mūsų širdies priešingumai 

pasidarė aiškesni, kai kiek daugėliau susipaži- 
nom su paskirais gamtos dėsniais ir kai truputi 
paaiškėjo mums sąryšis tarp didelių ir mažų 
dalykų? Gyvenime susiduriam su dauge- 
lių nuostabių dalykų, bet nieku būdu nepajėgiam 
išaiškinti jų atsiradimo“ (Ečtvės: Mintys). 

Ne tikrasis mokslas kenkia jauno žmogaus 
tikėjimui, bet tik šventu mokslo vardu prideng- 
ti įvairūs nedorumai, iškrypimai! 

Jauni žmonės dar negali teisingai spręsti 
rimtų gyvenimo klausimų. "Todėl nenuostabu, 
kad jaunas, nesubrendęs žmogus, skaitydamas 
prieštikybinio turinio knygas, kurios neišlaiko 
jokios mokslinės kritikos, sutinka su visomis 
ten esančiomis nuomonėmis. Iš 16 bei 18 metų 
jaunuolio negalima reikalauti, kad jis, niekeno 
nevadovaujamas, teisingai išspręstų  painias 
problemas. Tad kaip tik šiam laikotarpy reikė- 
tų nepamiršti šių apaštalo žodžių: „Taigi, kaip 
jūs priėmėte Viešpatį Jėzų Kristų, taip elkitės 
jame, įsišakniję, atstatyti ant jo ir tvirtai lai- 
kydamies tikėjimo, kaip jūs išmokot, augdami 
jame su dėkojimu. Žiūrėkite, kad niekas neap- 
gautų jūsų pasaulio išmintimi ir tuščia apgaule, 
einant žmonių padavimu, pasaulio pradžiamoks- 
liu, ne Kristumi“ (Kol. 2, 6—8). 

Jei turėsi galvoje šiuos šv. Povilo žodžius, tai 
nevadinsi bet kokio antikvaro šlamšto „moks- 
liška“ literatūra ir nelaikysi savo katalikiško ti- 
kėjimo, kuris jau 2000 metų gyvena nebodamas 


161 


11. Atmerk akis. 


jokių priešo antpuolių, aklai surašytų ir tik 
trumpam laikui galiojančių įstatymų sistema. 

— Bet vis dėlto nepartinis mokslas yra daug 
ką gero padaręs, — įsikišo Šermukšnis. 

— Iki šiol mokslas nė kiek neprieštaravo 
tikėjimui, — atsakė kapelionas. 

— Neprieštaravo? — tęsė Šermukšnis. — 
Ogi daugybė gamtos mokslo knygų, kurios nei- 
gia Dievo buvimą, kurios nepripažįsta jokios 
nemirtingos sielos ir tvirtina, kad žmogus ki- 
lęs iš bezdžionės? 

— Kantrybės, mielasis! Visa tai tik patvirti- 
na, kad mokslas neišvengia vienašališkumo. 


„Nepartinis mokslas“ 


Visiškai nepartinio mokslo nėra. Jauni žmo- 
nės įsivaizduoja mokslą lyg kokią neaprėpiamo- 
se aukštumose viešpataujančią karalaitę. Deja, 
abstraktaus, virš debesų viešpataujančio „„moks- 
lo“ visai nėra; yra tik „mokslininkai“, ne ko- 
kios nors abstrakčios būtybės, bet žmonės, ku- 
rie gyvena tarp mūsų ir todėl priklauso tam 
tikros žmonių grupės, kaip sakoma, jiems pri- 
jaučia, kartu su jais siekia bendrų tikslų, idea- 
lų. Mokslą semiame ne iš „nepartinio mokslo 
karalaitės“, bet iš mokytų žmonių, iš jų knygų. 

Dabar, gal būt, tau jau aišku, dėl ko yra ne 
vistiek, kokią mokslo knygą tu skaitai, teirau- 

damasis tuo ar kitu klausimu. Viename Pran- 
cūzijos zoologijos institute yra toks parašas: 
„Mokslas neturi nei religijos, nei tėvynės“. Vi- 
sai teisinga. Bet taip pat yra teisinga ir ką 
Pasteur'as į tai atsakė: „Tačiau mokslininkai 
turi religiją ir tėvynę!“ 

Knygos, kurios neigia religiją, sukelia daug 
tikybinių abejojimų. Tačiau rimtas mokslas 
niekuomet negali padaryti žmogų netikintį. Kas 
mano, kad jo tikėjimas dėl mokslo atšalo, tas 
klysta. Ne dėl igytų mokslo žinių žmogaus ti- 
kėjimas silpnėja, bet tik dėl to, kad tos jo moks- 
lo žinios nėra dar užtektinai pribrendusios. 

„Jei tavyje kiltų mintis“, — sako Tolstojus, 
— „kad tavo Dievo sąvoka yra klaidinga, kad, 
gal būt, Dievo visai nėra, — nenusimink. "Tai 
gali atsitikti ir kiekvienam iš mūsų. Tik nema- 
nyk, kad tavo netikėjimas kyla dėl to, jog Die- 
vo nėra. 

Jei tu nebetiki Dievą, kurį pirma tikėjai, tai 
yra tik ženklas, kad kažkas tavo tikėjime jau 
nebetvarkoj. Tokiais atvejais tau nieko daugiau 
nelieka daryti, kaip visomis jėgomis stengtis 
vis labiau pažinti Dievą. Jei laukinis ž žmogus ne- 
betiki savo medinius dievaičius, tai dar nereiš- 
kia, kad nėra tikrojo Dievo. Tai tik parodo, kad 
Dievas yra ne iš medžio padaryta statula“. 

Tiesa, tikėjimas moko daugelio dalykų, kurių 

£ mūsų protas suvokti negali, bet niekuomet tikė- 
jimas nemokė ir hemokys tokių dalykų, kurie 


163 


prieštarautų mūsų protui. Tikėjimas su protu 
santykiauja taip, kaip mikroskopas su akimi, 
t. y. padidina mūsų akiratį be galo dideliu mas- 
tu. Kas neturi mikroskopo, tas nepažįsta ma- 
žųjų būtybių, nors visame - kame jos knibždėte 
knibžda. Žmogus, kuris netiki Dievą, neigia sie- 
los ir amžinybės buvimą. Nors šis sielos ir amži- 
nybės buvimas yra neginčijamas, tačiau jis apie 
tai nieko žinoti nenori. Savaime aišku, aš čia 
nesakau, kad mes visiškai aklai, be jokio pagrin- 
do tikėtume. Juo labiau esi išsilavinęs įvairio- 
se pasaulinių mokslų srityse, juo labiau Bažny- 
čia džiaugiasi, jei su tvirtu tikėjimu priimi ir 
jos mokslą. Šv. Povilas aiškiai sako, kad mūsų 
Dievo garbinimas turįs būti protingas: „Taigi, 
aš prašau jus, broliai, mūsų Dievo gailestingu- 
mo, paaukokite savo kūnus kaip gyvą, šventą, 
Dievui tinkamą auką; tai bus jūsų protingas 
tarnavimas Dievui“ (Rom. 12, 1). 
„Krikščionybė jau paseno ir todėl moderniš- 
kasis žmogus nebegali iš jos pasimokyti“. Ką 
galima atsakyti į tokius išdidžius priekaištus? 
Atsiprašau, juk ir moderniškasis pasaulis dar 
tebegyvena neįkainojamais žilos senovės tur- 
tais. Raštą pasisavinom iš egiptiečių, alfabetą 
iš finikiečių, laiko skaičiavimą iš babiloniečių, 
skaičius iš arabų, klasišką mokslą iš graikų ir 
rymėnų, o visą dabartinę Europos kultūrą iš 
krikščionybės. Šiuos praeities turtus tinkamai 
įvertinti galėtume tik tada, jei mums patiems 

reikėtų išrasti visa tai, ką šiandien laikom pa- 
prastais kasdieniais dalykais. 

Puikiai elektra apšviestame teatre mirga ke- 
letas senoviškų žvakių. „Kuriam tikslui tos žva- 
kės?“ klausiu tarną. „Ogi atsargai; mat, kartais 
pasitaiko, kad elektra staiga užgęsta“. Šalia di- 
džiųjų išėjimo durų yra dar keletas mažesnių 
su parašais „atsargos išėjimas“. „Ką tat reiš- 
kia?“ vėl klausiu. „Visos tos durelės padarytos 
tam, kad, ištikus gaisrui, galėtų žmonės greit 
išeiti į lauką“. Mes sėdam į modernišką garlaivį; 
tai tikras statybinės technikos šedevras. Ir čia 
pirmas mūsų klausimas: ,„Kur kabo senieji gel- 
bėjimosi žiedai?“ Visos geležinkelių stotys ap- 
šviestos elektra, o pryšakinės garvežių lempos 
dar iki šiai dienai tebedeginamos aliejumi arba 
žibalu. Kodėl taip? Štai kodėl. Užtenka men- 
kiausio elektros srovės susilaikymo — ir trau- 
kinys nušoktų nuo bėgių arba susidurtų su kitu 
traukiniu. Kadangi aliejinės bei žibalinės lem- 
pos yra patikimesnės, todėl ir naudojamasi 
jomis. 

Matai! Nors ir didelę padarėm pažangą, 
nors ir išdidus mūsų žinojimas, vis dėlto dažnai 
esam priversti griebtis senesnių priemonių. 
Mūsų moderniškoji kultūra yra ne kas kita, 
kaip tūkstančius metų kovojusios praeities vai- 
sius. Ir kaip tik svarbiausiais gyvenimo klausi- 
mais, pasauližiūros ir tikėjimo srityse, mes tu- 
rėtume laikytis senų, išbandytų principų. 

„Yra sakoma, kad krikščionybė jau atgy- 
venusi savo amžių, dabar jau reikią kitokio ti- 
kėjimo, kuris neprieštarautų mokslo pažan- 
gai... Nors mokslas kažin kokią pažangą pada- 
rytų, žmogiškosios silpnybės jausmo jis iš mū- 
sų nepašalins. Dievas mus taip surėdė, kad ne- 
galime apsieiti be kitų paramos. Mūsų prigimtis 
reikalauja kažko tokio, kuriam mes galėtume 
lenktis. Žmonija visuomet ieškojo ir ieškos 
aukštesnės už save būtybės, prieš kurią galėtų 
pulti ant kelių. Ir jei Dievo altoriai sugrius, jų 
griuvėsiuose išdygs despotizmo sostai“  (E6t- 
vos: Mintys). 

Kodėl? 


Ar mokslas gali padaryti žmogų netikintį? 
Jokiu būdu! "Teleskopas, kuris parodo mums 
tolimų pasaulių begalines didybes, ir mikro- 
skopas, kuris duoda galimybės pažvelgti į be 
galo mažus dalykus, patiekia tą patį klausimą: 
Kas yra Viešpats? Kas duoda įstatymus? Kas 
čia viską valdo? Kam visa tai? Kodėl? 

Žodelis „kodėl?“, kuris jau mažam vaikui 
instinktyviai iš lūpų veržiasi, yra, tur būt, žmo- 
giškiausias. Šis amžinasis „kodėl?“ žmogaus 
lūpose yra didžiausias simbolis veržimosi į visa 
tai, kas mums dar nežinoma. Mes analizuoja- 
me, tyrinėjame, veržiamės vis tolyn ir tolyn, 
einame nuo vienos priežasties prie kitos, koi 
pagaliau prieiname paskutinę priežastį, kurią 

vadiname Dievu. Vienas žymiausių mūsų sielos 
savumų yra nuolatinis veržimasis; jis neleidžia 
mums niekur sustoti. Tyrinėjimas visose moks- 
lo srityse yra vienintelis begalinės Kūrėjo iš- 
minties įrodymas. 

„Leiskim, kad koks nors žmogus po ilgo 
stebėjimo suprato pagaliau visą garvežio me- 
chanizmo veikimą ir sužinojo, kuriam tikslui 
tarnauja atitinkamos jo dalys. Beliko jam ne- 
žinoma jėga, kuri judina garvežį. Jei jis dabar 
pastebėjęs: kad paspaudus atitinkamą rankeną, 
garvežys pradeda judėti, paspaudus kitą — su- 
stoja, darytų išvadą, jog nuo spaudomųjų ran- 
kenų, ne nuo ko kito, pareina garvežio ėjimas 
ir sustojimas, tai ar nevadintume tokio žmo- 
gaus puspročiu, nors ir daug sumanumo 
parodė tyrinėdamas garvežio mechanizmą? Bet 
ar nepanašiai elgiasi ir kai kurie gamtos tyri- 
nėtojai? Jei jau vienas pažvelgimas į gamtą 
mus įtikina esant Dievą, tai — aš manau — ir 
mokslas negali panaikinti juose šito įsitikinimo 
apie Dievo buvimą. Kiekvienas žingsnis, pada- 
rytas gamtos mokslų srityje, padidina tik skai- 
čių tų daiktų, kurių paskutinės priežasties mes 
nežinome, o nuostabi harmonija, kuri viską vie- 
nija, kuri kiekvienam žingsny vis labiau žmogų 
sužavi, verste verčia pulti ant kelių prieš visa- 
tos Kūrėją“ (Eotvės). 

Tarp daugelio mūsų „kodėl?“ stovi nuosta- 
bi šventovė, pridengtas paveikslas: klausimas, 

kas yra būti? Kas yra gyvenimas? Seniai jau 
norėtą šią uždangą nudengti; šimtai gudruolių 
spėliojo, bet, deja, žmogaus protas to negalėjo 
aprėpti. Gyvenimo paslaptis ir šiandien tebėr 
dar nesuprantama. Kažin, ar žmogaus dvasia 
kada nors pajėgs tai suprasti? O gal ši paslap- 
tis yra Dievui taip artima, kad žmogui pasilieka 
amžinai nelemta pažvelgti į jos gelmes? 

Mano širdis plaka dieną ir naktį, vistiek, 
ar aš apie tai mąstau, ar ne! Užtenka tru- 
putį įdurti į pirštą — ir aš tuojau pajuntu 
skausmą visame kūne. Bet vos tik tai įvyko, 
tuojau visas organizmas ima gydyti padarytą 
žaizdą. Taip buvo prieš tūkstančius metų, kada 
apie organizmo veikimą dar maža težinojom, 
taip pasiliks ir po tūkstančio metų, nors žmo- 
nija išrastų daug paslaptingų, mums dar ne- 
žinomų dalykų. 

Kadangi aš apie tą veikimą nieko nežinau, 
tai turi būti kas nors, kurs visu tuo rūpinasi, 
kurs visa tai tvarko. Mano ausys, akys ir šir- 
dis man sakyte sako: „Ar tu daug apie mus 
žinai, ar ne, ar tu mus stebi, ar ne, mums vis 
tiek. Mes dirbam savo darbą tyliai, slaptai, tiks- 
liai, kaip Dievas mums įsakė“. 

Pažvelgę į apie mus esančius nuostabius da- 
lykus, turime su Amerikos išminčių Emerson'u 
sušukti: „Ką aš iš Dievo tvarinių matau, už- 
tenka man, kad tikėčiau tą, ko nematau!“ 

Pagaliau, jei kas nenori tikėti, tegu sau ne- 

tiki. Juk galima ir prie šviesiausios saulės švie- 
sos užmerkti akis ir sakyti: „Aš nieko nema- 
tau“. Išganytojas prikėlė iš numirusių jau pra- 
dėjusį pūti Lozorių. Didelė minia tuokart sto- 
vėjo prie kapo ir matė tą stebuklą. Tai matė 
ir parizėjai. Bet ar jie atsivertė? Ne! Priešin- 
gai, jie rinkosi į būrius ir tarėsi, kaip geriausiai 
būtų jį nudėti. Kitas pavyzdys: Jėzus ant kry- 
žiaus numiršta. Parizėjai pastato prie kapo sar- 
gybą, kad jį saugotų. Velykų rytą bėga išsi- 
gandę sargai į miestą ir praneša, kad numirėlis 
prisikėlęs. Parizėjai jiems sako: „Sakykit, kad 
mums miegant atėjo jo mokiniai ir pavogė jį“. 

Tai yra šiurpulingi faktai! Jie aiškiai sako, 
kad žmogus gali užmerkti akis ir prieš aiškiau- 
sią tiesą. Aš nenoriu, aš nenoriu tikėti! Ne, 
ne. 44 i 
Labai teisingai Paskalis pasakė: ,,Stenkis 
amžinąsias tiesas suprasti ne tiek sausu protu 
pagrįsdamas, kiek varžydamas savo geidulius“. 


Darvinizmas 


Katalikų tikėjimas mokslo nesibaido ir to- 
dėl jis nesipriešina jo pažangai. 

Tiesa, katalikų tikėjimas dažnai pasiprieši- 
na netikroms ir nepagrįstoms mokslo hipote- 
zėms, bet visais kitais atvejais jis ne tik ne- 
trukdo mokslinės pažangos, bet dargi padeda 
jai plėtotis. 

Apskritai, Bažnyčia tokiuose dalykuose el- 

gėsi ir dabar dar tebesielgia labai atsargiai. 
Tai liudija vidurinių ir naujųjų amžių istorija. 

Paimkim vieną charakteringą pavyzdį, kur 
Bažnyčia ištisus dešimtmečius kovojo su tikė- 
jimui prieštaraujančiu Darvin'o mokslu, pagal 
kurį žmogus išsirutulojęs iš gyvulio. 

Dar neseniai buvo plačiai paplitusi nuomonė 
apie žmogaus kilimą iš bezdžionės. Daugelis 
skelbė tą nuomonę, kaip pagrįstą mokslo tiesą. 
Jau rodės visas pasaulis krypsta darvinizmo 
pusėn, tačiau Bažnyčia nė kiek nesvyruodama 
mokė ir toliau, kad žmogus ne iš bezdžionės 
kilęs, bet tikrai yra Dievo sutvertas. Dėl to ji 
buvo visokiais būdais šmeižiama, vadinama 
atsilikusia ir t. t. Bet viskas buvo veltui. 

Ir Bažnyčia neklydo. Šiandien jau kiekvienas 
protingas žmogus juokiasi iš tų, kurie savo pro- 
tėviais dar tebelaiko bezdžiones. 

Reikia pastebėti, kad rimti mokslininkai iš 
pat pradžios šiuo klausimu buvo labai atsargūs. 
Tie gi, kurie žmogaus kilimą iš bezdžionės 
triukšmingai skelbė plačiajai visuomenei, toli 
gražu, nebuvo autoritetingi mokslo vyrai. Jie 
pagriebė savavališkai neaiškias mokslininkų 
šiuo klausimu hipotezes ir ėmė žmonėms skelbti 
kaip rimtus ir pagrįstus mokslo davinius. Ate- 
istai, masonai, socialdemokratai, komunistai ir 
kiti visuomenės tvarkos ardytojai griebėsi ir 
dar tebesigriebia žmogaus iš bezdžionės kilimo 
teorijos, nes jų siekiamieji idealai tik tada 

įgautų šiokią tokią prasmę, jei žmogus iš tikrųjų 
būtų ne kas kita, kaip gyvulys, kuris nėra įpa- 
reigotas klausyti doros įstatymų. 

Bet argi šitie žmonės nematė milžiniškos 
sunkenybės, su kuria žmogaus iš bezdžionės ki- 
limo teorija susidūrė? Be abejo, matė. Bet ka- 
dangi ši teorija visiškai atitiko jų norus, tai jie, 
užsimerkę, pradėjo ją skelbti. 

Kas gi tokia buvo ši sunkenybė? 

Ogi „nebuvimas pereinamųjų laipsnių“, 
„missing link“. Darvin'as manė, kad turėję pra- 
eiti apie 140 milijonų metų, kol iš bezdžionės 
išsirutulojęs žmogus. Jei taip iš tikrųjų būtų 
buvę, tai geologiniuose sluoksniuose rastume 
tūkstančius pereinamųjų laipsnių. Tokiu būdu 
mes rastume žemės sluoksniuose šimtus tūks- 
tančių skeletų, kurie skirtųsi nuo bezdžionių ir 
žmonių skeletų. Tik, deja, tokių radinių mes 
neturime! Iš tų, kurie iki šiol pavyko rasti, yra 
arba tikri bezdžionių, arba žmonių skeletai. 
Vadinas, šiai Darvin'o teorijai trūksta nule- 
miančių įrodymų: pereinamųjų  rutulojimosi 
laipsnių. 

Tačiau fanatiški darvinizmo sekėjai atsidėję 
ieškojo kiaušų su pereinamojo laipsnio žymė- 
mis, ir užtikę olose bezdžionių kiaušų, šaukte 
šaukdavo, jog tie kiaušai turį rutulojimosi žy- 
mių. Bet garsus Prancūzų gamtininkas Guatre- 
fages (11892) sudavė mirtiną smūgį jų tuščioms 
svajonėms. Savo straipsny apie antropologijos 

pažangą jis aiškiai pasakė: „Tarp žmogaus ir 
bezdžionės nėra jokio pereinamojo laipsnio“. O 
Virchovas, garsus mokslininkas ir didelis dar- 
vinizmo priešas, yra maždaug šitaip išsireiškęs: 
„Aš nė kiek nesistebėčiau, jei būtų įrodyta, kad 
žmonių protėvių reikia ieškoti stuburinių gy- 
vulių tarpe... Tačiau aš turiu pastebėti, kad 
kiekvienas pozityvus žingsnis, padarytas prieš- 
istorinėj antropologijos srity, mums tik aiškiai 
parodo, jog toks įrodymas yra visai negali- 
mas“. 

Šiuo klausimu gražiai išsireiškė protestan- 
tas Robertas Mayer'is, šilimos teorijos sudary- 
tojas. Jis pasakė: „Prieš Darvino teoriją iš savo 
pusės galiu štai ką pasakyti: Per gimdymą ir 
apsivaisinimą prieš mūsų akis nuolat atsiranda 
daugelis augalų ir gyvulių. Tačiau, kaip visa tai 
įvyksta — gyvybės tyrinėtojams pasilieka ne- 
įmenama mįslė... Matydamas, kad mes šito 
dalyko gerai nesuprantame, Darvin'as, lyg 
antrasis dievas, pasiskubino mums į pagalbą ir 
bandė galutinai išaiškinti organinės gyvybės at- 
siradimą žemėje. Mano nuomone, išspręsti šitą 
klausimą žmogiškomis jėgomis yra neįmano- 
Ma: :A 
Bet eikime dar toliau. Jei žmogus yra tikrai 
iš bezdžionės išsirutulojęs, tai tas pereinamasis 
laipsnis turėjęs būtų ne vieną kartą, bet nuolat 
pasikartoti, t. y. turėtume šiandien užtikti mi- 
lijonus pereinamųjų laipsnių, kurie aiškiai įro- 

dytų, kaip bezdžionė palengva vis labiau pa- 
našėjo į žmogų. Bet ar kas matė kada nors 
tokią pereinamojo laipsnio bezdžionę?! 

Tad iš kur gi atsirado žmogus? Pirmųjų 
žmonių kūnus sutvėrė pats Dievas ir įkvėpė į 
juos gaivinančią, kilnią, idealų siekiančią sielą. 
Tai toks mūsų tikėjimo atsakymas. 

Tegu darvinizmas atsako į klausimą: Iš kur 
ta paslaptinga jėga, kuri iš medžiais kopinėjan- 
čio ir plaukais apaugusio gyvulio padarė Apol- 
lo iš Belvederio, Michelangelą, Šekspyrą, Ra- 
faelį; iš kur ta jėga, kurios dėka plaukais ap- 
žėlęs gyvulys išrado garvežį, elektrą, radio; iš 
kur pagaliau ta jėga, kurios dėka šis gyvulys 
sukūrė  „„Dieviškąją komediją“, Beethoveno 
simfonijas, Mocarto „Reguiem“ — ir visa tai 
padarė brolis šito gaurais apgaugusio gyvulio, 
kuris ir šiandien dar tebesikarsto po medžius, 
negalėdamas nei ugnies įsižiebti, nei malkų pa- 
siskaldyti?. Tegu pabando į tai atsakyti tas, 
kuris mano, kad žmogus yra ne kas kita, kaip 
gyvulys, neturįs protingos sielos! 

Pagal darvinizmą žmogus tėra tik išsirutu- 
lojimo padarinys, t. y. tarp žmogaus ir gamtos 
nėsą esminio skirtumo. Tačiau tik pasidairyki- 
me aplinkui, ir pamatysime milžinišką skirtumą 
tarp žmogaus ir gamtos pasaulio. 

Pasakyk, mano mielas, ar pasikeistų 
pasaulio vaizdas, jei visai nebūtų vienos kurios 
medžių rūšies, sakysim, beržų? Aš manau ne. 

Kadaise mūsų žemėje gyveno milžiniško didu- 
mo gyvuliai: 15 metrų ilgumo elasmozaurai, 
ichtiozaurai, pterodaktilai, ir kiti panašūs. Jie 
visi išnyko. Bet ar kas jų pasigenda? Niekas! 
Kodėl? Ogi todėl, kad jie priklausė milžiniškai 
gamtai, o jei kuri gamtos dalis pranyksta, nie- 
kas jos nepastebi ir nepasigenda. 

Bet įsivaizduok sau, kas būtų, jei žmogus 
pranyktų? Kartu su juo pranyktų religija, 
mokslas, menas, teisė, prekyba, auklėjimas, 
idealai, Bažnyčia, geležinkeliai, orlaiviai, radio. 
Kodėl? Ogi todėl, kad žmogus sudaro visai ki- 
tonišką pasaulį negu gamta, ir visi viršiau su- 
minėti kultūros turtai tai nėra gamtos dalys, 
bet nuostabūs virš gamtos stovinčio dvasiško 
žmogaus gyvenimo žiedai. Žiūrėk. Jau vien dėl 
to klysta tas, kuris tvirtina, kad žmogus išsi- 
rutulojęs iš gyvulio, kad jis esąs tikras gamtos 
padaras. Jei taip iš tikrųjų būtų, tai jis tega- 
lėtų savyje turėti tik samtišką vertę. Žmogus 
stovi virš gamtos, ir todėl jis negali būti gam- 
tos padaras, bezdžionių ainis. 

Tad nemanyk, kad moderniškasis mokslas 
nuplėšė mums nuo galvos karūną: dievišką ki- 
limą. Mano sūnau, didžiuokis tuo, kad esi Die- 
vo paveikslas! Ne! Mes nesame gyvuliai ir ne- 
vaikštome visomis keturiomis! Žmogaus galva 
ne į žemę nukreipta, bet į žvaigždes. Mes esame 
ne tam skirti, kad gautume iš gyvenimo kuo 
daugiausia malonumų. Mumyse žėrinti meilė 

visam tam, kas kilnu ir gražu, nėra koks ap- 
gavimas. Gyvuliški įgeidžiai neturi teisės 
mums įsakyti. Pinigai ir turtai nėra mūsų vy- 
riausis gyvenimo tikslas. 

Mielas drauge, aš tikiuosi, kad tu iš šitų ma- 
no žodžių nedarysi išvados, jog į gamtos 
mokslo tyrinėtojų darbus reikia žiūrėti su pa- 
nieka. Anaiptol, to aš nemanau. Kiekvienas rim- 
tas mokslas tebūnie tau šventas. Beja, šis šven- 
tas žodis „mokslas“ gali būti ir blogiems tiks- 
lams pavartotas. Todėl visa, ką čia suminėjau, 
yra mano pagrįsti priekaištai tik tiems, kurie 
prisidengę mokslo šydu siekia pragaištingų 
tikslų. 

„Bet juk ir šių laikų daugelis mokslo kny- 
gų dar tebeskelbia Darvin'o mokslą“. — Liūd- 
na, bet iš tikrųjų taip yra. Ir kaip tai išaiškinti, 
kad darvinizmas, kuris mokslininkų tarpe jau 
beveik miręs, paprastuose žmonėse vis dar 
randa daugelį šalininkų ? 

Šį dalyką išaiškinti visai lengva. Darviniz- 
mas šiandien daugelio palaikomas dėl to, kad 
jis negina žmonėms palaidai gyventi. Tokiu bū- 
du darvinizmas yra labai gera priemonė patei- 
sinti jų nedoram gyvenimui. Todėl nė kiek ne- 
nuostabu, kad ši teorija dar ir šiais laikais 
mielai palaikoma. Kur yra dumbluotų pūvan- 
čių pelkių, ten dažnai naktį galima matyti pu- 
vimo ženklų, vadinamų žaltvikšlių. Panašiai ir 
darvinizmas yra ne kas kita, kaip šių dienų pū- 
vančios žmonijos žaltvikšlės. 

Erelis, ar nykštukas 


Užuot skelbęs doriškai susmukusiam euro- 
piečiui Kristaus mokslą, dažnas jam šiandien 
perša Rytų filosofiją... budizmą... netikrą 
misticizmą. .. fakirų išmintį... Gandi. .. Rabin- 
dranatą Tagorę. Kaip žiūrėti į šią moderniškaą 
epidemiją ? 

Dieve gink, aš nesakau, kad vieno ar kito 
Rytų filosofo sistema neturi sveikų minčių. Ta- 
čiau pažymėtina, kad Rytų filosofai iki šiai 
dienai dar nedavė mums nė vienos minties, 
kuri būtų mums visiškai nauja! Nė vienos, dėl 
kurios turėtume į juos kreiptis; nė vienos, kuri 
nebūtų nuo seniai krikščionybės nuosavybė. 

Pagaliau ne tai yra svarbu, ar kas naują 
mokslą skelbia, bet svarbu yra tai, kad tas jo 
skelbiamas mokslas būtų teisingas. Ir jei R. 
Tagore ir kiti Rytų filosofai be krikščionybės 
pasiekė krikščioniškas tiesas, tai su džiaugsmu 
mes turime pripažinti, kad krikščioniškasis do- 
ros mokslas ir mūsų tikėjimas yra artimas vi- 
soms tautoms ir kad jis yra tvirtai įsišaknijęs 
kiekvieno žmogaus prigimtyje! Todėl Rytų filo- 
sofai nieko kilnesnio negali mus pamokyti, kaip 
gerbti ir branginti mūsų pačių katalikiškąjį ti- 
kėjimą. 

Kai kurie stengiasi nustatyti priešingumus 
tarp Bažnyčios ir kultūros. Tačiau visiems yra 
gerai žinoma, kad mūsų šių dienų kultūra yra 

Bažnyčios išauklėta. Kas buvo pirmieji kultū- 
ros nešėjai pagoniškų tautų tarpe? Kas pamokė 
primityvias tautas žemdirbystės? Kas išskynė 
neįžengiamas girias? Kas nusausino pelkes ir 
padarė derlingą žemę? Kas pirmieji skleidė 
žmonėse civilizaciją? Istorija į tai atsako: 
Misijonieriai, vienuolynai, katalikų Bažnyčios 
tarnai. Klauskim toliau. Kas skleidė civiliza- 
ciją? Kas per ištisus šimtmečius laikė mokyk- 
las? Ogi tik katalikų Bažnyčia; niekas kitas 
tais laikais nesirūpino mokslu. Kam mes šian- 
dien turime būti dėkingi už išlikusius graikų 
ir romėnų klasikų veikalus? Atsakymas: Tik 
darbštiems viduramžio vienuoliams, kurie su 
didžiausiu pasiaukojimu juos perrašė. 

Aš manau, tau yra žinomos nykštuko su 
ereliu lažybos. 

„Lažinkivos, kuris mudviejų aukščiau iškil- 
siva“, tarė kartą nykštukas ereliui. Erelis 
tuojau išskėtė savo galingus sparnus ir ėmė 
kilti. Tuo tarpu gudrusis nykštukas nutūpė 
jam ant nugaros ir kai erelis, majestotingai 
pakilęs į mėlynąsias padanges, sustojo atsi- 
kvėpti, nykštukas tuojau pakilo nuo erelio nu- 
garos ir, pasilėkęs kiek aukštėliau, sušuko: 
„Štai, aš esu aukščiau už tave!“ Kiekvienam 
aišku, kad nykštukas be erelio niekuomet ne- 
būtų pakilęs į tokias aukštybes. 

Šių dienų civilizacija yra pasiekusi gana 
aukštą laipsnį. Tačiau už tai ji turi būti dė- 

kinga savo motinai, krikščioniškąjai kultūrai. 
Ir jei ji nenori žūti, turi neniekinti savo tikro- 
sios motinos. — Kartą aš mačiau jauną čigo- 
niuką, tildantį prie šulinio savo troškulį. Jis 
gėrė iš kibiro vandenį, ir, kai jau pakankamai 
atsigėrė, apsidairė aplinkui, ar niekas jo nema- 
to. Nepastebėjęs arti žmonių, jis tris kartus 
spiovė į šulinį ir nuėjo savo keliu. Tai jauno 
čigoniuko  dėkingumas! Bet argi nepanašiai 
elgiasi ir moderniškasis žmogus, niekindamas 
religinę kultūrą? 

Ačiu Dievui, ir šių laikų žmonėms vis labiau 
pradeda aiškėti, kad grynai materialinė pažan- 
ga, technika ir įvairūs patogumai negali pada- 
ryti žmonijos laimingos. Religija mums taip 
pat reikalinga, kaip ir praeities žmonėms, nes 
be jos tegalime pasiekti šiokią tokią civilizaci- 
ją, bet ne kultūrą! Koks skirtumas tarp civi- 
lizacijos ir kultūros? Toks, kaip tarp geležin- 
kelių stoties ir universiteto. Į didmiesčių gele- 
žinkelių stotis atveža greitieji traukiniai minias 
žmonių ir paleidžia juos į triukšmingas stiklo 
pastoges, — tai civilizacija; tuo pačiu laiku 
mistiškoj universiteto bažnyčios tyloje  klūpo 
maldoje paskendęs jaunuolis, paskum pasiima 
savo knygas ir eina į universitetą klausyti pa- 
skaitų, — tai kultūra. 

Tiesa, mums reikalingos mašinos, garvežiai. 
automobiliai, antenos, t. y. civilizacija, bet dar 
daugiau mums reikalingos bažnyčios, bibliote- 

kos, mokyklos, menas, kilnūs idealai, — dva- 
sios kultūra. 


Aš tikiu tik tą, ką matau! 


„Svarbiausia religinio svyravimo priežastis 
yra per didelis mūsų pasitikėjimas protu“, sako 
E6tvėos. 

Niekuomet man šis posakis neatrodė toks 
teisingas, kaip išgirdus filosofuojant vieną dar- 
bininką, kurs laikė save labai protingu. Jis sakė: 
„Aš netikiu nei Dievą, nei amžiną gyvenimą. 
Aš tikiu tik tą, ką matau!“ Tai taręs, jis išdi- 
džiai papurtė galvą. 

Šis vargšas buvo tikrai įsitikinęs, kad jis 
pasakė nepaprastą, visą pasaulį iš pamatų ju- 
dinančią tiesą. Vargšas žmogelis! 

Juo mokytesnis yra žmogus, juo labiau jis 
pripažįsta, kad apie mus yra be galo daug 
daiktų, kurių mes nematome ir negalime savo 
pojūčiais patirti. 

Ir juo kilnesnės dvasios yra žmogus, juo 
mažiau jis stebisi tomis paslaptimis, kurių ne- 
gali suprasti mūsų protas. 

„Kad reikia tikėti!“ skundžiasi tūlas moki- 
nys po tikybos pamokos. Aišku, — reikia ti- 
kėti. Kasdieniniame gyvenime susiduriame su 
daugybe daiktų, kurių nematome ir nejuntame, 

bet vis dėlto turime juos tikėti. Iš tikėjimo į 
Dievą gali juoktis tik tas, kurs mano viską be 
išimties žinąs, bet kuris iš tikrųjų neturi nė 
mažiausio supratimo apie begalinę daugybę ap- 
link mus esančių daiktų. 

Mes esam lyg tie žmonės, kurie sėdėdami 
giliam šuliny žiūri į viršų. Ir kągi jie mato? 
Ogi tik mažą, mažą dangaus sklypelį, — pana- 
šiai yra ir su mumis. „Tegu žmonija mokslą 
laiko ir dideliu dalyku“, rašo chemikas Schėn- 
bein'nas, „tačiau prityręs mokslininkas jaučia 
jo trūkumus ir yra įsitikinęs, kad ir šių laikų 
žmonės težino tik mažą dalelę viso to, kas yra 
gamtoje“. 

Garsus gamtos tyrinėtojas Reinke yra pa- 
našiai išsireiškęs: „Sokrato filosofijos pradžia 
buvo žinojimas, kad mes nieko nežinome; jo 
gi filosofijos pabaiga — pažinimas, kad mes 
turime tikėti. Tai yra neišvengiamas žmogiš- 
kos išminties likimas“. 

Mat, kaip kalba garsūs mokslo vyrai. O 
vargšas darbininkėlis, arba ketvirtos klasės 
mokinys „tiki tik tą, ką mato“. 

„Yra, Horacai, tarp dangaus ir žemės daik- 
tų, apie kuriuos jūsų išmintis nė sapnuoti ne- 
gali, — tai Šekspyro žodžiai. Ir Šekspyras tie- 
są sako. Bet taip pat ir vengrų rašytojas Gar- 
donyi neklysta sakydamas: „Jei kuris žmogus 
viską tiki — kyla klausimas, ar jis sveiko pro- 
to; bet kuris tik tą tiki, ką mato savo akimis, 

nebereikia klausti, ar jis dar sveiko proto“. 
Šios nuomonės teisingumą patvirtinsiu dar ke- 
letu pavyzdžių. 


Mes tikime ir nematę 


Jau kasdieniniame gyvenime yra tiek įvai- 
rių dalykų, kurių mes nesuprantame, tačiau ti- 
kime, kad taip yra; ir tas, kurs nieko neti- 
kėtų, negalėtų nė žingsnio žengti pirmyn. 

Pav., ar tu žinai, jaunuoli, kas yra tavo tė- 
vai ir broliai? „Žinoma!“ nustebęs atsakysi tu. 
Tačiau to tu tikrai nežinai, tu tik tiki, kad taip 
yra, nes nuo pat mažų dienų taip mokomas, 
bet ar iš tikrųjų taip yra — įsitikinti tu jokiu 
būdu negalėtumei. 

Tu nueini pirmą kartą į mokyklą. Mokyto- 
jas rašo lentoje raides ir sako ši „a“, ši „o“. 
Tu, žinoma, tiki, kad iš tikrųjų taip yra. 
Grįžti iš mokyklos išalkęs. Tau padeda ant 
stalo karštos, garuojančios sriubos. Ar tu gali 
būti visiškai tikras, kad ta sriuba neužnuody- 
ta? Aišku, ne. Bet esi tvirtai įsitikinęs, kad 
virėja to niekuomet nedarys. 

Mūšys ties Termopylais buvo penktam 
šimtmety prieš Kristaus gimimą. Visla teka 
per Krokuvą, Sandomirą, Varšuvą ir galiausiai 
įteka į Baltijos jūrą. Japonija susideda iš ke- 
turių didelių salų: Nipono, Šikoku, Kiušiu ir 

Jeso. .. Ar tu visa tai „žinai?“ Ne, tu tik „tiki“, 
kad taip yra. 

Mokydamasis istorijos tu turi tikėti nuo 
pradžios iki galo aprašomus dalykus, nes tu 
pats nė vieno to įvykio nesi savo akimis matęs. 
Taip pat ir didesnė dalis geografijos remiasi 
vien tikėjimu. Vadinas, kasdieniniame gyveni- 
me mes negalime nė trupučio apsieiti be tikė- 
jimo. Vaikai tiki tėvais, tėvai vaikais. Ir kaip 
skaudu darosi jaunam žmogui, kai jis pastebi, 
kad tėvai juo nepasitiki! 

Didysis šešioliktojo šimtmečio teisininkas 
Hugo Grotius rašo: „Be tikėjimo nebūtų nei 
istorijos, nei gamtos mokslo, nei pagaliau ar- 
timų santykių tarp tėvų ir vaikų“. 

Vienas garsus praeito šimtmečio fizikas dar 
aiškiau šiuo klausimu išsireiškė: „Kiekviena 
istorinė žinia reikalauja, kad mes tikėtume jos, 
tos žinios, šaltiniu, t. y. kad tikėtume, jog kiti 
tai matė ir tik tą pasakojo, ką jie tikrai matė... 
Kas pasiliktų iš mokslo, jei nebebūtų tikėjimo? 
Pašalinkim iš mokslo tikėjimą — ir mokslas 
paliaus buvęs mokslas. Kasdieniniame gyveni- 
me be tikėjimo mes negalime nė pakrutėti. 
Istorikas turi tikėti istorijos šaltiniais, teisėjas 
— liudininkais, ligonis —- gydytoju, mokinys 
— mokytoju. Jei jau pasauliniuose moksluose 
turime tikėti daugelį dalykų, tai ką bekalbėti 
apie religiją, kurios menkutis žmogaus protas 
daugeliu atžvilgių suprasti negali! 

Bet gal skaitytojas man pasakysi: tiesa, 
Amerikos nemačiau, tačiau aš tvirtai tikiu, 
kad ji yra, nes apie jos buvimą liudija patikimi 
žmonės, kurie ją savo akimis matė. Taip pat 
aš tikiu ir kitais mokslais, nes jie yra pagrįsti 
patikimų žmonių liudijimais. 

Kiekvienas, kuris taip mano — neklysta. 
Ir aš tą patį sakau, kad negalima netikėti pa- 
tikimais šaltiniais, einančiais iš teisingų Žžmo- 
nių lūpų. Panašiai yra ir su mūsų religiniu ti- 
kėjimu. Mūsų katalikiškajame tikėjime yra 
tokių tiesų, kurių mes nesuprantame. Bet ko- 
dėl mes jas tikime? Ogi todėl, kad apie jų pa- 
tikimumą liudija amžinoji Tiesa: pats Kristus. 


Mes tikime daugelį dalykų! 


Ar tu žinai, kad net tokiuose moksluose, 
kaip pav., matematikoj ir fizikoj yra daug da- 
lykų, kurių negalime įrodymais pagrįsti, vadi- 
nas, turime ir juos tikėti. 

„To aš nežinojau“, sakai tu, „kad fizikoj ir 
matematikoj kai kuriuos dalykus reikia tikėti“. 
Tačiau taip yra! 

Pirmučiausia pažvelkim į matematiką. Ten, 
iš tikrųjų, nieko nėra, ką reiktų aklai „tikėti“. 
Ten viskas įrodoma geležinės logikos dėsniais. 
Ten viskas tampriai rišasi, panašiai, kaip ko- 
kios grandinės dalys, pareinančios nuo viena 
kitos. 

Taip tu manai. Ir visai teisingai: atskiros 
grandinės dalys jungiasi viena su kita. Tik, 
deja, tu pamiršti, kad ta grandinė kabo ore, 
Panašiai yra ir su matematika. Visi tie dėsniai, 
kuriais matematika remiasi, yra neįrodomi. 
Pav., kad visas yra didesnis už kiekvieną savo 
dalį, kad per du tašku tegalima išvesti vieną, 
tiesiąją ir t.t. 

Dėl ko taip yra, mes negalime įrodyti. Bet 
vos pažvelgę į tai, tuojau sakome, kad taip turi 
būti, o ne kitaip. .. Vadinas, pagrindinės mate- 
matikos aksijomos yra mums savaime aiškios, 
bet jų teisingumo „įrodyti“ negalime. 

O kiek tokių dalykų galima rasti fizikoj ir 
chemijoj! Pav., kas yra medžiaga? Norėdami 
į tai atsakyti, mes susmulkinam kūną į be galo 
mažas, daugiau jau nebesusmulkinamas dale- 
les, vadinamus atomus. Bet kas gi yra ato- 
mas? Tai be galo maža materijos dalelytė, bet 
jau nebepadaloma, dar didesnė paslaptis negu 
pats kūnas, kurį mes norime išaiškinti jo, to 
atomo, pagalba. 

„Traukiamoji kūnų jėga“... kaip dažnai mes 
šitą dėsnį pavartojame. Juo remiasi net visas 
astronomijos mokslas. Tad kas gi jis yra? 
Newton'as apie šį dėsnį štai ką sako: „Aš pri- 
pažįstu, kad kūnai vienas kitą į save traukia, 
bet kaip tai įvyksta, jokiu būdu negaliu su- 
prasti“. 

Dar vienas įdomus klausimas: kas yra elek- 

tra? Gerai žinome, kad elektra šviečia, šildo, 
suka įvairias mašinas, išnešioja radio bangas, 
bet kas ji yra, dar niekam šiame pasauly ne- 
pavyko sužinoti. — Kartą garsus fizikas Ečtvės 
kvotė vienoje Vengrų technikos mokykloje mo- 
kinius, ir taip pasitaikė, kad vienas mokinys 
neatsakė jam nė į vieną jo klausimą. Tad 
bijodamas neišlaikyti egzaminų, jis kreipėsi į 
profesorių: „Ponas, profesoriau, malonėkit 
mane dar ko nors paklausti“. — „Na, gerai. 
Pasakyk man, kas yra elektra?“ — „Elektra, 
elektra... Žinojau, bet pamiršau“. Tada pro- 
fesorius šypsodamasis jam tarė: „Dabar, mano 
mielas, tai jau tikrai užsitarnavai neišlaikyti 
egzaminų. Iki šiol dar niekas šiame pasauly 
nežinojo, kas yra elektra. Vadinas, tu vienas 
težinojai, kas ji yra, tik, deja, pamiršai“. 


Jei mes turėtume jautresnius pojūčių organus! 


„Aš tikiu tuos dalykus, kuriuos matau bei 
juntu savo pojūčiais“, sako tūlas. Penki po- 
jūčių organai. Kokią nepaprastą reikšmę jie 
turi žmogaus gyvenime! Tačiau kokie silpni ir 
apriboti tie mūsų pojūčių organai! 

Kartą vidudieny stovėjau pievoje... Aukš- 
tai ore sukėsi dideliu ratu erelis. Staiga jis su- 
glaudė savo sparnus ir žaibo greitumu nukrito 
žemėn netoli manęs. Tą pačią akimirką jis ir 

vėl pakilo ore, laikydamas snape grobį: lauki- 
nę pelę. Ši scena įvyko betarpiškai prieš mano 
akis; pelė, tur būt, buvo netoli manęs pasislė- 
pusi, bet aš, nors ir arti būdamas, jos nepaste- 
bėjau. Tuo tarpu erelis, besisukinėdamas 
aukštybėse, ją pamatė. "Tai ar aš turiu tikėti 
tik tą, ką matau? Pav., skruzdės mato ultra- 
violetinius spindulius, kurie žmogaus akiai yra 
visai nežinomi. 

Yra tokių drugių, kurie, tam tikrų žiedų 
kvapo viliojami, lekia iš vieno jūros kranto į 
kitą, kur tie žiedai žydi. Kokios tų gyvūnėlių 
turi būti uoslės, palyginus su žmogaus! 

„Aš tikiu tik tuos dalykus, kuriuos matau“! 
Marijos vabalėlis lekia prieš kalną ir sako: „Čia 
nėra jokio kalno, ne, ne... aš jo nematau!“ 
Ir tiesa. Šis menkutis vabalėlis jo nemato, nes 


per silpnos jo akys. Bet ar dėl to negali būti 
kalno?! 


Ar nepanašiai mes turėtume galvoti apie 
Dievą ir nesuprantamas mūsų tikėjimo paslap- 
tis? Juk mūsų protas ir pojūčiai, palyginus 
su kilniomis tikėjimo tiesomis, yra lyg tie Ma- 
rijos vabalėliai bei pelėdos, kurias apakina sau- 
lės šviesa! Mes gyvename šiam pasauly kaip 
užkerėtasis pasakos karalaitis, kurį burtinin- 
kas laiko jo aukso pilyje grandinėmis priraki- 
nęs prie sosto. Jis dairosi nuo sosto po tur- 
tingus kambarius, jaučia juose esant daugybę 

turtų, bet prie jų prisiartinti 17 jais gėrėtis jis 
negali. 

Ar tau teko kada girdėti, ką kurčias žmogus 
sako? „Ak, ką jūs man niekus plepat apie tonus, 
kurių visai nėra!“ O neregys: „Spalvos? Tai tik 
vaikų auklių pasakos!“ Tu gi žinai, kad yra to- 
nų ir spalvų! Ir iš tikrųjų, yra labai gražių to- 
nų ir spalvų! Tik, deja, ir šioj srity mūsų po- 
jūčių organai nedaug ką gali. Pav., žmogaus 
ausis girdi tik vienuoliką oktavų, tuo tarpu fi- 
zikos mokslas tvirtina, kad jų yra tūkstančiai. 
Jei ore per sekundę įvyksta 16—40 tūkstančių 
bangavimų, tada mes girdime toną. Kokie gi 
tonai susidaro tada, kai per sekundę įvyksta 
80 tūkstančių oro bangavimų? "Tokiems to- 
nams išgirsti mes jau nebeturime atitinkamų 
organų: mūsų ausys jų jau nebegirdi. Tokiu 
būdu iš šimtų tūkstančių oktavų mes tegirdime 
vos vienuoliką. 

Kai eteras per sekundę subanguoja nuo 
111— 365 bilijonų kartų, tai mūsų kūno oda 
jaučia šilimą; bet kai per sekundę subanguoja 
nuo 395—758 bilijonų kartų, tada mes matome 
spalvas. 

395 bilijonai etero bangavimų per sekundę 
sudaro raudoną spalvą, 758 bil. — violetinę. 
Tarpe šių dviejų bangavimo kiekių yra visos 
kitos spektro spalvos. 

Kas darosi, jei per sekundę eteras suban- 
guoja mažiau, negu 395 bil. kartų? Arba jei- 

gu daugiau, negu 758 bil. kartų? Niekas? 
Kodėl? Juk tikriausiai gali įvykti per sekundę 
380 ir 900 bilijonų etero bangavimų! Tiesa, bet 
tai jau mūsų akiai nebeprieinama. Mes nega- 
lime nė įsivaizduoti, koks spalvotas būtų pa- 
saulis, jei turėtume jautresnius pojūčių orga- 
nus, kurie galėtų priimti visas įvairių etero 
bangų skaičium sudarytas spalvas! 

Turimaisiais pojūčių organais mes pažįsta- 
me tik mažą pasaulio dalelę, didesnei gi pasau- 
lio daliai pažinti mes esam akli ir kurtiniai. 

Pav., akli mes esam matyti mažoms bakte- 
rijoms. Padarykit tokį bandymą. Paklausk 
paprastą sodietį: 

„Pasakyk, tėvai, ką matai kambario ore?“ 

„Ore? Tamsta sapnuoji, ar ką? Kas gali 
būti ore?“ 

„Kas gali būti?! Ar žinai, kad čia knibž- 
dėte knibžda šimtai tūkstančių gyvų būtybių. 
Jų pilnas kambarys“... 

Pamatysi, kaip sodietis įsikarščiavęs tau 
atrėš: „Tokius niekus ponaitis gali kam kitam 
pasakoti, bet ne man!“ 

Juk tu sodiečiui tiesą sakei? Nes iš tikrųjų 
ore yra milijonai gyvų būtybių, kurias mes aiš- 
kiausiai matytume, jei Kūrėjas mums būtų da- 
vęs — atleiskit man nevykusį išsireiškimą — 
mikroskopiškas akis. Ak, mielasis, kiek įvai- 
rių gyvių galėtume kambaryje matyti, jei tu- 
rėtume mikroskopiškas akis. .. 

Dabar jau, tur būt, aišku, koks kvailas yra 
šis pasakymas: ,„Aš tikiu tik tuos dalykus, 
kuriuos matau!“ Jei Dievas mums nebūtų da- 
vęs uoslės ir skonio jutimo organų, mes netu- 
rėtume nė mažiausios nuovokos apie skonį ir 
kvapsnį. 

Siamo karalius liepė nuplakti vieną euro- 
pietį keleivį, kurs tvirtino, kad Europoj van- 
duo pasidarąs žiemą toks kietas, jog ant upių 
ir ežerų esą galima vaikščioti... „Įkirskit jam 
į papades! Tegu mato, jog mes nekvaili esame 
ir nepasiduosime tokiais dalykais įtikinami“! 
Tiesa, Siame niekas ir niekuomet nėra matęs 
ledo. Bet argi iš to seka, kad kur kitur negali 
būti ledo? 


Jei mes turėtume daugiau pojūčių organų! 


Štai dar ką aš pasakysiu! „Aš tikiu tik tuos 
dalykus, kuriuos juntu savo penkiais pojūčių 
organais“! Juk užuot turėję penkis pojūčių 
organus, ar negalėtume jų turėti dešimt? Ko- 
dėl ne? Dievas galėjo mus ir tokius sutverti. 

Kad yra tokių gyvulių, kurie turi daugiau, 
negu penkis pojūčių organus, galime rasti gana 
daug pavyzdžių. 

Paimkim tokį pavyzdį. Vienas gamtininkas 
išdūrė šiksnosparniui abi akis ir paleido į kam- 
barį. Kambarys buvo skersai ir išilgai pri- 
raizgytas siūlų. Ant tų siūlų kabėjo daug 

mažų skambučių. Ir kaip nuostabu! Ištisas 
valandas skraidė šiksnosparnis po kambarį ir 
nepalietė nė vieno siūlo. Kaip jis, aklas būda- 
mas, galėjo žinoti, kur nėra siūlų? Čia ir yra 
tas mums nežinomas pojūčių organas. 

Kitas pavyzdys. Belgijoj auginama daug 
laiškanešių balandžių. Kartą keletas tokių ba- 
landžių buvo nusiųsta į Ispaniją. Ten jie išbu- 
vo penkerius metus uždaryti narveliuose. Ly- 
giai po penkerių metų jie buvo paleisti, ir po 
kelių valandų dalis tų balandžių atsidūrė pas 
savo senąjį poną Belgijoj. Įsivaizduokit tolu- 
mą tarp Belgijos ir Ispanijos! Kaip jie galėjo 
po penkerių metų atrasti kelią per kalnus ir 
slėnius? — Vadinas, jie turi mums visai neži- 
nomą pojūčių organą. 

Dar vienas pavyzdys. Kartą jūrininkai su- 
gavo Didžiajam vandenyne vėžlį, įdegino į jo 
nugarą ženklą ir įleido į Rankovės kanalą. 
Įsivaizduokit abiejų taškų nuotolį! Ir kas atsi- 
tiko? Po trijų metų tas pats vėžlys buvo su- 
gautas toje pačioje vandenyno vietoje! Kaip tai 
galėjo atsitikti? Iš Rankovės kanalo iki savo 
senosios vietos jis turėjo rėplioti 167 dienas 
tamsiu jūros dugnu. Koks pojūčių organas jį 
vedė? Štai ir vėl mums didžiausia mįslė. | 

Ne tiktai kasdieninis gyvenimas, bet ir 
teoretiniai dalykai mums aiškiai sako, kad ga- 
lėtume turėti daug daugiau pojūčių organų, 
negu dabar turime; gerai žinome apie buvimą 

daugelio daiktų, bet neturime tokių organų, 
kuriais justume. Pav., neturime tokio pojūčių 
organo, kurio dėka galėtume tiksliai atskirti 
įvairius šilimos kiekius. Kaip ir šilima, taip ir 
spalvos yra ne kas kita, kaip atitinkamas skai- 
čius bangavimų. Spalvų dėka žmogus sukūrė 
puikų meną, nes jo akis yra taip surėdyta, kad 
gali tiksliai atskirti įvairius spalvų laipsnius ir 
pasikeitimus. Bet kartais pasitaiko ir tokių 
žmonių, kurie spalvų neatskiria. Jie temato 
vieną skirtumą tarp šviesiau ir tamsiau. Tokie 
žmonės psichologiškai vadinami „akli spalvoms“. 
Tuo tarpu mūsų visų šilimos jutimas yra taip 
apribotas, kad galima drąsiai sakyti, jog mes 
visi esame „akli šilimai“, t. y. mes tejuntame, 
kad dabar kiek šilčiau arba šalčiau. Nesijuok, 
jei ši mintis tau perdaug fantastiška atrodytų: 
Kaip gaila, kad Dievas mums nedavė tobulesnio 
šilimos jutimo organo! Jei šilimai justi turė- 
tume tokį pat tobulą pojūčio organą, kaip re- 
gėjimo, tai dar daug ko malonaus patirti galė- 
tume. 

Dievas mums pagailėjo ir elektros jutimo 
organo. Daug radio stočių siunčia kiekvieną 
minutę erdve įvairiausias bangas, tačiau mes 
jų nejuntame. Iš visų pasaulio šalių atlekia 
elektros vilnys ir mirgėte mirga apie mus — o 
mes jų nepastebim, nes neturim „elektros po- 
jūčio organo“. 

Taigi, pasakymas: „Aš tikiu tik tuos daly- 

kus, kuriuos matau bei girdžiu savo ausimis“, 
yra visai neprotingas. 

„Tikėk, gerbiamasis, kad kambario ore yra 
ne tiktai daugybė įvairių gyvių, apie kuriuos 
anksčiau esu kalbėjęs, bet ir muzikos ir kalbų. 
Štai čia puiki itališka daina iš Rymo, ten Anglų 
ministerio pirmininko kalba iš Londono, ten vėl 
muzika iš Paryžiaus, ir...“ 

„Anksčiau esi apie tai kalbėjęs! Ir aš esu 
anksčiau sakęs, kad ponaitis apie tai gali kal- 
bėti kam kitam, tik ne man“! atrėžia užsiga- 
vęs sodietis, nors ir šiuo kartu jis klysta. „Visa 
tai yra čia iš tikrųjų. Sunku ir nusakyti, kiek 
čia įvairių kalbų ir muzikos dalykų apie mus 
knibždėte knibžda. Ištisas pasaulis yra nuo 
mūsų paslėptas. Paslėptas, nes mes jo negir- 
dim, nematom, bet argi dėl to jo negali būti? 
Iš tikrųjų, visa tai yra tikrybė; reikia tik už- 
sidėti radio ausines — ir mes girdėsime muzi- 
ką, kalbas“. 

„O be ausinių?“ 

„Be ausinių aš nieko negirdžiu, nieko nejun- 
tu; net negaliu atskirti ar ties manimi esančios 
bangos yra teigiamos ar neigiamos. Visa tai 
yra dėl to, kad Dievas mums nedavė elektros 
pojūčio“. 

„Ak, kaip gaila“, pamano šių eilučių skai- 
tytojas, „kad Dievas mums nedavė mikroskopo 
akių ir radio ausų. Juk tada būtume galėję 
viską matyti ir girdėti“! 

Neaimanuok, kad neturi nei tokių akių, nei 
ausų. Geriau dėkok Dievui, kad Jis tau neda- 
vė daugiau ir jautresnių pojūčių. Kitaip visas 
pasaulis būtų panašus į bepročių namus. 
Žmogaus gyvenimas pasidarytų nebepakenčia- 
mas. Kas būtų, jei viską, kas tik pasauly de- 
dasi, matytume, girdėtume, jaustume... Brr! 
Įsivaizduok, kas būtų, jei mes girdėtume viso 
pasaulio radio stočių leidžiamas bangas. .., jei 
matytume milijonų milijonus aplink mus knibž- 
dančių  bacilų... Brr! Paklausk nervingą, 
jautrų žmogų, kiek jam tenka iškentėti nuo lie- 
taus, karščio, vėjo bei šiaip įvairių oro permai- 
nų, kurias jis iš anksto nujaučia. Juk ar tu 
drįstum gerti skaidrų vandenį, kuriame vizgėte 
vizga milijonai įvairiausių bacilų? Milijonai 
bacilų knibžda minkštoje, baltoje sniegulėje, 
gryname miško ore — kaip gerai, kad mes to 
nematome! 

Štai, mielasis, koks beprasmiškas yra šis 
pasakymas: „Aš tikiu tik tą, ką matau ir su- 
prantu“. 


Mes nesuprantame daugelio dalykų! 


Priešingai, apie mane yra daugelis daiktų, 
kurių aš nesuprantu, bet vis dėlto tikiu juos. 

Štai gerai žinomas pavyzdys. Moderniškoj 
chemijoj, svoriui apskaičiuoti, yra vartojama 
viena milijoninė gramo dalis arba „gamma“. 

Bet ar tu esi kada nors matęs vieną milijoninę 
gramo dalį? Juk tai žmogaus akiai visai ne- 
prieinamas dalykas. Bet vis dėlto analizinių 
svarstyklių pagalba, po ilgo apskaičiavimo, ga- 
lima visiškai tikrai pasverti ir vieną milijoninę 
gramo dalį. 

Kas yra My? Tai viena tūkstantinė milimetro 
dalis. Gerai pagalvok: tūkstantinė milimetro 
dalis. Milimetras ir tai jau mums be galo ma- 
žas atrodo! 

Eteras yra 500 bilijonų kartų lengvesnis už 
orą; violetinei spalvai sudaryti reikalinga 758 
bilijonų bangavimų per sekundę. 758 bilijonų 
bangavimų per sekundę! Ar tu tai supranti? 
Iš kur tu gali tai suprasti? Tu tik tiki, kad 
taip yra. 

Ir iš tikrųjų, tokiems dalykams reikalinga 
tvirto tikėjimo! 

Įsivaizduok sau bilijoną! Jei mes bilijoną 
plaukų (ne pagal jų ilgumą, bet pagal jų 
storumą) prie vienas kito sudėtume, tai gau- 
tume 100000 kilometrų ilgumo liniją, t. y. 
bilijono plaukų užtektų 315 karto apjuosti 
mūsų žemės rutuliu. Ir eteras per tą trumpu- 
tę sekundę subanguoja 758 bilijonus kartų. 
Ar čia nereikalinga tikėjimo, milžiniško tikė- 
jimo? 

Ar „žinai“, kad viename urano atome 92 ne- 
gatyvūs elektronai per sekundę apsisuka bili- 
joną kartų apie 92 atomo centre susivieniju- 

sius posityvius elektronus!? Čia gali tu tik ti- 
kėti, bet ne suprasti ir žinoti. 

Mūsų žemė sukdamosi apie saulę, nuskrieja 
apie 30 kilometrų per sekundę. Bet ar tu jauti 
šį smarkų jos skriejimą? Ne! Vienok tiki, jog 
taip yra? Žinoma, kad tikiu; aš turiu tikėti, 
norėdamas būti tokiu žmogumi, kaip ir kiti. 
Matai, ar čia nereikalingas tikėjimas? 

Ir juo daugiau kuris žmogus mokosi, pro- 
tauja, juo daugiau jis šiame pasaulyje įgyja 
prityrimo, juo daugiau jis sutinka tokių dalykų, 
apie kuriuos tegali pasakyti: „To aš nesupran- 
tu!“ Kurs viską „supranta“, kuriam nėra ne- 
aiškumų, tas yra labai paviršutiniškas žmogus, 
nemokąs giliai galvoti. 

Kiekvienas žmogus stengiasi pirmyn pa- 
žengti, daugiau sužinoti. Ir gerai daro, tik 
nieku būdu jis neprivalo dėl to būti išdidus! 
Nes, jei mes tą nedidelę dalelę, ką žinome, pa- 
lygintume su be galo Aidele daugybe tų dalykų, 
kuriuos žinoti galėtume bei kas žinoti vertėtų, 
tai ir šiandien pilnai galėtume sutikti su Sokra- 
to pasakymu, kad „tik tas yra išmintingas, ku- 
ris laiko save nieko nežinančiu“. 

„Ar tas, kurs daug mokosi, pasidaro neti- 
kįs? Ar mokytas žmogus negali būti religin- 
gas?“ "1 

Anaiptol! Tik po ilgų studijų mes galime 
suprasti teisingumą tų žodžių, kuriuos pasakė 
garsus Belgų mokslininkas Benedem'as: „Juo 

labiau įsigiliname į gamtą, juo labiau tvirtėja 
mūsų įsitikinimas, kad tik tikėjimas Visagalį 
Tvėrėją ir dievišką Išmintį, kuri pagal tam 
tikrą planą sutvėrė dangų ir žemę, gali suprasti 
gamtos ir žmonių gyvenimo paslaptis. Prisi- 
minkime visuomet tuos žmones, kurie pasižy- 
mėjo savo ugnine dvasia, bet taip pat nepa- 
mirškim kuo skolingi esam tam, kuris kiekvie- 
noj dulkelėj daro stebuklus ir kuris į kiekvieną 
vandens lašelį patalpino ištisus pasaulius“. 

Juo daugiau mokomės, juo aiškiau matome, 
kad daugelį dalykų mums reikia tikėti. Gražiai 
šiuo klausimu yra išsireiškęs vienas vokiečių 
poetas: 


„Studijuok nuolatos vis toliau ir toliau — 
Su savo žiniomis toli nevažiuosi! 

O kad mums reikia tikėti, brolau! — 
Gale filosofijos sužinosi!“ 


Beveik tą patį yra pasakęs ir didysis Baco- 
n'as iš Verulamo: ,,Kas mokslo tėra tik palai- 
žęs, tas gali būti ateistas, gilesnis gi mokslas 
grąžina žmogų į tikėjimą“. 

Visa apie mus esanti gamta yra pilna pa- 
slapčių. Ir jei mūsų apribotas protas nepajėgia 
įsiveržti į gamtos gelmes, tai argi nuostabu, 
kad Dievuje randa tokių savumų, kurių jis, 
žmogaus protas, suprasti negali? 

Gal būt tu skundies, negalįs suprasti, kaip 
Jėzus, tavo galingasis, visažinąs Dievas, tikrai 

gali būti Švenčiausiame Sakramente, — toj 
mažutėj hostijoj. 

Sakai, jog tai tau neaišku? — Ne! 

Paimsiu dar paprastesnį dalyką, kuris tau 
atrodys dar labiau neaiškus. Palygink du 
kiaušiniu, kurių vieną tris savaites višta perė- 
jo, kitas gi tris savaites išbuvo šaltame rūsyje. 
Ar kuo nors jie vienas nuo antro skiriasi? Iš 
paviršiaus ne: jų dydis, spalva, forma yra ta 
pati. Tačiau jei skirtumo ir „nematai“, vis 
dėlto „žinai“ kad tarp jų yra didelis skirtumas: 
paskutinysis yra negyvas daiktas, tuo tarpu 
pirmasis slepia savyje gyvą būtybę su plakan- 
čia širdele, su regėjimo, klausos organais ir t.t. 
Tarp paprastos hostijos ir Švenčiausio Sakra- 
mento mes irgi nematome skirtumo, vienok ti- 
kime neapgaulingais Viešpaties žodžiais, kad 
nejudanti, negyva atrodanti forma slepia savy 
gyvenimą teikiantį, gyvą Kristų. 

Tai yra labai gerai, kad mes Dievuje randa- 
me daug paslapčių. Nes Dievas, kurį menkas 
žmogaus protas suprasti galėtų, būtų ne kas 
kita, kaip žmogus, žmogus iš mūsų tarpo, ir ne 
virš mūsų stovinti be galo tobula būtybė. Jei 
mūsų tikėjimo mokslas ir turi tokių dėsnių, 
kurių žmogaus protas aprėpti negali, tai tas 
nė kiek neprieštarauja mūsų katalikų tikėji- 
mui. Priešingai, tai yra tik ženklas, kad šis 
mokslas turi dievišką kilmę. 

Pagaliau, Dievas žmogaus protui yra ir 

pasiliks paslaptis! Kiek reikia vargo ir laiko, 
kol žmogus į kitą žmogų įsigilina, kol jį pa- 
žįsta! Ir jei kas sako gerai pažįstąs tą ar kitą 
žmogų — tas labai klysta. Kad ir greitai mes 
kurį žmogų pažįstame, bet vis dėlto negalime 
jo taip peržvelgti, kad neliktų jame nė vienos 
slaptos kertelės. 

Tad nė kiek nenuostabu, kad Dievuje, toje 
be galo tobuloje būtybėje, yra paslapčių. Ar 
tai iš tikrųjų būtų Dievas, jei mūsų menkas 
protas Jį suprastų? Ne! Toks tegalėtų būti tik 
dievaitis, bet ne Dievas! 

Taigi, nesistebėk, kad mūsų tikėjimas turi 
daug paslapčių. Juk ir mūsų pačių gyvenimas 
slenka paslaptingoj aplinkoj. Paslaptis yra 
milžinai žvaigždynai, paslaptis apie mus knibž- 
dą be galo maži gyviai, ir tarp šių dviejų pa- 
slaptingų karalysčių stovi žmogus. 

„Aš negaliu Dievo suprasti!“ tur būt pa- 
sakysi tu. O kokia kvaila pradžia! Norėdamas 
visiškai Dievą suprasti, tu turėtum būti dides- 
nis už patį Dievą; nes, kas ką nors supranta, 
yra didesnis už tą, ką jis supranta. 

Saulė siunčia į mūsų žemę savo auksinius 
spindulius, tačiau žemėje šalia šviesos pasitai- 
ko nemaža ir tamsių vietų; Dievas yra toks di- 
dis, jog ta Jo didybė visiškai nuslopina mūsų 
menką protą. Todėl daugiau mums nieko nebe- 
lieka daryti, kaip nuolankia malda pasivesti Jo 
galingai globai. 

„Tikiu vieną, vienatinį — 

Amžiną Dievą, kuris visą dangų, 

Patsai nesikeisdamas, keičia laisvai“. 
(Dante, dangus XXIV, 130—132). 


Oratorija ir laboratorija 


Oratorija yra bažnyčia arba koplyčia, ku- 
rioje žmogus susikaupęs gali garbinti Dievą. 
Laboratorija gi — eksperimentams daryti 
kambarys, kuriame žmogus stengiasi išpainioti 
gamtos dėsnius. Ar šios dvi įstaigos viena ant- 
rai prieštarauja? Ar nėra sąryšio tarp moksli- 
ninko laboratorijos ir tikinčiojo oratorijos ? 

Iki šiol teoretiškai įrodinėjome, kad tikėji- 
mas ir mokslas vienas zntram neprieštarauja, 
kad aš, būdamas moderniškiausias ir mokyčiau- 
sias žmogus, galiu būti ir geriausias katalikas. 


Užteks, manau, teoretinių įrodymų. Geriau 
paminėsiu visą eilę istorijos būvy gyvenusių 
mokslo vyrų, kurie savo gyvenimu ir darbais 
įrodė, kad ir mokyčiausias žmogus gali būti ge- 
ras katalikas. Deja, dėl vietos stokos čia nega- 
lėsiu plačiai apie juos kalbėti. Paminėsiu tuo 
tarpu tik jų vardus. Bet jei tu norėsi plačiau 
ką apie juos sužinoti, galėsi rasti tam reikalui 
prirašytus didžiausius tomus. 

Garsūs mokslininkai, pasižymėję 
kaip geri katalikai 


Astronomai 


Iš astronomų, kurie ir mokslingumu ir reli- 
gingumu pasižymėjo, yra šie: 

Kopernikas (1473— 1543), Frauenburg'o ka- 
tedros kanauninkas. Jis sudarė šiandieninę he- 
liocentrinę pasaulio sistemą. 

Kepler'is (1571— 1630), vienas iš didžiausių 
pasaulio astronomų. Savo veikalo „Mysterium 
cosmographicum“ įžangos vieton jis įdėjo psal- 
mę: Coeli enarrant gloriam Dei. Kai jis surado 
savo trečiąjį įstatymą ir suprato nepaprastą 
visatos harmoniją, dėkodamas už tai Dievui, 
pragydo šiais žodžiais: „Didis yra mūsų Dievas, 
didelė Jo galybė, begalinė išmintis. Dangau, 
saule, mėnuli ir žvaigždės, garbinkite Jį savo 
kalbomis... Ir mano siela trokšta garbinti 
Viešpatį ir Kūrėją. Tebūnie Jam garbė ir šlovė 
per amžių amžius. Amen“. Ir kitą savo mokslo 
veikalą jis baigia šiais žodžiais: „Prieš atsi- 
traukdamas nuo stalo, ant kurio dariau bandy- 
mus, turiu pakelti akis ir rankas į dangų ir siųsti 
nuolankią maldą šviesos Kūrėjui“. Jo garsus 
veikalas, antrašte „Apie pasaulių harmoniją“, 
užbaigtas šia maldele: „Mano Viešpatie ir Kū- 
rėjau! Dėkoju Tau už tai, kad savo tvariniais 
suteikei man didelį džiaugsmą ir malonumą. 
Kiek mano protas leido suprasti Tavo begalybę, 

paskelbiau žmonėms Tavo tvarinių didybę. Ir jei 
ką išsitariau, kas būtų Tavęs neverta arba ma- 
žintų Tavo garbę, tai maloningai prašau Tave, 
atleisk man!“, 

Newton'as (1643—1727), tardamas Dievo 
vardą, kiekvieną kartą nusiimdavo skrybėlę. 
Gale savo veikalo:  ,„„Matematiški natūralinės 
filosofijos principai“ jis rašo: „Nuostabus sau- 
lės, žvaigždžių ir kometų sutvarkymas yra ga- 
limas tik visažinančios ir visagalinčios būtybės 
dėka“. 

„Nežinau, kaip pasaulis mano apie mane“, 
sako Newton'as, „aš gi esu lyg tas vaikas, ku- 
ris žaisdamas jūros krante rankioja žibančius 
akmenėlius, tuo tarpu milžiniška jūra yra jam 
visiškai nesuprantama“. Kitoje vietoje jis yra 
panašiai išsireiškęs: „Ką mes žinome yra tik 
lašelis; ko mes nežinom — milžiniška jūra“. 
Todėl teisingai ant jo kupo parašyta: „Čia ilsisi 
Izaokas Newton'as... uolus, išmintingas ir są- 
žiningas gamtos, istorijos ir Šventraščio tyrinė- 
tojas. Dievo didybę jis įrodė išmintimi, Evan- 
gelijos paprastumą — savo gyvenimu“. 

Madler'is, garsus Vokiečių astronomas 
(+ 1874 m.), pasakė: „Rimtas gamtos mokslo 
tyrinėtojas negali būti bedievis. Nes kas tik 
turi progos tiksliau pažvelgti į Dievo dirbtuvę 
ir įsigilinti į Jo amžiną išmintį, tas nusižeminęs 
turi pulti ant kelių prieš Aukščiausiojo žygius“. 

Laverrier'is (1811—1877), kuris pirmas įro- 

dė Neptūno planetos buvimą, buvo uolus kata- 
likas. Prieš savo gyvenimo pabaigą jis pasika- 
bino observatorijoj kryžių, prie kurio ilsėdavo- 
si jo nuo pasaulio visatos tyrinėjimo pavargu- 
sios akys. 

Herschel'is (1738—1822) buvo taip pat uo- 
lus katalikas. 


Secchi (1881—1878) buvo vienuolis. 
Fizikai 
Boyle (1627—1691), vienas žymiausių sep- 
tyniolikto šimtmečio fizikų, rašo: „Visos žmo- 
nių knygos, net pačios geriausios, palyginus su 
Šv. Raštu, yra lyg tos keliaujančios žvaigždės, 
kurios savo žibėjimą gauna iš saulės“. 

Galvani (1737—1798) buvo šv. Pranciškaus 
trečiojo ordino narys (tretininkas). 

Volta (1745—1827), elektros srovės išradė- 
jas, kasdien klausydavo šv. Mišių ir nė vienos 
dienos nepraleisdavo nesukalbėjęs rožančiaus. 
Negana to, kad jis pats buvo uolus katalikas, 
bet dargi laikė savęs nežeminančia pareiga mo- 
kyti mažus vaikus katekizmo. Kiekvieną penk- 
tadienį jis priimdavo šv. Komuniją, o sekma- 
dienį uždegdavo aliejinę lemputę po Marijos pa- 
veikslu, kurs kabėjo jo darbo kambaryje. Su 
kokiu įsitikinimu šis garsus mokslo vyras išp2- 
žino katalikiškąjį tikėjimą, aiškiai parodo šis 
pavyzdys. 

1815 metų pabaigoje vienas. sunkiai sergąs 
ligonis nepriėmė kunigo, kurs norėjo išklausyti 
jo išpažinties. Jis aiškinosi nenorįs išpažinties 
atlikti, nes religija esanti reikalinga tik tamsiai 
liaudžiai, mokyti žmonės apsieiną ir be religi- 
jos. Kunigas stengėsi jam įrodyti, kad tai yra 
netiesa ir suminėjo visą eilę pavyzdžių, kurių 
tarpe buvo ir Volta, garsus mokslininkas ir kar- 
tu idealus katalikas. Ligonis tarė, jei Vol- 
ta esąs religingas iš įsitikinimo, tai ir jis pradė- 
siąs tikėti. Tada minėtas kunigas kreipėsi į Vol- 
tą, prašydamas, kad jis pareikštų šitam nusidė- 
jėliui savo pažiūras į katalikų tikėjimą. Į tai 
Volta štai ką atsakė: 

„Aš nesuprantu, kaip žmonės gali abejoti 
dėl mano tikėjimo pastovumo. Aš išpažįstų vie- 
ną tikrąjį Rymo-Katalikų tikėjimą, kuriame gi- 
miau ir augau. 

Daryti gerus darbus, kaip pridera geram 
katalikui, gaila, dažnai pamiršdavau; prisipa- 
žįstu — daug kartų nusidėjau. Tačiau ypatingų 
Dievo malonių dėka, kiek prisimenu, prieš tikė- 
jimą dar nenusidėjau. Jei mano elgesys davė 
žmonėms progos palaikyti mane bedieviu, tai 
atitaisydamas savo klaidą pabrėžiu, kad šitą 
katalikų tikėjimą visuomet tikruoju laikiau ir 
dabar dar tebelaikau. Gerajam Dievui esu be 
galo dėkingas, kad Jis davė man tikrąjį tikėji- 
mą. Tvirčiausias mano pasiryžimas yra jame 
gyventi ir mirti ir tokiu būdu įeiti į amžiną gy- 
venimą. 

Nors tikėjimą aš laikau antgamtine Dievo 
dovana, tačiau ir žmogiškų priemonių nemetu 
į šalį, kad vis labiau jame stiprėčiau, pašalinda- 
mas kiekvieną manyje kylantį pragaištingą 
abejojimą. 

Atsidėjęs studijavau pagrindines tikėjimo 
tiesas, perskaičiau apologetų veikalus, o taip pat 
ir priešų priekaištus ir priėjau tokią išvadą, kad 
kiekvienas kilnus, nuodėmių nesugadintas žmo- 
gus turi būtinai priimti katalikų tikėjimą. Duok 
Dieve, kad šis mano tikėjimo išpažinimas, kurio 
aš buvau prašomas ir kurį savo ranka para- 
šiau, būtų galima parodyti kiekvienam žmogui, 
jog aš nesigėdijau Evangelijos! 

Milanas, 1815 m. vas. 6 d. Alessandro Volta“. 

Ampėr'as (1775—1836), elektrodinamikos 
išradėjas, savo draugui  Ozanam'ui pasakė: 
„Koks didis yra Dievas! Koks didis yra Dievas, 
Ozanam'ai ir kokios menkos mūsų žinios!“. To 
paties Ampėr'o yra ir šie žodžiai: 

„Kad yra Dievas, geriausia įtikina įrodymas, 
paimtas iš regimo sąskambio tų dalykų, kurie 
išlaiko visatos santvarką ir kurių dėka gyvosios 
būtybės randa savo organizmuose visa tai, kas 
reikalinga gybybei palaikyti, veistis ir kūno bei 
dvasios jėgoms plėtotis“. 

Kai Ampėr'as gulėjo mirties patale, vienas 
jo draugas pasisiūlė jam paskaityti bent vieną 
skyrelį iš knygutės „Apie Kristaus sekimą“. „Aš 

ją visą atmintinai moku...“ atsakė didysis 
mokslininkas. 

Iš garsių fizikų savo giliu tikėjimu pasižy- 
mėjo dar šie: Franklin'as, Faraday'as, Ohm'as, 
Coulomb'as, Davy'is, Orsted'as, Maxvell'is, Sie- 
mens'as, Fizeau'as, Hertz'as, Riūhmkorff'as, 
KRontgen'as, Marconi ir kiti, 

Visame pasauly plačiai pagarsėjęs Rober- 
tas Mayer'is (1814—1878), kurs pirmas sudarė 
elektros taupymo teoriją, viename gamtininkų 
kongrese Insbruke į materialistų priekaištus 
taip atsakė: . 

„Tiesa, kad smegenyse įvyksta medžiaginių 
permainų ir kad dvasiniai žmogaus veiksmai 
sutampa su tomis permainomis. Tačiau būtų di- 
džiausia klaida, jei tuodu kartu vykstančiu veiks- 
mu laikytume tapatybe. Aiškumo dėlei paim- 
kim šitokį pavyzdį. Visi gerai žinome, jog be 
chemiškų funkcijų telegrafu susikalbėti nega- 
lima. Bet ar kas drįstų tvirtinti kad telegramos 
turinys yra ne kas kita, kaip vieloj vykstančio 
fizinio bei cheminio proceso padarinys? Panašus 
santykis yra tarp žmogaus smegenų ir minčių. 
Smegenys yra tik įrankis, bet jokiu būdu ne pati 
dvasia, kuri šituo įrankiu naudojasi! Dvasia 
nepriklauso pojūčių ir kaip tokia negali būti 
bandymų objektu fizikams ir anatomams... 
Šia mintimi aš baigiu savo pranešimą. Iš širdies 
gelmių kylančiu įsitikinimu pranešu visam pa- 
sauliui, kad tikroji filosofija negali būti niekas 

kita, kaip krikščioniškojo tikėjimo įžanginė mo- 
kykla“. 

Fraunhofer'is (1787—1826), kuris saulės 
spektre atrado „Fraunhofer'io linijas“, pildyda- 
vo net mažiausius tikėjimo reikalavimus. Pav., 
penktadieniais niekuomet neduodavo savo sve- 
čiams mėsiškų valgių. 

Anglų fizikas Maxvell'is (į 1879 m.), kalbė- 
davo vakarais su savo šeima vakarines maldas 
ir kiekvieną mėnesį priimdavo šv. Komuniją. 
Bradfordo mieste įvykusiam anglų gamtininkų 
susirinkime kalbėdamas apie molekulas, jis yra 
tarp kit ko štai ką pasakęs: 

„Visos saulių sistemos nuo sutvėrimo dienos 
iki šiol tebėra dar nepasikeitusios nei skaičiu- 
mi, nei didžiu, nei svoriu. Iš saulių sistemoms 
suteiktų nesikeičiančių savybių mes galime daug 
ko pasimokyti, būtent: patvarumo pasiryži- 
muose, teisingumo sprendimuose, taktiškumo 
elgesiuose, žodžiu, viso to, ką vadiname kilniais 
ir gražiais savumais. Jie mums pritinka kaip 
bruožai tos būtybės, kuri pradžioje ne tiktai 
sukūrė dangų ir žemę, bet ir tą medžiagą, iš ku- 
rios susideda dangus ir žemė“... 

Maxvellio pamaldumą geriausiai parodo ši 
nepaprastai graži maldelė: „Visagalis Dieve. 
kurs sutvėrei žmogų pagal savo paveikslą ir su- 
teikei jam nemirtingą sielą, kad tave mylėtų ir 
tavo tvarinius valdytų, pamokyk mus taip ištirti 
tavo rankų darbus, kad galėtume pavergti po 

savo valdžia pasaulį ir savo dvasią pavesti tavo 
tarnybai.  Pamokyk mus tavo šventą mokslą 
taip suprasti, kad tikėtume tą, kurį esi siuntęs 
pas mus skelbti išganymo Mokslo ir atleisti mū- 
sų kalčių. Dėl Jėzaus Kristaus nuopelnų išklau- 
syk mūsų maldas. Amen“.  Kilni ir nuolanki 
malda! Ir šitas žmogus, kuris taip meldėsi, bu- 
vo vienas žymiausių fizikų. 


Kiti žymūs mokslo vyrai 


Iš botanikos tau, be abejo, yra žinomas Linnė 
vardas. Linnė yra moderniškosios botanikos au- 
torius. Jis gyveno 1707—1778 m. Bet tu, tur 
būt, dar nežinai, kaip jis savo veikaluose garbi- 
na Dievą. Pav., savo veikalo „Gamtos sistemos“ 
įžangoje jis taip rašo: „Aš mačiau pro mane 
praeinantį amžinąjį, visažinantį Dievą, ir iš nu- 
stebimo buvau lyg stabo ištiktas“. 

Liebig'as (1803—1879), savo viešose paskai- 
tose smerkė tuos, kurie, prisidengę gamtos 
mokslu, bandė neigti Dievo buvimą. Savo vei- 
kale „Chemija ir jos pritaikymas“ jis rašo: 
„Didybę ir begalinę Kūrėjo išmintį tikrai su- 
pras tik tas, kurs iš gamtos, t. y. Dievo didžio- 
sios knygos stengsis išskaityti Jo mintis“. 

Iš didžiųjų chemikų užteks paminėti tik vie- 
ną Pasteur'ą (1822—1895). Jis buvo labai pa- 
vyzdingas katalikas. Kartą vieno savo mokinio 
paklaustas, kaip jis galįs būti tikintis katalikas, 

būdamas toks mokslininkas, trumpai atsakė: 
„Dėl to aš esu taip tvirtai tikįs katalikas, kaip 
Bretanijos moterėlė, kad daug studijavau“. 
(Bretanija yra žinoma kaip pamaldžiausia Pran- 
cūzijos provincija). 

Garsus Prancūzų gamtininkas Becguerel'is 
(1788—1878) šitaip rašo: „Organinis gyveni- 
mas tegalėjo atsirasti tik ant pamato, iškilu- 
sio iš vandens. Tačiau, kaip gi iš neorganinės 
medžiagos atsirado organinis gyvenimas? Tai 
težino vienas Dievas... Mes turime būtinai 
pripažinti buvimą tvarybinių priežasčių, kurios 
praeity tam tikrais laikotarpiais yra pasireiš- 
kusios ir kurios dar ir šiandien tebeveikia, pa- 
laikydamos gyvybę“. 

Vengrų profesorius Veszelsky užbaigė savo 
veikalą apie radiumą ir atomus šiais žodžiais: 
„Juo labiau įsigilinsime į gamtos paslaptis, juo 
aiškiau pamatysime, kaip be galo tobulai yra 
sudaryti net menkiausi jos dėsneliai. Todėl ir 
gamtos tyrinėtojas negali prieiti kitos išvados, 
kaip poetas, kurs sako: „Dievas, kurio negali 
suprasti nė ugninė išminčių dvasia .. “. 

Lavoisier'as (1743— 1794), tėvas moderniš- 
kosios chemijos, tik dėl to žuvo prancūzų re- 
voliucijos metu po giljotina, kad buvo tvirto ti- 
kėjimo katalikas. 

Apie anglą Dalton'ą (1766—1844), sudariu- 
sį atomų teoriją, jo biografas sako, kad jis bu- 
vęs „dorybių ir religingumo pavyzdys“. 

Prancūzas Cauchy (1789— 1857), didžiau- 
sias devynioliktojo šimtmečio matematikas, pa- 
sižymėjo nepaprastų religingumu. Viename 
laikrašty, kuriame jis rašė gindamas jėzuitų 
mokyklas, tilpo jo drąsus ir sąmoningas tikėji- 
mo išpažinimas. „Aš esu krikščionis, t. y. aš 
tikiu Jėzaus Dievybę, panašiai, kaip Tycho 
Brahe, Kopernik'as, Cartesius, Newton'as, Fer- 
mat'as, Leibnitz'as, Paskalis, Grimaldi, Euler'is, 
Guldin'as, Boscovich'as, Gerdil'is; kaip visi 
garsieji praėjusių šimtmečių astronomai ir ma- 
tematikai. Mano religinis įsitikinimas, — tai ne 
iš motinos paveldėta beprasmiška tradicija, bet 
tvirtas įsitikinimas, pagrįstas rimtomis studijo- 
mis. Aš esu katalikas, kaip Corneille, Racine, 
La Bruyčre, Bossuet, Bourdaloue, Fėnelon; 
kaip daugelis mūsų laikų garsių vyrų, kurių 
tarpe yra daug tikrų mokslininkų: filosofų ir 
literatų, puošusių ir tebepuošiančių mūsų uni- 
versitetus. Aš be galo branginu tą gilų tikėji- 
mą, kurį Ruffini, Haiiy, Lačnnec'as, Ampėr'as, 
Pelletier, Freycinet, Coriol'is ir daugelis kitų 
mokslo vyrų išpažino žodžiu, darbais ir raštais. 
Čia aš neminiu dar tebegyvenančių, kad tuo 
būdu apsaugočiau jų kuklumą. Tačiau drąsiai 
galiu bent tiek pasakyti, kad tikrą krikščioniš- 
kojo tikėjimo kilnumą ir tiesumą radau savo 
drauguose: kristalų tyrinėtojuje (Haiiy), chi- 
nino atradėjuje (Pelletier) ir kituose...“ 

Kai mirties patale gulinčiam Cauchy buvo 

pranešta, kad jau ateinąs kunigas su Švč. Sakra- 
mentu, jis tuojau įsakė savo tarnams gražiau- 
siomis gėlėmis papuošti laiptus, kuriais eis 
Viešpats. 

Nemenku religingumu yra pasižymėję dar 
šie garsūs matematikai: Gauss'as, Euler'is, 
Pfaff“'as. Euler'is (1707—1783) nepraleisdavo 
nė vieno vakaro, nesukalbėjęs vakarinių maldų. 
Gauss'o (didžiausio visų laikų matematiko) re- 
ligingumą skaitytojas geriausiai suprasi iš jo 
paties laiško, rašyto 1302 m. Vengrų matemati- 
kui Boylai. Štai viena laiško ištrauka: „Lik svei- 
kas, Mielas Drauge! Tebūnie Tau saldus tas 
sapnas, kurį mes vadiname gyvenimu, kurs, iš 
tikrųjų, yra tik įžanga tikrojo gyvenimo, to gy- 
venimo, kuris mūsų laukia galutinoje tėvynėje, 
kur prisikėlusios sielos nebevaržys nei tingus 
mūsų kūnas, nei laiko ribos, nei žemės gyvenimo 
smūgiai, nei įvairūs rūpesčiai. Neškim šią mū- 
sų gyvenimo naštą iki galo drąsiai ir neaima- 
nuodami, bet kas svarbiausia, nepaleiskim iš 
akių vyriausio tikslo. Koks bus džiaugsmas, kai 
išmuš paskutinė mūsų gyvenimo valanda, kai 
galėsime numesti nuo pečių sunkią žemės naštą 
ir praregėsime amžinybės akimis!“. 

Dar daug galėčiau suminėt panašių pavyzdžių. 
Bet kam tai? Juk užtenka ir tų, kuriuos sumi- 
nėjau, sugriauti tvirtinimams tų žmonių, kurie 
sako, kad religija ir mokslas yra du nesuderi- 
nami dalykai. 

mais iu i o iii o ai 


Jei jau tokios pasaulio garsenybės nuolan- 
kiai lenkėsi prieš Dievą, tai mums tikrai nėra 
jokio pagrindo gėdytis būti tikinčiais žmonė- 
mis! 

Perskaičius viršiau minėtus vardus, lengvai 
galima prieiti šią išvadą: 

Pusmokslis žmogus, ar patogiai važiuoda- 
mas elektriniu tramvajum  apšviestomis did- 
miesčio gatvėmis, ar kalbėdamas su savo drau- 
gu, esančiu už kelių šimtų kilometrų, ar žiūrė- 
damas į lekiantį greitąjį traukinį bei vandenynu 
plaukiantį milžiną garlaivį, apgailestaujančiai 
nusišypso, pamatęs kalbančią rožančių moterėlę 
arba išgirdęs kalbant apie Bažnyčią ir dvasiškiją. 
Visa, ką praeitis mums paliko, jis laiko pasenu- 
siais dalykais, neišskirdamas iš jų nė krikščios 
nybės. Tačiau taip mano tik patogumų ieškąs, 
tamsus ir paviršutiniškas žmogus. Tikri dva- 
sios milžinai, kurių vaisiais minta mūsų moder- 
niškoji pažanga, mylėjo katalikų tikėjimą ir su 
didžiausia pagarba jam lenkėsi; miklios jų ran- 
kos, kurios ant bandymų stalo atidengė paslėp- 
tas elektros jėgas, mokėdavo gražiai susinerti 
ir maldai. O Volta ir Ampėr'as net rožančiaus 
nesigėdijo. Kaip ten ir būtų su kitomis moks- 
lo sritimis, vienas dalykas yra tikras: kad ne- 
tikėjimas toj mokslo srity, kuri lengviausiai 
patraukia į save paprasto žmogaus dėmesį, ne- 
gali padaryti tokių asmenybių, kurių autoritetu 

remdamasis jis, tas paprastas žmogus, galėtų 
pateisinti savo kovą prieš Kristų. 


Apie mokslininkų religinį nusistatymą sta- 
tistika patiekia mums gana įdomių davinių. 
Dennert'as savo veikale „Gamtininkų religija“ 
pamini 300 garsių įvairių laikų gamtininkų, pa- 
žymėdamas jų religinį nusistatymą. Iš 300 tik 
38-ių religinis nusistatymas neaiškus. Iš likusių 
262-jų 242 tikį Dievą, 15 indiferentų ir 5 mate- 
rialistai, neigią Dievo buvimą. Jei tu kada už- 
tiksi gamtos mokslo knygų, kurios neigia tavo 
tikėjimo dėsnius ir bando įrodyti, kad religija 
nesuderinama su moderniškaisiais mokslais, tai 
prisimink, kad, pagal statistikos žinias, žymiau- 
sių gamtininkų tarpe tėra tik 296 ateistų. 


Yra ir tokių „mokslininkų“, kurie, neigdami 
religiją, tariasi suteikią savo veikalams ,„moks- 
liškesnį toną“. Pirmaeiliai mokslo vyrai buvo 
religingi žmonės, tuo tarpu neigiančius Dievo 
buvimą mokslininkus (Vogtą, Moleschott'ą, 
Biichner'į, Haeckelį) garsusis Liebig'as visai 
teisingai vadina „mokslo pakraščių klajokliais“. 
Iš to, kas viršiau pasakyta, gali suprasti, kad 
ateizmas bei Dievo neigimas nėra tikrojo moks- 
lo padarinys. Tad kieno gi? Ogi tam tikros fi- 
losofijos. Tai yra išmislas tų žmonių, kurie, už- 
merkdami akis prieš neaprėpiamą problemą, 
stengiasi pasaulio atsiradimo klausimą išaiškinti 
gamtos įstatymais. Tiesa, įstatymai daug ką pa- 

sako, tik vieno jie negali pasakyti, būtent, kas 
juos, tuos įstatymus, išleido ir kas turi tą mil- 
žinišką galią leisti visam pasauliui galiojančius 
įstatymus. 

Teisingai E6vos sako: „Žmogaus išmintis 
pasiekia savo aukščiausią laipsnį tada, kai pro- 
tas tampa visiškas jausmų valdovas; religija gi, 
kartu darydama įtakos protui ir jausmams, pa- 
daro žmogų harmonišką. Todėl religija gali at- 
stoti filosofiją. Ir iš tikrųjų, paprastų katalikų 
tarpe galima rasti daug gražių savitvardos ir 
tvirtumo pavyzdžių, panašiai, kaip Stoos kar- 
žygių tarpe ... Kilnūs žmonės aiškiai supranta 
religijos reikalingumą, nes jie labiausiai jaučia 
žmogiškos dvasios angštumą“. 


Poetai ir dailininkai 


Jei pažvelgsim į kitas žmogaus dvasios sri- 
tis, tai pamatysim gana daug pavyzdžių, - kur 
tikėjimas gražiai susietas su menu. Be abejo, ir 
tu esi girdėjęs apie tuos dailininkus ir poetus, 
kurie savo kūrybai medžiagą ėmė iš tikėjimo. 
Šios rūšies žmonių paminėsiu čia tik keletą. 

Algieri Dante (1265—1321), kurio „Dieviš- 
koji komedija“ yra nemirtingas jo gilaus krikš- 
čioniškojo tikėjimo liudijmas. Jacopone da Todi 
(1230— 1306), pirmiau buvęs teisininkas, vėliau 
tapęs pranciškonų ordino nariu, autorius gra- 
žiausio religinės poezijos kūrinio „Stabat Ma-- 
ter“ — „stovi motina“. Italai: Petrarca (1304— 

1374), Manzoni (1785-—-1873). Ispanai: Calde- 
ron'as (1600—1681), Lopez de Vega (1562— 
1635). Corneille (1606—1684), žymiausias Pran- 
cūzų dramaturgas. Olandas Joost van den Von- 
delis (1587—1679). Vengrai: baronas J. von 
Eotvos, M. Vorosmarty. Visi čia suminėti poe- 
tai ne tik raštais išpažino tikrąjį katalikų tikė- 
jimą, bet ir savo pavyzdingu gyvenimu. 

O ką jau bekalbėti apie didžiuosius vidur- 
amžių dailininkus! Jei kada lankysies didžiuo- 
siuose užsienių muziejuose, kur iki šiai dienai 
tebėra užsilikę nemirtingųjų viduramžių daili- 
ninkų kūriniai, tai pamatysi, kad didesnė jų da- 
lis yra religinio pobūdžio. — Paskutinis mirštan- 
čiojo Rafael'o žvilgsnis buvo nukreiptas į dar 
nebaigtą jo kūrinį „Kristaus persimainymas“. 
Michelangelo (1475—1564) skirdavo kiekvieną 
savo kūrinį Dievo ir Bažnyčios garbei. Ypatingų 
religingumu pasižymėjo kūriniai ir šių garsių 
menininkų: F. Angelico, Lippio, Botticellio, 
Sarto, Leonardo da Vinci, Perugino, Tizian'o, 
Van Eyck'o, Dūrer'io, Rubens'o, Murillo! 

Kaip žinome, muzika pasiekė savo aukš- 
čiausią laipsnį tik Bažnyčios ir jos apeigų dėka. 
Garsiausieji muzikai buvo kartu ir uolūs kata- 
likai. Jų tarpe pažymėtini šie: Palestrina (1526 
— 1594), Orlando di Lasso (1532 — 1594), 
Haydn'as (1732—1809), kuris beveik kasdien 
kalbėdavęs rožančių, Beethoven'as (1770— 
1827), Cherubini (1760—1842), kuris pradžioj 

ir pabaigoj savo veikalų parašydavęs ,„Laus 
Deo!“, Liszt'as (1811—1886), būdamas senas 
senelis, priėmė keturius žemesniuosius kunigo 
šventimus. 


Karo vadai 


Meskim žvilgsnį į kitos rūšies pasaulio gar- 
senybes, į karo vadus. Ir jų tarpe rasim reto 
religingumo pavyzdžių. 

1787 m. Vašington'as sušaukė penkiasde- 
šimt penkis karo vadus aptarti svarbiems Jung- 
tinių Amerikos valstybių reikalams. Prasidė- 
jus konferencijai, staiga pakilo senelis Frank- 
lin'as ir tarė: „Mano ponai, pirmučiausia mes 
turime melstis! Juo toliau gyvenu, juo labiau 
man aiškėja, kad žmonijos reikalai yra tvarko- 
mi Dievo. Jei jau žvirblis nekrinta nuo stogo 
be Jo žinios, tai kaip gi valstybė gali būti tvir- - 
ta be Jo pagalbos? 

Tilly (1559—1632), laimėjęs dvidešimt dvi 
smarkias kovas ir tuo būdu nusipelnęs pasauli- 
nio karo vado vardą, buvo uolus katalikas ir net 
Marijos sodalicijos narys. Eidamas į mūšį, jis 
pasiimdavo tris dalykus: kardą, kryžių ir rožan- 
čių. Šis neįveikiamas karys klausė kasdien šv. 
Mišių, o po vieno mūšio būdamas sunkiai su- 
žeistas kasdien priimdavo šv. Komuniją ir ga- 
lop baigė savo žemės kelionę šiais psalmės žo- 
džiais: „In te, Domine, speravi, non confundar in 
aeternum“. 

Savojenjos princas Eugenijus (1663—1736), 
didysis turkų nugalėtojas, eidavo išpažinties 
prieš kiekvieną mūšį. Jo kareiviai, matydami ji 
meldžiantis, sakydavę: „Greit bus mūšis, nes 
mūsų vadas jau vėl daug meldžiasi“, 

Andriejus Hofer'is (1767—1810), Tirolio iš- 
vaduotojas, būdamas Insbruke, eidavo kasdien 
du kartu į bažnyčią ir visuomet po vakarienės 
su savo kareiviais kalbėdavo rožančių. 

Taip pat visiems gerai žinomas ir J. Hunyadi 
religingumas. 

Ant Hindenburg'o rašomojo stalo stovėda- 
vo šis posakis: „Ora et labora!“ — „Melskis ir 
dirbk!“ 

— „Fronte aiškiai jaučiama“, pasakė jis kar- 
tą, „kad namie esant mažai melstasi“. 

Mackensen'as dar mokinių būdamas rašė sa- 
vo motinai: „Mano ateitis pareis nuo Dievo va- 
lios ir nuo mano gerosios motinos maldų“. 

Generolas Foch'as yra pasakęs: „Sunkiose 
valandose mane stiprino tikėjimas gerąjį ir ga- | 
lingąjį Dievą. Malda teikė mano sielai šviesos“. 

Bet kuriems galams toliau pasakoti? Juk ir 
priešingai galima išvardinti visa eilė žmonių, 
tokių pat mokslininkų, kurie visai netikėjo Die- 
vą arba buvo indiferentai: — Tačiau tai nė kiek 
nesumažina viršiau patiektųjų pavydžių reikš- 
mės. Antra vertus, tikėjimas nėra vieno proto 
dalykas. Jis pareina nuo paties žmogaus valios 
ir nuo Dievo malonių. Kad mokytas žmogus gali 

būti bedievis, aš tam nė kiek neprieštarauju. 
Bet viršiau suminėti pavyzdžiai rodo, kad di- 
džiausias mokslininkas kartu gali būti ir uolus 
savo tikėjimo sūnus. 

Žodžiu, tikėj:mas ir mokslas nė kiek vienas 
antram neprieštarauja! 

„Sau, o Dieve, mane sutvėrei, ir nerami 
mano širdis, kol atsilsės Tavyje“. Šiuo sakiniu 
baigia šv. Augustinas savo „Išpažintį“. Šie di- 
džiojo žmogaus širdies psichologo žodžiai tinka 
dar ir šių dienų dvasios kovoms. Ir šiandien 
yra dar daug žmonių, kurie savo žemiškąjį gy- 
venimą nori sutvarkyti be Dievo. 

Prancūzų revoliucija bandė sutvarkyti val- 
stybės gyvenimą be Dievo. Bet po keleto metų 
kruvinų kovų ir baisaus dorinio nupuolimo 
Robespierre'as buvo priverstas užrašyti ant 
pryšakinių bažnyčių sienų šiuos žodžius: „Le 
peuple francais croit en Dieu et 4 I'immortalitė 
de Vame“ — „Prancūzų tauta tiki Dievą ir sie- 
los nemirtingumą“. 

Visa tai, kas peržengia matomų dalykų ri- 
-bas, ateistui yra tamsybė, niekas, nihil! Tačiau 
žmogaus siela tuo nepasitenkina. Ji dairosi po 
gamtą, stebi augmenijos ir gyvulijos stebuklus, 
stebi įvairias gyvių rūšis: paukščius, vabzdžius, 
peteliškes. Iš kur visa tai? „Visa tai rutuloji- 
mosi įstatymų dėka atsirado“, atsako kažkas. 
Taip, bet kas gi yra tų rutulojimosi įstatymų 
davėjas? 

Šie klausimai yra tokie seni, kaip ir pati 
žmonija. Ir visų laikų didieji žmonės į juos te- 
galėjo atsakyti vienu žodžiu: Dievas. 

Dievas yra be galo galingas, išmintingas ir 
amžina būtybė, kuri sukūrė pasaulį, davė jam 
rutulojimosi įstatymus ir kuri iki šiai dienai jį 
tebevaldo. 

Savo gyvenime žmogus du kartu būna ypa- 
tingai arti prie Dievo: vaikas būdamas — gy- 
venimo pradžioje — ir senatvėje — gyvenimo 
pavakary. Tarp šių dviejų laikotarpių yra tre- 
čias, vadinamas jaunyste. Šis laikotarpis žmo- 
gaus gyvenime yra pavojingiausias: daugelis 
žmonių jame netenka savo tikėjimo. Kai fizi- 
nės jėgos ir savigarbos jausmas pakyla iki 
aukščiausio laipsnio, tada lengvai įvyksta tikė- 
jimo krizis. Gyvenimo praktika rodo, kad dau- 
gumas žmonių tiki Dievą. Todėl ir tu, mielas jau- 
nuoli, nelauk, kol nusivylimas tars savo perspė- 
jantį žodį! Parpuolęs ant kelių, pakelk savo 
širdį prie mūsų gerojo, dangiškojo Tėvo ir pa- 
dėk ant jo rankų savo laisvą nuo rūpesčių gal- 
vą. Dievo meilė ir baimė tebūnie nepajudinamas 
tavo gyvenimo pamatas! 

Garsiame Rafaelio paveiksle, vardu „Atėnų 
mokykla“, stovi du didieji graikų filosofai: Ari- 
stotelis ir Platonas. Pirmasis susimąstęs žiūri 
į žemę, antrojo žvilgsnis nukreiptas į dangaus 
žvaigždes. Mano sūnau! Kur tik žiūrėsi, — į 


218 


žemę ar į dangų, pats į save ar į platųjį pasaulį, 
stenkis visur ir visada matyti Visagalio ranką 
ir pėdsakus! 


Nusilenk Jam ir būk paklusnus Viešpaties 
Dievo vaikas! 


—000— 

MOKSLUS EINANČIAM 
JAUNIMUI SKAITYTI- 
ROS ŠIOS KNYGOS 


Tihamėr Tėth: Jaunimo kovos 

15 5 Jaunuolio būdas 

i A Jaunuolio lavinimasis 

iš > Jaunuolio religija 

5 = Kristus ir jaunimas 
T. B. Andruška, S. J.: Temperamentų rūšys 
V. Doyle, S. J.: Ar tik nebūti man kunigu? 
H. Schilgen, S. J.: Tu ir ji (Jaunuoliams) 

+ Tu ir jis (Mergaitėms) 

Fr. V. Foersteris: Mokėk gyventi 
R. Plus, S. J.: Gyveniman pažvelgus 
A. Jakštas: Tikėjimas ir mokslas 


J. Lomanas: Guo vadis, modernioji Europa? 

